**Чотчаланы Р.У., Кипкеланы М.Б.**

**АНА ТИЛНИ ДЕРСЛЕРИ**

**2-чи класс**

**Методика болушлукъ**

**Оборот титула**

Рецензентле:

Махаметланы Л.А.

Текеланы Л.М.

**Методическое пособие к учебнику «Родная речь» 2 кл.**

**Авт.** Чотчаева Р.У., Кипкеева М.Б.

**Чотчаланы Р.У., Кипкеланы М.Б.**

**АНА ТИЛНИ ДЕРСЛЕРИ**

**2-чи класс**

**Методика болушлукъ**

**БИРИНЧИ ЧЫКЪГЪАНЫ**

**Къарачай-Черкес республиканы**

**Окъуу эм илму министерствосу бегитгенди**

**АНГЫЛАТЫУ СЁЗ**

**2-чи КЛАССДА АДАБИЯТ ОКЪУУ**

Бу кёзюуде сабийле ана тиллеринде окъургъа тюзелген бла бирге ана литературагъа, нарт сёзлеге тырмаша барыргъа керекдиле. Окъуллукъ текстлени билим берген эмда халиге юретген магъаналары бири-бирин тутаргъа керекдиле.

Баш темаланы бири – Ата джуртну юсюнден назмула, хапарла: былайда уллу Ата джуртубуз – Россия (Эресей) эмда туугъан джуртубуз – Къарачай-Черкес республика, элибиз, джерибиз – быллай материалланы не къадар толу хайырландырыр джанындан ишлерге керекди.

Экинчи магъаналы тема – урунууну юсюнден, ючюнчю – намысны, джорукъну юсюнден, тёртюнчю – адам улугъа сюймеклик, башха миллетлеге тюз иннетде юретиу, бешинчи тема – табигъатха, кийик эмда юй хайыуанлагъа эсгериу, аланы сакълаугъа юретиу д.а.к. башха магъаналы адеблендирген темаладан къуралады 2-чи классха берилген адабият литература.

Бу темала 1-4 класслада джыл-джылдан терен бола, таймай барыргъа керекдиле. Кертиди, эм алгъы бурун миллет джазыучуланы чыгъармаларыны эмда халкъны аууз творчествосуну юсю блады ишни барлыгъы.

Устаз унутмазлыкъ дагъыда бир зат: бу темалагъа орус тилден алгъан билимлерин, халиге-джорукъгъа юреннген дараджаларын эсге ала, ана тилде билим бериу эм халиге юретиу ишлени аны бла тенглещдире бардырыргъады. 2-3 класслада ана тилде окъургъа юретиуню баш магъанасы, белгилисича, миллет культурагъа, литературагъа тырмашдырыуду.

Экинчи джаны бла – **тил ёсдюрюу: уста сёлешиу, сёз чемерликни байындырыу ишлени баджарыу, байламлы хапарлаугъа юретиудю.** Ол себебден, сабийле ариу окъуй билир ючюн, дерследе чыгъармаланы ариу тил бла джазылгъан джерлерин, таб сёзтутушланы, образлы кесеклени айландырыб окъутуу эмда азбар этиуню да магъанасы уллуду.

Ал башланнган класслада джазыу бла адабият окъууну программасыны излемлерине кёре, сабийле, къарачай тил бла окъуудан 2-чи классны ахырына кесгин окъуб башлайдыла. Бу кёзюуге ала ана тилден бир минутха

1 классда – 25-30 сёз, 2 классда – 40 сёз,3 классда – 50 сёз,4 классда – 70 – 80 сёз окъурча болургъа керекдиле.

**Ал башланнган класслада**

**адабият окъуудан билимлерине багъа салыуну мардалары**

Ал башланнган класслада окъугъан сабийлени ана тилденбилимлерине, усталыкъларына багъа салыу программада джорукълагъа, сабийлени ёсюмлеринде кеси башы энчиликлеге кёре теджеленедиле. Сёз ючюн, бу затлагъа къараб:

1) программагъа кёре, адабият окъуугъа джылгъы планда теджелген заманыны азлыгъы (бир ыйыкъда 1 сагъат);

2) сабийлени адабият окъуудан дерслеринден башха кёзюуде кёбюсюне орус тилни аралыгъында джашагъанлары (сабий садлада, арбазда, школда, телевизор, д. а. к.);

3) сабийлени школгъа дери адабият окъуугъа сабий садлада ана тиллерине тырмашмагъанлары, школгъа хазырланмагъанлары;

4) юйдегиледе сабийлени ана тилге эмда адабият окъуугъа тырмашдырыу иш бардырылмагъаны, атала-анала сабийлерине ана тилни школда окъулургъа кереклисин, аны юсю бла миллет тиллерине, тил байлыкъларына, культураларына къошулургъа кереклисин сингдирмегенлери.

Бу затланы эсге ала, школлада ана тилни эмда адабият окъууну (сабийлени тил джашаулары ана тил джюрютюлген аралыкъда болмагъаны ючюн, ана тилни окъургъа заман аз берилгени ючюн, аланы школгъа дери кёзюулеринде ана тилге айландырыу иш бардырылмагъаны д.а.к. затла ючюн), «багъа» салыу бираз аялыб бардырылады.

**2-ЧИ КЛАСС**

**АДАБИЯТ ОКЪУУ БЛА ТИЛ ЁСДЮРЮУ**

(Джылда 34 сагъат, ыйыкъда: 1 сагъат)

**Бу кёзюуде баш методика джорукъла быладыла:**

Ишни асламысы сабийлени тил байлыкъларын ёсдюрюуге джораланады. Баш борч: сабийлени тюз сёлеширге, байламлы хапарлаугъа юретиудю. Окъургъа берилген материал кёбюсюне окъуу китабдан алынады. Аны бла бирге сабийлеге аталгъан китабчыкъла да хайырландырыладыла.

**Ана тилни устазына бу борчла теджеленедиле**:

1) дерсде сабийлени кёбюрек окъутургъа, окъуу дараджаларын таймай ёсдюре барыргъа;

2) окъугъан заманда сёзлени тауушларын ачыкъ, кесгин чыгъарыу мадарларын хайырландырыргъа.

Ол мурат бла хар сёзде тауушланы тюз айтдырыргъа, окъугъан, хапарлагъан заманда сёзню аллын эшитдирмей, аягъын джутдуруб, къыйыныракъ харифлени тауушларын чалдырыб, сабийни тили айланмай къыйнала эсе, устаз сакъ тынгылаб, халатын, джангылычын тюзетиб, сёзлени кеси, айландырыб, ачыкъэмда кесгин айтыб, сабийлеге къайтарыб айтдырыб ишлерге керекди. Былайда сёзлени бири-бирине тюз джалгъау ишлени да унутургъа керек тюлдю.

3. Соруу-джууаблау джорукъну магъанасы да былайда уллуду, андан башланады сабийлени хапарлау усталыкъларыны ёсюмю.

4. Чыгъарманы окъугъан заманда артыкъ магъаналы неда артыкъ ариу тил бла джазылгъан джерин айландырыб окъуу эмда сабийлеге окъутуу, таб джарашхан сёзтутушлагъа эмда кесеклеге эс бёлюу – бу затла да эсде болургъа керекдиле.

5. 2-чи классда окъугъан сабийле джылны аягъына сурат бла ишлерге юренедиле. Былайда амалсыз керекли иш: кесибизни суратчыларыбызны суратлары бла танышдырыу башланады – бу суратладан сабийле туугъан джуртлары бла бегирек таныша барлыкъдыла. Аллай творчество- чыгъармачылыкъ ишледе суратны юсюнден хапарлау бла 3-5 айтымдан къуралгъан текстчикле джазаргъа тырмашдырыргъа устаз амалсыз борчлуду.

Окъуу джылны ичинде дагъыда проект ишле теджеленедиле. Ала бары да окъуу джылны узунуна, окъуу китабдагъы темалагъа кёре, джораланнгандыла эмда адабият окъутуугъа юретиу темала бла байламлыдыла:

1. Билим – Дунияны бийи.

2. Ана тилим – джаным-тиним.

3. Халкъ аууз чыгъармаладан

4. Берекетли къач.

5. Хош келдинг, акъмыйыкъ Къыш.

6. Иги – аман.

7. Аскер къуллукъ – сыйлы къуллукъ.

8. Ананы кючю – огъурлугъунда.

9. Табигъатны сакълау – адамлыкъды.

10. Хорламны кюню.

11. Ишленмеклик адеб джорукъладан.

12. Классдан тышында окъургъа чыгъармала.

Бу темаланы хар чыгъарманы окъугъан заманда эсде тутаргъа керекди, чыгъарманы магъанасы бла (проблемасына кёре) байлай, бегитирге керекди.

Аны бла къалмай, къара джазыу бла белгиленнген темалагъа проект ишле этилирге теджеленеди. 2-чи классда билимин «бешге» тергеген хар сабийге ол тогъуз темагъа аталгъан проект ишлени бирин джылны аягъында джакъларгъа амалсыз керек боллукъду. Амалсыз окъулгъан дерс материалны – базис эсеби болады – ол «тертдю», иги джетишимлери болгъанлагъа ишлени терениреги, къыйынырагъы, орусча айтханда, повышенной сложности – ол ишле «бешге» окъугъан сабийлени теджемиди.

АНА ТИЛИБИЗГЕ ЮРЕТИУ АЛЧЫЛЫКЪДА УЛЛУ ДЖЕТИШИМЛЕ ТЕДЖЕЙБИЗ БАРЫГЪЫЗГЪА ДА!

**АНА ТИЛ. 2-чи КЛАСС**

**Авторла Чотчаланы Р.У., Акачыланы С. М., Айбазланы М. И.**

**ОКЪУУ-ТЕМАТИКА ПЛАН (юлгю маталда бериледи)**

|  |  |  |  |  |
| --- | --- | --- | --- | --- |
| Дерсле | Бёлмени эмда дерсни темалары | Сагъат саны | Проект джораланнган | Дерс китабда бетлери |
|  | **БИЛИМ – ДУНИЯНЫ БИЙИ** | 2 | \* |  |
| 1 | Байрам кюннге къууана*. Сылпагъарланы К.*  Окъуу билим. *Алийланы У. Дж.*  Школгъа барама. *Байрамукъланы Х.* |  |  | 34 |
|  | *Вариант дерс*  Джашчыкъны анты. *Ёзденланы Р.* |  |  | 5  6 |
| 2 | Къоянчыкъны школгъа баргъаны*. Сылпагъарланы К.* |  |  | 8 |
|  | *Вариант дерс*  Джолда саламлашыу. *Сылпагъарланы К.* |  |  |  |
|  | **АНА ТИЛИМ – ДЖАНЫМ-ТИНИМ** | 1 | \* |  |
| 3 | Ана тилим. *Лайпанланы Б.* |  |  | 12 |
|  | *Вариант дерс*  Ана тилим. *Батчаланы Т.*  Нарт сёзле. |  |  |  |
|  | **ХАЛКЪ АУУЗ ЧЫГЪАРМАЛАДАН** | 4 | \* |  |
| 4 | Эртде биреу бар эди. |  |  | 15-16 |
|  | *Вариант дерс*  Бара-бара баз табдым. |  |  |  |
| 5 | Тилбургъучла. Джангылмай айтчы.  Эл берген джомакъла. |  |  | 17-  21 |
|  | *Вариант дерс*  Сабий оюнла. Тёгерек. |  |  | 22-24 |
| 6 | Аланны алгъышы. *Хубийланы М.* |  |  |  |
|  | *Вариант дерс*  Боранкелди. |  |  |  |
| 7 | **Таурухла, джомакъла**  Кёсе бла джашчыкъ. |  |  | 24-  27 |
|  | *Вариант дерс*  Джашчыкъ бла джулдузчукъ. *Будайланы А.* |  |  | 28-30 |
|  | **БЕРЕКЕТЛИ КЪАЧ** | 2 | \* |  |
| 8 | Кюз артында. *Джаубаланы Х.* |  |  | 31- |
|  | *Вариант дерс*  Чегетде. *Маммеланы И.* |  |  |  |
| 9 | Атын айтчы. *Кечерукъланы Б.* |  |  | 35-39 |
|  | *Вариант дерс*  Чалкъыда. *Чотчаланы А.*  Алтын къач*. (Аууздан суратлау иш)* |  |  |  |
|  | **СЮЕМЕ СЕНИ, АТА ДЖУРТУМ** | 4 |  |  |
| 10 | Сюеме сени, Ата Джуртум. *Къойчуланы А.* |  |  | 40-42 |
|  | *Вариант дерс*  Ата Джуртум. *Ёзденланы А.* |  |  |  |
| 11 | Минги Тауду ариулукъну анасы. *Каракетланы И.* |  |  | 43-44 |
|  | *Вариант дерс*  Салам алейкум, Минги Тау. |  |  |  |
| 12 | Халкъ унутмаз адамларыбыз. *Къагъыйланы Н.* |  |  | 45-46 |
|  | *Вариант дерс*  Бизни республикабыз. *Гочияланы С.* |  |  | 47-50 |
| 13 | Россияны ара шахары - Москва |  |  | 51-54 |
|  | *Вариант дерс*  Эки къарнаш бла джашчыкъ. *(Таурух).* |  |  |  |
|  | **ХОШ КЕЛДИНГ, АКЪМЫЙЫКЪ КЪЫШ** | 2 | \* |  |
| 14 | Сурат бла ишлеу. (Аууздан суратлау).  Къыш. *Абайханланы Н.* |  |  | 55-57 |
|  | *Вариант дерс*  Къышны къылыкълары. (Таурух). |  |  | 58-61 |
| 15 | Чыпчыкъла. *Кечерукъланы Б.* |  |  |  |
|  | *Вариант дерс*  Джангы джыл келеди. *Къойчуланы А.*  Къышны оюнлары. *(Аууздан суратлау).* |  |  | 61-63 |
|  | *Дерсден тышында ыйыкъны ичинде энчи окъуу*  Буу бла Кирпи*. (Таурух).* |  |  | 64-65 |
|  | **ИГИ – АМАН** | 6 | \* |  |
| 16 | Ойлашдырыу. *Байрамкъулланы Ф.* |  |  | 69-70 |
|  | *Вариант дерс*  Сагъыш эте турама. *Шаманланы М.*  Кючюкчюк бла киштикчик*. Ёзденланы Р.* |  |  | 66-68  70-71 |
| 17 | Чабырчыкъла. *Сылпагъарланы К.* |  |  |  |
|  | *Вариант дерс*  Амма. *В.Осеевадан.* |  |  | 72-75 |
| 18 | Насыбды ишлеген. *Кулийланы Къайсын* |  |  |  |
|  | *Вариант дерс*  Сибилдин, Мияука эмда глобус. *Сылпагъарланы К.* |  |  |  |
| 19 | Эринчек джашчыкъны тарыгъыуу. *Ёзденланы Р.* |  |  | 75-77 |
|  | *Вариант дерс*  Кирсиз къызчыкъ Халиматчыкъ*. Зумакъулланы Т.* |  |  | 77-79 |
| 20 | Эринчек Байдыу. *Байрамкъулланы Ф.* |  |  |  |
|  | *Вариант дерс*  Борч. *Чотчаланы Р.* |  |  | 80-81 |
| 21 | Игиге атынг айтылсын. *Каппушланы Ш.* |  |  | 82-85  85-86 |
| 22 | Байрам дерс. **«Билимни байрамы»** |  |  |  |
|  | **АСКЕР КЪУЛЛУКЪ – СЫЙЛЫ КЪУЛЛУКЪ** | 1 | \* |  |
| 23 | Чекде. *Къоркъмазланы А.* |  |  | 87-88 |
|  | *Вариант дерс*  Джигитлик*. Байрамкъулланы Ф.* |  |  | 89-91 |
|  | Эсингде тут. |  |  |  |
|  | **АНАНЫ КЮЧЮ – ОГЪУРЛУГЪУНДА** | 3 | \* | 92-94 |
| 24 | «Алан къыз». (Аууздан суратлау).  Анама. *Къобанланы А.* |  |  |  |
|  | *Вариант дерс*  Ананы кючю – огъуру. *Джаубаланы Х.* |  |  |  |
| 25 | Анам, кеч*! Аппаланы Б.* |  |  | 94-95 |
|  | *Вариант дерс*  Анагъызны сюйюгюз! *Сотталаны А.* |  |  | 95-98 |
| 26 | Байрам дерс «***Ананы кючю – огъурлугъунда»*** |  |  | 99-101 |
|  | **ДЖАЗ КЕЛДИ** | 4 |  |  |
| 27 | «Джаз келди» *(Аууздан суратлау эм джазыу).*  Джанкъоз чыкъды Тотур айда*. (Халкъдан).* |  |  | 101-104 |
|  | *Вариант дерс*  Къыш бла джаз. *Сылпагъарланы К.* |  |  |  |
| 28 | Джау, джау, джабалакъ. *Кечерукъланы Б.*  Къанатлыла къайтдыла. |  |  | 104-106 |
| 29 | Къойчу. *Къобанланы А.* |  |  | 106-110 |
|  | *Вариант дерс*  Кавказ. *Боташланы А.*  Кавказда джаз. *Байрамкъулланы Ф.* |  |  |  |
|  | *Классдан тышында бардырылгъан байрам дерс* **«Сен барса да, туугъан Джуртум – нем да бард»** |  |  |  |
| 30 | Чубар тауукъчукъ. *Чотчаланы М.* |  |  | 110-114 |
|  | *Вариант дерс*  Джылны чакълары. *Байрамкъулланы Ф.*  Билчи, къайсы заманды*. Биджиланы А.* |  |  | 114-117 |
|  | *Вариант дерс*  Джаз келди. *Сюйюнчланы А.* |  |  |  |
|  | **ТАБИГЪАТНЫ САКЪЛАУ – АДАМЛЫКЪДЫ** | 1 | \* | 118-123 |
| 31 | Нызычыкъны къууанчы. С.Михалковдан. |  |  |  |
|  | *Вариант дерс*  «Табигъат». (Аууздан суратлау). |  |  |  |
|  | **ХОРЛАМНЫ КЮНЮ** | 1 | \* |  |
| 32 | Эсгертме. *Джаубаланы Х.* |  |  | 124-126 |
|  | *Вариант дерс*  Рахатлыкъ келсин! *Семенланы А.* |  |  |  |
|  | **ИШЛЕНМЕКЛИК АДЕБ ДЖОРУКЪЛАДАН** | 2 | \* |  |
| 33 | Адамлыкъ. *Байрамукъланы Х.*  Мухтарчыкъ. *Абайханланы Н.* |  |  | 128-129  133-135 |
|  | *Вариант дерс*  Тас болгъан намыс. *Занкишиланы Ж.* |  |  | 130-132 |
| 34 | *Байрам дерс* **«Адамлыкъны тас этмейик»** |  |  |  |

**АНА ТИЛ (2-чи класс)**

*1-чи дерс. 3-чю сентябрьда 2017 дж.*

**ОКЪУУ ДЖЫЛНЫ ТЁРТ ЧАГЪЫ**. Лайпанланы Б.

**ОКЪУУ, БИЛИМ.** Алийланы У. Дж.

**БАЙРАМ КЮННГЕ КЪУУАНА**. Сылпагъарланы К .

Дерсде окъуу-къурулуш амалла:назмула бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу;

Дерсни тамамлау мураты: сабийлеге табигъатны шартларын, затларын ангылатыу, къарыуларын, эстетика ёсюмлерин къатлауну джетишимли этиу; адамны джашауунда окъуу бла билимни магъанасын ачыкъларгъа.

Дерсге керекли затла: авторланы суратлары, «Къонгурау» – Хапчаланы Р. («Эльбрусоидни фонотекасындан»); китабла, сабийлени 1-чи классдан картлары, суратла (джылны чакълары).

Дерсни барыуу

**Сабийлени эслерин дерсге буруу**:

*Устаз*: Школгъа биринчи классха келген кюнюгюзден бир хапарчыкъ айтыгъыз.

(Бюгюннгю дерсде нени юсюнден окъуругкъларын ачыкълайды).

**Джангы дерсни ангылатыу:**

1.Китабны форзацында (аллында эмда артында) суратлагъа сабийлени эслерин буруу, хар суратда нени кёргюзюлгенин, суратчы къаллай бояула бла ачыкълайды хар заманны, къаллай сезимле туудурадыла ол бояула суратда? Суратчы къаллай мадарла бла хайырланнганын белгилерге, толу джууаб излерге. Интернетде «Времена года» макъамлагъа да тынгылата, джылны хар чагъын ачыкълагъан назму кесекде окъурларыны аллы бла сёзлюк иш бардырыргъа.

– Къачда не болады?

– Окъуу джыл башланады, ол хар сабийге, хар ата-анагъа, хар устазгъа уллу къууанчды. Хар сабийни дуниядан билими кёбюрек боллукъду, халиси айнырыкъды, ангысы къатарыкъды, кёз къарамы байынырыкъды.

Бир тынгылагъыз Сылпагъарланы Кулина джазгъан назмугъа.

Байрам кюннге къууана,

Джарыкъ джырлай, ышара,

Биз барабыз окъургъа,

Билимлиле болургъа.

– «Билимли» деген неди, окъуюкъ. 3-чю бетни тюбюнде, ***Гылын къуш*** шохайчыгъыбыз бизге ангылатырыкъды. Ол бизге джылны узунуна къыйын, билмеген сёзлерибизни ангылатыб турлукъду.

***Билимлиле*** – хар неден билими, окъууу болгъан адамла.

– Энди бир айтыгъыз. Къыш не болады?

– Къышда табигъат джукълайды. Ол заманда ол да кюч алады, солугъан этеди, джазда джангыдан джарыр ючюн, чагъар ючюн… Дагъыда къаллай тюрлениуле боладыла къыш кёзюуде?..

– Терекле чапыракъларын юслеринден атадыла.

– Кийик джаныуарла да къоркъадыла къышдан. Айюле бла кирпиле дагъыда башха джаныуарла къыш юйчюклерине кириб, саулай къышны анда ётдюредиле.

– Чыпчыкъла джылы джерлеге учадыла.

– Бир тынгылайыкъ бу макъамгъа «Времена года» Къышны «тауушун» эсгеремисиз, эшитемисиз?..

Джангыз адамладыла къыш джукъламагъанла. Ала къыш джылы кийинедиле. Кеслери бла къалмай, юй хайуанлагъа да джылы бауланы къурайдыла, аш-сууларына къарайдыла.

– Нек кийинедиле ала джылы? (Бузламаз ючюн.).

– Адамла джукълагъан табигъатха къарауул болуб турадыла. Ала къышны аллы бла къаллай ишле бардырадыла?

– Элчиле тракторларын эмда башха техникаларын ишлейдиле…

– Джазгъа уа къалай тюбейбиз? Къалай билебиз джаз келгенин?

– Хар зат «уяныб» башлайды… Кюн игирек джылытады. Кюнле узунуракъ боладыла. Биз да эртдеракъ уяна башлайбыз… Къар эрийди. Биринчи джанкъозла чагъадыла, ызы бла гяхыник хансчыкъ къоркъа-къоркъа чыгъады…

– Андан сора уа не болду?..

– Биз а джазгъа къалай, не бла тюбеген эдик 1-чи классда? Биз харифлени бары бла «танышыб», окъургъа юреннген эдик. Ызы бла да джазаргъа. Бир тынгылагъыз, Лайпанланы Билал къалай джазады.

Биз кёб затха юрендик, -

Хаман окъу, хаман джаз.

Заман а тохтамайды –

Къышны ызындан келед (джаз).

– Тынгылайыкъ джазгъы макъамгъа. («Времена года») тынгылатыу. Ызы бла болушлусуча ушакъ бардырыу. Джаз дженгил кетеди. Аны ызындан чабышханлай окъуу джыл да бошалад. Къайсыды окъуу джылны ахыргъы айы?

– Тюз айтасыз, май. Макъамгъа тынгылагъыз. Не зат кёргюздюгюз кёзюгюзге?

**«Окъуу джылны тёрт чагъы».** *Лайпанланы Б.* (Устаз окъуйду). Устазны ызы бла иги окъугъан сабий, андан сора бары да биргелей (къулакъларын джабыб), ызы бла назмуну кесек-кесек 3-4 окъуучугъа окъутургъа боллукъду.

**Керилиу минут.**

**Назмуну тинтиу. (Окъуу, билим.** Алийланы У.)

1. *Сёзлюк иш*. Гылын къушчукъну къатындагъы сёзлени тинтиу.

– Бир окъуюкъ, Гылынчыкъ не юретирикди. (Сёзлени тинтиу).

2. Авторну юсюнден къысха хапар.

– Алийланы Умар бизни миллетни айтылгъан алимиди. Алим деб кесини билгенин халкъына джазыб, ол ёлюб кетгенден сора да ол айтыргъа излегенни окъуб алырча, кесинден сора аллай китабла, джазмала къоюб кетген акъыллы адамгъа айтадыла. Хар миллетни да барды аллай адамлары. Бизде да бардыла аллай алимле.

Тынгылагъыз Алийланы Умар сизге къаллай затланы юретгенине.

(4-6-чи бетдеги назмуну тинтиу, сорууларына текстден тизгинле бла джууаб бердириу).

V. Нарт сёзлени тинтиу, магъаналарын ачыкълау.

– ***Билим насыб берир*** деген нарт сёзге къаллай сурат саллыкъ эдигиз?

– ***Билим джолну керир*** дегенни уа къалай ангылайсыз?

– Тар джолчукъ бла къалай барасыз, кенг джол бла уа?

– Билими кёб болгъан адамны «джолу» нек болады кенг?

– Джол деген былайда не магъанада келеди? (Адамны хыйсабы, джашау мадары).

– ***Билим сатылмайды – окъуб, юрениб алынады***.

– Бу сёзлеге къалай къарайсыз? Тюзмюдю айтылгъаны, огъесе, сиз джукълаб тургъанлай, ким болса да сизге базардан неда тюкенден билим сатыб алыб келликмиди?

– Бу сёзлеге уа къаллай сурат саллыкъ эдигиз? (Аууздан сурат саладыла).

**Дерсни тамамлау.**

– Дерсде не билим алдыгъыз? (Назмула окъудукъ, джангы сёзле билдик).

– Къайсы назмуланы тинтдик, ким джазгъанды аланы? Унутхан эсегиз, китабха къараб айтыгъыз.

– Къаллай нарт сёзлени эсге алдыкъ?

– Къаллай макъамлагъа тынгыладыгъыз?

– Дерсни иги бардырыргъа кеслерини билимлерин къошхан окъуучулагъа багъа салайыкъ. (Устаз багъа салады (отметкаларын), нек салгъанын ачыкълайды).

– Эсен кёрюшейик.

*Вариант дерс*

**ДЖАШЧЫКЪНЫ АНТЫ.** *Ёзденланы Р.*

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: иги халиге юретиу, ангыларын ишленмекликге, адамлыкъгъа буруу, *«Билим сатылмайды, окъуб, юрениб алынады»* деген нарт сёзню магъанасын ачыкълау.

Дерсге керекли затла авторну сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъулгъанны къайтарыу.
2. Соруулагъа джууаб этиу: Ким джазгъанды азбар этген назмугъузну? Аты неди? Неди баш магъанасы? Ким назму айтыр? (Былайда азбар айтдырыб къоймай, аны ким джазгъанын, назмуну атын да эсгертдириб сорургъа дурусду).

**Джангы дерсни ангылатыу**

Назму бла шагъырей этиу.

–Бюгюн биз бир эсли джашчыкъны ант этгенин окъурукъбуз, азбар этерикбиз. Ол аллай сёзлени кеси къураб къоймагъанды. Уллуланы айтханларына тынгылаб, эс ийиб, аман-игини ангылаб, алай келгенди ол оюмгъа. Джашчыкъны муратларын назму этиб бизге Ёзденланы Рашид бергенди. Ол, сабийлеге атаб, аламат назмула джазады. Къарагъыз, ма портрети… Аны «Джашчыкъны анты» деген назмусунда быллай сёзлеге тюбериксиз

**Сёзлюк иш:** *ант, акъылман, чагъыр, халкъгъа къуллукъ этерме…*

(Устаз 7-чи бетде Гылынчыкъны къатында сёзлени магъаналарын тешеди, ангылатады):

Назмуну окъуу эмда тинтиу:

1.Джашчыкъ кимге ант этеди?

2. Къаллай антла береди ол анасына? Текстни сёзлери бла айтыгъыз.

3. Эм уллу мураты уа неди джашчыкъны?

4. Джашчыкъны джаратамысыз? Нек?

5. Халкъына къаллай адамла къуллукъ этедиле?

6. Ол сёзлени сиз къалай ангылайсыз?

7. Халкъына къуллукъ этер ючюн, адам къаллай болургъа керекди?

(Къулакъчыкъларын джабдырыб, барына да бирер кере тышындан окъумагъа къоюб, ызы бла иги окъугъан сабийге окъутуу, ызы бла да 2-3 окъуучугъа.)

**Керилиу минут.**

Узакъ джерден ашыгъыш

Тынгы табмай тебредим.

Джюрек уруб, учунуб,

Тауларыма терк джетдим.

«Хош кел, балам, хош кел!» – деб,

Таула къучакъ кердиле,

Бары бирден сюйюнюб,

«Эсен келдинг!» – дедиле.

**Сёз чемерликлерин байындырыу.**

– Сизни муратыгъыз бармыды? Мурат деген ол не затды?

– Не этерге керекди ол толур ючюн?

– *«Билим сатылмайды, окъуб, юрениб алынады»* деген аллай нарт сёз барды. Аны магъанасын ангылаймысыз? Къалай ангылайсыз?

–Ким айтыр нарт сёзню азбар?

**Дерсни тамамлау:**

– Биз бюгюн нени окъудукъ?

– Аны ким джазгъанды?

– Ким айтыр кесини сёзлери бла?

– Баш магъанасы неди?

– Ишге багъа бериу, салыу.

**Юй иш:**

1. Окъулгъанны азбар этиб, бегитиб келирге (6-8 чи бетле).
2. Соруулагъа джууаб этерге.
3. Нарт сёзню дефтерлеге джазаргъа, тилде хайырландырыргъа, юйде белгили этерге.

*2-чю дерс.*

**КЪОЯНЧЫКЪНЫ ШКОЛГЪА БАРГЪАНЫ**. Сылпагъарланы К.

Дерсде окъуу-къурулуш амалла: хапар бла шагъырей эте, ана тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу; иги халиге юретиу, ангыларын ишленмекликге, адамлыкъгъа буруу.

Дерсни тамамлау мураты: сабийле кеслерин ариу джюрютюрча, окъуугъа, джамагъатха хайырлы урунургъа талпырча, Ата Джуртубузну бек сюерча юретиу; джомакъны баш магъанасын – «Окъугъан – акъыл окъуйду», «Аман сохтаны китабы тас болуучу болур» дегенни сабийлени ангыларында бегитиу.

Дерсге керекли затла: авторну сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу.
2. Ким джазгъанды? Азбар айтдырыу. Неди баш магъанасы?

**Джангы дерсни ангылатыу:**

Устазны ал сёзю.

–Бюгюнджомакъчыкъ окъурукъбуз. Аны Сылпагъарланы Кулина джазгъанды. Бу джазыучуну школда окъугъан кёзюуюбюзге кёб чыгъармасын окъуй барлыкъбыз. Джомакъчыкъны аты «Къоянчыкъны школгъа баргъаныды». Биз билмеген сёзле тюберге боллукъдула. Аланы бир бёлегине къарайыкъ.

**Сёзлюк иш (джангы сёзлени тинтиу)**: *таукел, сукъланыб, шош, хызен, къууанч тыбырлы болуб, ийнакълады, тамам*.

1. Хапар бла шагъырей этиу, устазны окъууу.

2. «Сынджыр» мадар бла сабийлеге окъутуу.

**Керилиу минут.**

1. Хапарны тинтиу. Соруулагъа джууаб этиу.

– Къаллай сёзле джазылыб тургъандыла школну эшигини башында?

– Ол юйде Къоянкайгъа къалай тюбедиле? Текстде табчыгъыз анга джууаб.

– Къоянкайгъа ишленнген къоянчыкъ дерге боллукъмуду?

– Текстде табыб, джууабыгъызны бегитигиз.

– Не бердиле Къоянкайгъа школда?

– Ол аланы юйге джетдиралдымы?

– Анасы къаллай халатын, терс этген ишчигин айтханды Къоянкайгъа?

– Къоянчыкъ иги сохта боллукъмуду? Къалай билдигиз сиз аны?

– Текстни тикирал окъуй билигиз: Кирпини тауушун, устазча, таукел окъугъуз, Къоянкайны тауушун назигирек этигиз, анасыны тауушун да – джумушакъ.

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы не болду джомакъны? Ким айтыр, керти да къоянла школгъа джюрюймюдюле?

– Неге юретди бу джомакъ сизни?

–Ишге багъа бериу, салыу.

**Юй иш:**

– Бюгюн окъугъаныбызны окъуб, бегитиб келирге.

– Соруулагъа джууаб этерге.

– Окъууну, билимни юсюнден элберле излеб, аланы аууздан азбар этиб айтыргъа хазыр болургъа.

*Вариант дерс*

**ДЖОЛДА САЛАМЛАШЫУ**. *Сылпагъарланы К.*

Дерсде окъуу-къурулуш амалла: къарачай адеб-намысдан ал билим бериу; саламлашыуну джорукълары бла шагъырей эте, тилни ариулугъун, байлыгъын ачыкълау; сёз чемерликлерин байындырыу; сёзлюк хазналарын ёсдюрюу, билимлерин терен этиу.

Дерсни тамамлау мураты: Иги халиге юретиу, ангыларын ишленмекликге, адамлыкъгъа буруу.

Дерсге керекли затла*:* авторну сураты, Текуев М. «Кюн ашхы болсун» («Эльбрусоидни фонотекасындан»); АККА ,«Айючюк» деген джырны записи, китабла, сёзлюкле.

Дерсни барыуу

**Сабийлени эслерин дерсге буруу.**

– Салам, сабийле!

– Салам!

*Устаз:* Бюгюн биз юйде, джолда, башха джерледе да къалай саламлашыргъа кереклисине юренникбиз. Саламлашхан заманда ашагъан, кюлген, бурнун къазгъан, ары-бери бурулгъан айыбды. Адамла ёрге туруб саламлашадыла. Алай бла ала бир-бирине сый бередиле.

Не этерге керекди эм алгъы бурун, саламлашырны аллы бла?

Эркишиге къолун тазаларгъа керекди. (Эркишиле бир-бирлери бла къол тутушадыла.) Кеслери да биринчи къолну тамада ким эсе, ол узатады. «Салам алейкум» деб а, биринчи ким гитче эсе, ол айтады.

– Эркишиле къалай саламлашадыла? (Сабийле айтадыла).

Эркишиле бла къол тутушхан къызлагъа айыбды. Къучакълашхан а – сыйсызлыкъды! Къызлагъа, тиширыулагъа эркиши къауум «Эртден ашхы болсун!», неда «Кюн ашхы болсун!», неда «Ингир ашхы болсун!» – дейдиле. Къол узатмайдыла. Алагъа джууабха тиширыу къауум да: «Ашхылыкъ кёр!» – дейдиле. Къол узатмайдыла. Джангыз къартайгъан тиширыуланы болады къолларын тутаргъа.

Биринчи эркишиле, джашла саламлашадыла.

– Къалай саламлашадыла эркишиле бла тиширыула?

– Эркишиле эркишиле бла уа?

– Къучакълашыб, аякъларын, артына бюге, кёлтюрюб, аллай тюрлю затла этерге боламыды?

– Сабийле, бизге къонакъ келликди – Акка. Сиз аны бла къалай саламлашырыкъсыз? (Ёрге туруб).

(Акка киреди)

– Кюнюгюз ашхы болсун, къызла?

– Ашхылыкъ кёрюгюз!

– Салам алейкум, джашла!

– Алейкум ассалам! (Сабийле Акка бла саламлашхан сагъатда, ол «Олтуругъуз! Насыблы болугъуз!» дегинчи, ёрге туруб турадыла.)

– Акка, келигиз, сиз да олтуругъуз! (Шиндикни Акканы къатына саладыла.)

– Сау болугъуз! Олтуругъуз, намыслы болугъуз!

– **Акка**, суусаб ичигиз, узакъдан келесиз!

– Сау бол, къызым, суу-айран кибик агъаргъынчы бир джаша! Бара-барыб, былайда окъугъан сабийле саламлаша билемидиле, адеб-намысдан хапарлымыдыла деб, къайытхан эдим сизге да! Кёрдюм, биле кёреме!.. Энди дерсигизге бёлюнюгюз, сабийле, мен кете барайым, узакъ джолоучума, сау къалыгъыз!

– Эсен кюрюшейик, иги джолгъа барыгъыз! (**Акка** кетеди, сабийле ёрге къобуб ашырадыла).

**Дерсден оюм чыгъарыу**

Китабны 135-чи бетинде «Джолда саламлашыу» деген текстни тинтиу, окъутуу, ангылашынмагъан сёзлени магъаналарын ачыкълау.

**Сёзлюк иш**: *адеблик, ашхы, улоу, тыйыншлы, дурус, къолай, джууукъ бол…*

1. Ушакъ, соруулагъа джууаб бериу.

– Ким кимге алгъы бурун саламлашыргъа керекди?

– Къалай саламлашадыла эркишиле?

– Эркиши адам тиширыула бла къалай саламлашыргъа керекди?

– Къолну биринчи ким узатады?

– Кёб тутаргъа боламыды къолну къолда?

– Къызла бла уа къалай саламлашыргъа тыйыншлыды?

**Адеблик неге керекди?**

Сценкачыкъла къураб, (тюрлю-тюрлю чурумлада оюн халда сабийлени саламлашыргъа юретиу); джунчумай айтыргъа тырмашдырыу; саламлаша билмеген айыб болгъанын кесгин чертиу.

**Сёз чемерликни байындырыу:** нарт сёзню магъанасын ачыкълау:

*«Ишленмеген джаш – джюгенсиз ат,*

*Ишленмеген къыз – тузсуз хант».*

**«Айючюк» деген джыргъа тынгылатыу**. (Ёзденланы Альбертни джырыды, «Эльбрусоидни» фондунда табаргъа боллукъду).

**Дерсни тамамлау:**

– Биз бюгюн неге юрендик?

– Къаллай нарт сёзню къошдукъ сёзлюгюбюзге?

– Къаллай джыргъа тынгыладыкъ? Къаллайчыкъды айючюк?

Ишге багъа салыу.

**Юй иш:**

1. Бюгюн окъугъаныбызны бегитиб келирге, саламлашханда джорукъланы азбар билирге.
2. *«Ишленмеген джаш – джюгенсиз ат, Ишленмеген къыз – тузсуз хант»*деген ***н***арт сёзлени, тилни байлыгъын ачыкълагъан сёзлени дефтерлеге джазаргъа, тилигизде хайырландырыргъа, юйде белгили этерге.

*3-чю дерс.*

**АНА ТИЛИМ.** *Лайпанланы Б.*

Дерсде окъуу-къурулуш амалла:назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу; иги халиге юретиу, ангыларын ишленмекликге, адамлыкъгъа буруу.

Дерсни тамамлау мураты: тилибиз болмаса, бизни энчи атыбыз тас болуб къаллыгъын, тили болса, халкъны аты тас болмагъанын унутмазгъа кереклисин, ол зат миллетни аллында уллу джумуш болгъанын ангылатыу.

Дерсге керекли затла авторну сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

* + 1. Саламлашыу.
    2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу.

– Ким джазгъанды? Аты неди? Неди баш магъанасы?

– Окъутуу, хапарын айтдырыу.

**Керилиу минут.**

**Джилекчик**

Бара-бара барабыз,

Джилекчик табыб къабабыз.

Къалай татлыд кёгетчик!

Урады, къагъады джелчик,

Ишлейди-ишлейди билекчик,

Хауа излейди джюрекчик!

**Джангы дерсни ангылатыу.**

– Сабийле, биз барыбыз да сёлешген къарачай тил эртделеде, бурун къуралгъан тилди. Алимлерибиз джазгъаннга кёре, анга 5 000-ден артыкъ болгъанды. Ол бирда кёб заманды. Бизни халкъыбыз алгъын кёб санлы болгъанды, ол себебден бизни кесибизни энчи тилибиз барды. Ол бизни къалгъан миллетлеге къошуб къоймай, энчи миллет этиб турады. Биз къарачайлылабыз. Тилибиз болмаса, бизни энчи атыбыз тас болуб къаллыкъды. Тили болса, халкъны аты тас болмайды. Унутмайыкъ аны.

Бурун эртделеде уллу урушла болуб, адамларыбыз ол урушлада ары-бери чачылгъан кёзюуде, бизни халкъны бир этиб, кереклисине-джумушуна къараб, башчылыкъ этиб тургъан онглу адамларыбыз болгъандыла. Аланы атлары Къарча, Науруз, Адурхай, Будиян, Трам, Боташ болгъандыла. Ала джашагъан заманда нартла деб уллу санлы адамла болгъандыла. 3-4 метр болгъан аллай буруннгулу адам сюекле табадыла бюгюнлюкде археологла…

Бу дерсде Лайпанланы Билялны «Ана тилим» деген назмусун окъурукъбуз. Мен айтхан хапар сизге аны ангыларгъа болушурукъду.

**Джангы сёзлени ангылатыу. *Сёзлюк иш:*** *Къарча, Науруз, Адурхай, Будиян, Трам, Боташ Науруз, Адурхай, Будиян, Трам, Боташ, нарт…*

* + 1. Назму бла шагъырей этиу, устазны окъууу, ызы бла окъуучуланы, соруулагъа джууаб этиу:

– Биз ана тилибизни анача нек кёрюрге керекбиз?

– Ана тили болмагъанны сыйы нек болмайды?

– Джазыучу ана тилибизни къаллай ариу сёзле бла эркелетеди?

– Тил джашауубузда неге джарайды?

**Дерсни тамамлау:**

1. Биз бюгюн нени окъудукъ? Аны ким джазгъанды?

– *Джулдуз тилим, Ай тилим* дегенни къалай ангылайсыз? (Бизге Башындан тил къураб берилген этгенди).

– *Нарт тилим* деб нек айтылады? (Нартланы заманындан келген буруннгулу тил).

– *Джаш тилим* деб а, нек айтылады? (Сюргюнден, урушладан ызына джангы айныгъаны ючюн).

– Дерсде сейирсиннген затыгъыз болдуму?

1. Ишге багъа бериу, салыу.

**Юй иш:**

**Ана тилим.** *Лайпанланы Б. – окъургъа, азбар этерге.*

Нарт сёзлени, тилни байлыгъын ачыкълагъан сёзлени, сёзтутушланы дефтерлеге джазаргъа, тилигизде хайырландырыргъа, юйде белгили этерге.

*Вариант дерс*

**АНА ТИЛИМ – ДЖАНЫМ-ТИНИМ**

**АНА ТИЛИМ.** *Батчаланы Т.*

**НАРТ СЁЗЛЕ.**

Дерсде окъуу-къурулуш амалла: джыр бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу

Дерсни тамамлау мураты: окъуучуланы ана тилни джюрютюуде аны, литература-адабият мардалагъа кёре, тюз джюрютюрге, байындырыргъа; ангыларын ишленмекликге, адамлыкъгъа буруу.

Дерсге керекли затла*:* авторну сураты, китабла, джырны диски, сёзлюкле, къаламла, дневникле.

Дерсни барыуу

**Сабийлени эслерин дерсге буруу.** *(Дерсни «Ана тилим» деген джырны макъамы бла башларгъа»).*

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу.
2. Лайпанланы Билалны «Ана тилим» деген назмусун азбар айтдырыу. Ким джазгъанды? Аты неди? Неди баш магъанасы?
3. Ана тилни, окъууну юсюнден къаллай нарт сёзле билиб келгенсиз?

**Керилиу минут.**

**Джангы дерсни ангылатыу:**

1. ***Устаз.*** *–*Ана тилни юсюнден джазмагъан, ана тилине ариу айтмагъан бир джазыучу, бир алим, бир джырчы джокъду. Алайды да, бюгюн биз белгили поэтибиз, артистибизни Батчаланы Тамараны (портретин кёргюзе) «Ана тилим» деген назмусун окъугъан да этерикбиз, джырларгъа да юренникбиз. Фахмулу адам болгъанды ол: джаза да билгенди, айта да билгенди, джырлагъанда да ариу макъам бла джырлагъанды, кесибизде драмтеатрны Махтаулу артисти да болгъанды .
2. Сёзлюк иш**:**

Устаз. – Ана тилибизге Батчаланы Тамара «*джан тилим»* дейди. Ол дегени неди? *Джаратылгъаным бла биргелей эшитген тилим* деген магъанады ол.

*«Тин байлыкъны анасы»* дейди дагъыда. Ол а неди? «*Тин»* деген ол бизни кеси джаныбызны ёмюрлеге джыйыб келген билими, кючю, байлыгъыды ол. Хазна деген «кюбюр» дегенча магъанады.

*«Чакъдыраса сёзлени»* деб алай айтады Батчаланы Тамара ана тилибизге. Ол а неди? Байды да тилибиз, сёзюбюз да джилтин-джилтин этиб чыкъгъанча, алай сёлешинеди.

*«Учундура кёллени»* дейди дагъыда. Ол да, тилибиз барды – миллетим да къурумагъанды, джангыз тюлме Дунияда дегенди.

*«Юзюлмез заман ызым»* деген а неди? Тилими билсем, миллетим тас боллукъ тюлдю, къаллай бир заман ётсе да.

*«Накъут-налмазым»* –– ким биледи ол неди? Накъут-налмаз – ол бриллиантды, ариу хыршыланыб, джым-джылтыраб тургъан багъалы магъаданды. Джюзюкледе, сыргъалада салыннган бриллиантланы 56 сыйдам мюйюшлери болады. Аны алай сыйдамлаб джылтыратыр ючюн этедиле. Бизни тилибиз да, накъут-налмазча, джым-джылтыраб, не сюйсенг, аллай бир сёзю болгъан тилди.

*«Юзюлмез алан ызым»* дегени – биз алгъын уллу къралда джашагъанбыз. Аны аты *Алания* болгъанды. Ол Каспий тенгизни узунуна, кенгине да джайылгъан аллай кючлю къраллыкъ джюрютген джер болгъанды. Ол заманда аллай ууакъ къралчыкъла кёб болгъандыла. Артда Россия аланы барын да кесине къошханды. *Алания* къралда джашагъаныбыз ючюн биз *аланла* болгъанбыз. (Эртдеги картада кёргюзюу).

1. Назму бла шагъырей этиу.
2. Джыргъа тынгылатыу. Джырлатыу.
3. 13-чю бетдеги соруулагъа джууаб этдириу.

**Нарт сёзлени тинтиу.**

Устаз. – *«Тили джокъну – сыйы джокъ,*

*Сыйы джокъну – кюню джокъ».*

– Сабийле, бу нарт сёзню къалай ангылайсыз? (Тилинг джокъ эсе, сени милленинг да джокъду. Миллети адамны кючюдю. Миллетинг джокъ эсе – сен къарыусузса. Къарыусуз адамны уа хар ким тюе-абындыра айланадыла.)

– Ким айтыр азбар? (Экеу-ючеулен айтадыла).

Устаз. – *«Адам, къайсы тилде сёлеше эсе, ол тилни адамыды»*. Бу нарт сёзню ким ангылатыр? (Адам, къайсы тилде сёлешсе, ол миллетни джорукълары бла джашайды. Ол миллетни адетлерин тутады. Ол миллетни джырларын джырлайды, ол миллетча тепсейди, ашайды. Ол миллетдеча асырайды ауушхан адамын. Сора ол миллетни адамы болады да къалады.)

– Ким айтыр азбар бу нарт сёзню? (Экеу-ючеулен айтадыла).

Устаз. – «*Тилни сатхан – кесин сатхан*,

Кесин сатхан – элин сатхан» дегендиле буруннгула. Сиз къалай ангылайсыз бу сёзлени? (

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

Ишге багъа бериу, салыу.

**Юй иш:**

1.12-13-чю б. – окъургъа, соруулагъа джууаб этерге.

2.Нарт сёзлени, тилни байлыгъын ачыкълагъан сёзлени, сёзтутушланы дефтерлеге джазаргъа, тилигизде хайырландырыргъа, юйде белгили этерге.

*4-чю дерс.*

**ХАЛКЪ АУУЗ ЧЫГЪАРМАЛАДАН**

**ЭРТДЕ БИРЕУ БАР ЭДИ. Тилбургъуч.**

Дерсде окъуу-къурулуш амалла: тилбургъучну бир солууда айтыргъа тырмашдырыу; ***т –къ –ў*** тауушланы тюз айтдырыу; тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: иги халиге юретиу, ангыларын ишленмекликге, адамлыкъгъа буруу; «Тили джокъну сыйы джокъ, сыйы джокъну кюню джокъ» деген нарт сёзню ич магъанасын ангылатыргъа.

Дерсге керекли затла: джангы сёзлени ангылатыргъа суратчыкъла (темир тиреу, таш тегене, агъач элек, къумурсха, чарсха чабыу, къара суу, къаймакъ); сёзлюкле*.*

Дерсни барыуу

**Сабийлени эслерин дерсге буруу.**

1.Саламлашыу.

2.Дерсге хазырланыу.

**Юйге берилгенни тинтиу:**

1.Ал дерсде окъугъанны къайтарыу. (Ким джазгъанды? Аты неди? Неди баш магъанасы?)

2.Джырлатыу.

**Керилиу минут.**

**Джангы дерсни ангылатыу:**

Устазны ал сёзю**.**

– Бурун акъыллы адамла джашагъандыла. Ала бизге керекли кёб зат къойгъандыла. Бурундан бери келгендиле бусагъатдагъы ана тилибиз, ашарыкъларыбыз, миллет кийимлерибиз, адетлерибиз. Дагъыда не келгенди, эсибизге тюшюрейик?

Эртде заманлада адамланы биздеча телевизорлары, телефонлары, магнитофонлары болгъан болмаз. Алада кёб информация тутарча, аллай эс берилгенди. Ол себебден ала хар хапарны, джырны, назмуланы эслеринде тутуб тургъандыла.

Ала сабийни ариу сёлеширге юретир ючюн, тауушланы тюз айтдырыр ючюн, тилбургъучла къурагъандыла. Тилбургъучлагъа орусча «скороговорки» дейдиле. Ол тилбургъучланы тюз дженгил айтыргъа юренсе, сабий тынч сёлешеди, дегендиле. Ала тюз айтхандыла.

Бусагъат бир тилбургъучну айтыргъа юренейик да, кесигиз да ангыларыкъсыз аны. Биргелей «тилбургъуч» деб, айтайыкъ… Къалай къуралгъанды бу сёз? Эки сёзден къуралгъанды – «тил» бла «бургъуч» сёзледен…

Бусагъат сизни бла джомакъгъа тюшейик. Анда буруннгу къарачай-малкъар халкъны «Аууз халкъ чыгъармала» къралы гитче бийликледен къуралгъанды. Къарачыгъыз! Биринчи «бийликни» (княжество) аты – «Тилбургъучла». Биз тилбургъучла бла танышсакъ, башха бийликлеге да барырбыз…

**Тилбургъуч бла шагъырей этиу.**

Джангы сёзлени ангылатыу*.* **Сёзлюк иш*:*** *биреу, тиреу, тегене, элек, чарсха, къара суу, къаймакъ, сарнатхан.*

Тилбургъучну устаз бла окъуу.

Тилбургъучну, къайтарыб, устазны ызындан тизгин-тизгин окъуу.

Тилбургъучну тинтиу, ичинде чам джерлерине эс бёлюу.

Тышларындан биргелей окъутуу (къулакъларын джабдырыб).

Иги окъугъан сабийге окъутуу, ызы бла 2-3 окъуучугъа.

Къайтарыб, барына да биргелей окъутуу (къулакъларын джабдырыб, заманнга къараб «эришдирирге», ким тикирал дженгил окъуяллыкъ эсе, деб).

Тилбургъучну бир солууда айтыргъа тырмашдырыу, биринчи – устаз, ызы бла – сабийле.

Устаз:

– Нарт сёз барды – «Тили джокъну сыйы джокъ, сыйы джокъну кюню джокъ».

– Неди муну магъанасы?

– Къалай ангылайсыз, «сый» деген неди?

– Кюн деген а неди? Аланы тил бла не байлайлайды? (Энчилик, азатлыкъ).

**Дерсни тамамлау:**

– Биз бюгюн нени окъудукъ? Аны ким джазгъанды? (Ол халкъ аууз чыгъармады).

– Ким айтыр, неге керекдиле тилбургъучла?

– Ишге багъа бериу, салыу.

**Юй иш:**

Тилбургъучланы азбар этиб келирге.

Тилбургъучну бир солууда айтыргъа тырмашыргъа.

Нарт сёзню («Тили джокъну сыйы джокъ, сыйы джокъну кюню джокъ») дефтерлеге джазаргъа, тилигизде хайырландырыргъа, юйде белгили этерге.

*Вариант дерс*

**БАРА-БАРА БАЗ ТАБДЫМ. Тилбургъуч.**

Дерсде окъуу-къурулуш амалла: тилбургъуч бла бла шагъырей эте, тилни ариулугъун, байлыгъын ачыкълау; бу тилбургъучну юсю бла **к-къ** тауушланы тикирал айтдырыу; сёз байлыкъларын ёсдюрюу, билимлерин терен этиу.

Дерсни тамамлау мураты: кечеде-кюнде, хаманда хайырландырылгъан сёз эмда тин байлыкъны ёсдюрюрге; иги халиге юретиу, ангыларын ишленмекликге, адамлыкъгъа буруу.

Дерсге керекли затла: алдагъы дерсде « Аууз халкъ чыгъармала» деген джомакълы карта, джангы сёзлени суратчыкълары, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу, «Эртде биреу бар эди» тилбургъучну азбар айтдырыу.
2. Ким джазгъанды? Аты неди? Неди баш магъанасы?

**Керилиу минут.**

**Тарта, соза**

Тарта-соза,

Джашчыкъланы оза,

Къызчыкъланы оза,

Онг джанына тинтирей,

Сол джанына тинтирей,

«Истемейни» эниклей,

Даж-даж этед джашчыгъым (неда: къызчыгъым),

Тюйдюрмегиз къашчыгъын,

Урдурмагъыз башчыгъын!

**Джангы дерсни ангылатыу:**

Тилбургъуч бла бла шагъырей этиу (ал дерсдеги тибургъучну схемасына кёре).

Джангы сёзлени ангылатыу. ***Сёзлюк иш:*** *баз, баппу, чёмюч, кёмюк, тапха…*

Тилбургъучну окъуу, тинтиу.

Устазны берген сорууларына китабдан джууабын табыб, окъутуу.

– Бара-бара, не табдым?

– Базны ичинде не табдым?

– Таракъны кимге бердим?

– Амма меннге не берди?

– Баппуну не этдим?

– Ит не берди?

– Кючюкню не этдим?

– Къойчу уа не берди?

– Къозуну не этдим?

– Къонакъ а не берди?

– Къамчи бла не этдим?

– Джер а не берди?

– Чёмючню не этдим?

– Суу не берди?

– Кёмюкню неге джаратдым?

– Не болду кёмюкню арты?

(Окъутхан сагъатда сабийлени тюз, тикирал окъугъанларына эс бёлюу).

1. Сабийлени тышларындан окъутуу, алгъы бурун къулакъларын джабдырыб, ызы бла тышларындан 2-3-уленнге; аны ызындан бир солууда тышларындан, биргелей. (Биргелей окъумасала, бютеулей сабийлеге айтдырыргъа заман джетерик тюлдю).
2. Устаз кеси бир солууда окъуйду, аны ызы бла ким болса да (кеслери разылыкълары бла неда устаз ёхтемлендириб) айтады.

Устаз: – «Адам къайсы тилде селеше эсе, ол миллетни адамыды» дейдиле. Къалай ангылайсыз бу сёзлени? Нек айтадыла алай?

– Къайтарыб бир айтайыкъ: «Адам къайсы тилде селеше эсе, ол миллетни адамыды»…

**Дерсни тамамлау:**

– Биз бюгюн нени окъудукъ? Аны ким джазъанды?

– Къайсы тауушланы тюз айтыргъа тырмашдыкъ?

– Магъанасы бармыды бу тибургъучну? (Бу джубанч чыгъармады, тил айландыргъан, ариу, тюз, тикирал сёлешдирген магъанасы барды).

Ишге багъа бериу, салыу.

**Юй иш:**

1. Тилбургъучубузну (16-чы б.) азбар этиб келирге.
2. Нарт сёзню («Адам къайсы тилде селеше эсе, ол миллетни адамыды») дефтерлеге джазаргъа, тилигизде хайырландырыргъа, юйде белгили этерге.

*5-чи дерс.*

**ТИЛБУРГЪУЧЛА.**

**ДЖАНГЫЛМАЙ АЙТЧЫ. ЭЛ БЕРГЕН ДЖОМАКЪЛА**

Дерсде окъуу-къурулуш амалла: булджуула бла шагъырей эте, тилни ариулугъун, байлыгъын ачыкълау; **у –ў, к-къ, н-нг**  тауушланы башхалыкъларын ачыкълау эмда тюз айтыргъа юретиу; сёз чемерликлерин ёсдюрюу, билимлерин терен этиу.

Дерсни тамамлау мураты: кечеде-кюнде, хаманда хайырландырылгъан сёз эмда тин байлыкъны ёсдюрюрге; иги халиге юретиу, ангыларын ишленмекликге, адамлыкъгъа буруу.

Дерсге керекли затла***:***гинджи театргъа керек: киштикчик бла чычханчыкъны бармакъ гинджиликлери, «Умар уугъа чыкъгъанды», «Сенг-сенг, сенг келе» деген булджуулагъа сюжет суратчыкъла; алдагъы дерсде « Аууз халкъ чыгъармала» деген джомакълы карта, джангы сёзлени суратчыкълары, китабла.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу.
2. Юй дерсни тинтиу:

Тилбургъучланы азбар айтдырыу.

– Ким джазгъанды? Аты неди? Неде хайырландырылады?

**Керилиу минут.**

**Джангы дерсни ангылатыу:**

Джангы сёзлени ангылатыу. **Сёзлюк иш***: тамакъ, тизил, мурулдай…*

1. **«Акъ алма, къызыл алма»** санау бла шагъырей этиу, тинтиу, ойнатыу.

Элбер:

Анасындан мыйыкълары бла туугъан,

Бетин-къолун сапынсыз джуугъан. (*Киштик)*.

1. **Оюн «Кишиу-кишиу»**

Джангы сёзлени ангылатыу. ***Сёзлюк иш****: мурулдай, хурулдай, тоймайса…*

(Гинджи театрны болушлугъу бла окъуу, ойнатыу).

1. «Умар уугъа чыкъгъанды» булджууну сюжет суратчыкъла бла тинтиу, ***у-ў*** тауушланы айтылгъанларына эс ийиу, башхалыкъларын чертиу.

Джангы сёзлени ангылатыу*.* **Сёзлюк иш***:* уу, джугъутур, аркъа-аркъасы…

1. «**Сенг-сенг, сенг келе»** булджууну сюжет суратчыкъланы болушлукълары бла тинтиу, ***нг-н*** тауушланы айтылгъанларына эс ийиу.
2. Булджутууланы кесгин айтдырыб бегитиу

**Дерсни тамамлау*:***

– Биз бюгюн нени окъудукъ? Ала неге джарайдыла?

– Азбар ким айталлыкъды?

Ишге багъа бериу, салыу.я

**Юй иш:**

1. Булджутууланы азбар этиб келирге.
2. Эл берген джомакъланы окъургъа, билирге; тилни байлыгъын ачыкълагъан сёзлени, сёзтутушланы сёзлюклеге джазаргъа, тилигизде хайырландырыргъа, юйде белгили этерге.

*Вариант дерс*

**САБИЙ ОЮНЛА. ТЁГЕРЕК.**

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: ана тилге мадарсыз бек керекли затхача къарау; ана тилни юсю бла халкъыбызны тил-культура-джашау болумун ангылатыу; ангыларын ишленмекликге, адамлыкъгъа буруу.

Дерсге керекли затла: алдагъы дерсде « Аууз халкъ чыгъармала» деген джомакълы карта, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъулгъанны тинтиу, къайтарыу, багъа салыу.

– Ким джазгъанды? Аты неди? Неди баш магъанасы?

Соруулагъа джууаб этиу:

– Неди бу?

**Сёзлюк иш**: ие, иеси; къоруй билген; тон..

Иесин кемсиз сюйген,

Юйюн къоруй билген,

Ким болгъанын билигиз –

Джай да, къыш да тон кийген. (*Ит).*

**Сёзлюк иш**: мюйюз – мюйюз**лю** – мюйюз**сюз**;

сюйюм – сюйюм**лю** – сюйюм**сюз;**

джорта (чаба); окъуйду эшек (къычырады); тиреледи, чочуйду; къыйыны (ишлегени); харам (джараусуз) – халал (джараулу)

Хайуанды, мюйюзсюздю,

Халиси сюйюмсюздю,

Джорта-чаба биледи,

Бузда уа тиреледи.

Сагъат сайын окъуйду,

Сабий минсе, чочуйду,

Къыйыны халалды,

Эти уа харамды. (*Эшек*).

**Керилиу минут.**

**Джангы дерсни ангылатыу*:***

1. Сабий оюнла бла («Тёгерек») бла шагъырей этиу.
2. Джангы сёзлени ангылатыу. ***Сёзлюк иш***: тёгерек, бёлек, кесек, мийикликге – алашалыкъгъа, кенгликге – тарлыкъгъа…
3. Оюнну окъуу, тинтиу.
4. Соруулагъа джууаб этиу.

– 22-чи бетде суратда сабийле нени тёгерегине айланадыла? Къалай ангылайсыз бу суратны магъанасын?

– Сабийле ёсе келиб уллула боллукъдула. Ёсген сабийле къаллайла болсала, саулай Джер да алай боллукъду. Иги адамла болсала сабийле, джер юсюнде къазауат боллукъ тюлдю, аманлыкъ ишле аз боллукъдула, адамла бир-бирлерин сыйлаб турлукъдула. Аман болсала уа, …

5. Ойнатыу.

**Дерсни тамамлау:**

1. Биз бюгюн нени окъудукъ?
2. Аны ким джазъанды? (Халкъ аууз чыгъармады).

– Мен сизге элберле берейим, сиз билигиз ала не болгъанларын.

Кийим болама, сюйюм болама,

Ашарыкъ болама,

Ичерик болама,

Алтын болама,

Кюмюш болама,

Джыйырма тёрт юлюш болама,

Къараб турмасанг,

Къотур болама.

Джаным – джарлы,

Башым – алтын*. (Къой).*

1. Дерсге, сабийлени ишлерине багъа салыу.

**Юй иш:**

1. Оюнну азбар билирге.
2. Нарт сёзлени, тилни байлыгъын ачыкълагъан сёзлени, тилде хайырландырыргъа, юйде белгили этерге.

*6-чы дерс.*

**АЛАННЫ АЛГЪЫШЫ**. *Хубийланы М.*

**БАЙРАМ ДЕРС: «Тиш джырна».**

Дерсде окъуу-къурулуш амалла: алгъышла бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: Къарачай-малкъар байрамланы юсю бла иги халиге юретиу, ангыларын ишленмекликге, адамлыкъгъа буруу.

Дерсге окъуу керекле Тёрт къауум да биргелей «тийре-тийре» «тепсилени» тёгереклерине олтурадыла. Тепсилени юслери джасалыб: къарачай-малкъар халкъ ушхууурла, халыуала, суусаб, айран, сют шай. «Къонакъ юй» адетдеча джасалыб, сабийле миллет кийимле кийиб. Не да кертидеча барады. Гоппан, нартюх бюртюкле, кеселе. Сабийлеге агъач атчыкъла, къамчиле…

Дерсни барыуу

**Саламлашыу, сабийлени эслерин дерсге буруу.**

– Салам, сабийле!

– Салам!

– Сабийле, бизге къонакъ келликди – Акка. Сиз аны бла къалай саламлашырыкъсыз? (Ёрге туруб).

(Акка киреди)

– Кюнюгюз ашхы болсун, къызла?

–Ашхылыкъ кёрюгюз!

– Салам алейкум, джашла!

– Алейкум ассалам! (Сабийле Акка бла саламлашхан сагъатда, ол «Олтуругъуз! Насыблы болугъуз!» дегинчи, ёрге туруб турадыла.)

– Акка, келигиз, сиз да олтуругъуз! (Шиндикни Акканы къатына саладыла.)

– Сау болугъуз! Олтуругъуз, намыслы болугъуз!

– *Акка*, суусаб ичигиз, узакъдан келесиз!

– Сау бол, къызым, суу-айран кибик агъаргъынчы бир джаша! Сабийле, мен кете барайым, узакъ джолоучума, сау къалыгъыз!

– Эсен кюрюшейик, иги джолгъа барыгъыз! (*Акка* кетеди, сабийле олтурадыла).

Ушакъ***.***

– Сабийле, биз бюгюн нек джыйылгъанбыз? Гитче Эльдарчыкъгъа тишчик чыкъгъанды, анга байрым этерикбиз. Байрам деген ол неди? Уллу къууанчды, той-тепсеудю, сыйланыуду.

– Сиз къарачайлыланы къаллай сабий байрамларын билесиз?

– Бешикге салыу, джыл гырджын.

– Тюз айтасыз. Сабийге биринчи тишчикле чыкъсала, анга къарачайлыла джырна биширгендиле. Кесине да «тиш джырна» дегендиле. Биз да этгенбиз бюгюн Эльдарчыкъгъа тиш джырна.

**Тиш джырна чачыу.**

– Сабийни къарт анасы бишген нартюхлени тиш чыгъаргъан сабийчикни башындан къуя:

– Муну кибик, къуюлуб чыкъсын тишлеринг! (Пусть зубы твои вырастают так же дружно, как это) – дегенди.

Аны ызы бла хоншу-тийреге ол бишген джырнадан аякъ бла бир юлюш этиб ашыргъандыла. Биз да иейик аллай юлюшле! Къайда, джигитле, чачыгъыз хоншулагъа джырнаны.

(Сабийле ариу къобуз тауушу бла биргелей, «къурукъ атчыкълагъа» миниб, хоншулагъа юлюшле чачадыла).

– Хоншула да, аякъны къуру къайтармай, ичине кампет-къалач, оюнчакъ, таракъчыкъ, пиринч, къудору неда башха мюрзеу салыб ашыргъандыла.

Буруннгула айтыудан, быллай джумушну юсю бла сабийни тиш чыгъаргъаны тынч болады дегендиле. Бир зат билиб айтхан болурла. Буруннгула акъыллыла болгъандыла.

**Келген къонакъланы, хоншуланы алгъышлары.**

–Къууанчыгъыз кюнде да былай болсун,

Бу къууанчха келген насыбдан толсун.

Насыб бу юйден кетмесин,

Къыйынлыкъ анга джетмесин!

– Тюз иннет джашасын,

Зарны *кюе* ашасын.

Ашхыладан юлгю ал,

Аманладан кенгде къал!

–Джырна кибик, къуюлуб чыкъсын тишлеринг,

Чыкъса – чыкъсын,

Джылатмасын джитилери,

Бек болсунла тамырлары, кириулери –

Ашаучу болсунла кийиклени, тишликлени!

–Нартюх кибик, субай болсунла,

Бюртюк кибик, тизилиб чыкъсынла,

Къурч кибик, кючлю болсунла,

Таула кибик, кёб джашасынла!

**Текени оюнлары.**

– Тиш-мишми дейсиз! Кимни туудугъуду сабий, билемисиз? Аты къалайды? Кимледенди? Огъесе, нек джыйылгъаныгъызны да билмеймисиз?

– Билебиз! ( … … туудугъу – аты Эльдарды.)

– Биринчи тиши чыкъгъанына тиш джырна – байрам этебиз!

– Хай-хай-хай! Болгъанны билиб тура кёреме.

Сора айтыула бла къозуюм сизни. Аладан хапарыгъыз бар эсе, кёрейим. (Сорады бир бёлек айтыуну, сабийле айтадыла).

– Айтыуланы да биле кёреме!

Ойнаргъа уа сюемисиз? Келигиз ойнайыкъ «Къойчу бла къойла».

(Бир-бири ызындан, этеклеринден тутуб, «къойла» тизиледиле. Эм уллу – аллында, эм гитче – аягъында. Къойчу «хайт-хуйт» дей, сюрюу да «май-май» деб тёгерек айланадыла. Сора, аладан къой тилей, Теке келеди).

– Салам алейкум!

– Алейкум ассалам, джол болсун!

– Меннге бир къой бер къурманлыкъгъа – къонакълыкъгъа.

– Сеннге берирге джокъду мени артыкъ малым.

– Оллахи, берирсе!

– Оллахи, бермезме!

– Оллахи, берирсе!

– Оллахи, бермезме!

Джатыгъыз, къойларым!

Сора бары да джатадыла джерге. Ол заманда гитчечикни (артха къалгъанны) алалса – алды, алалмаса – сюрюучю таякъ бла сюрдю.

**Текени тамамлау сёзю – «Аланны алгъышы». Хубийланы М.**

– Сабийле, байрамланы быллай алгъыш бла бошаргъа керекди. Бюгюн мен айтайым, сиз да юйде аны азбар айтыргъа юренирсиз.

Кёб болсунла тёрде олтургъан къартларыбыз,

Берекет болсунла этген хантларыбыз!..

Игилик бла айтылсынла атларыбыз!

Къралыбыз къралладан баш болсун!

Джюрегибиз кюн кюнден да джаш болсун!

Къобан, ызына айланыб,

Минги Таугъа миннгинчи,

Кече арасында бир исси кюн тийгинчи,

Уруш отун сынамайын къалайыкъ,

Къууанчлада алгъыш аякъ алайыкъ,

Бир-бирибизге джарыкъ бетден къарайыкъ!

(Теке, алгъыш айтхандан сора, саламлашыб кетеди).

Сабийле Эльдарчыкъ бла (*бешикге салыннган сабий бла*) «Дуркъуну», «Джуу-джуу – джууаланы» д.а.к. сабий оюнчукъла ойнайдыла.

**Концертни программасы:**

*(Тийре-тийре болуб, концерт кёргюзедиле). Сёз ючюн:*

1. Джыр «Ды-ды-ды» – тийре «Акъыл токъмакъчыкъла».
2. «Истеме» – тийре «Тамаша устачыкъла».
3. Джыр «Гинджим» – тийре «Джулдузчукъла».
4. «Абезек» – тийре «Кюн таякъчыкъла».

**Дерсни тамамлау:**

1. Биз бюгюн не этдик?
2. Дерсге, сабийлени ишлерине багъа салыу.

**Юй иш:**

**«Аланны алгъышы».** *Хубийланы М*. – азбар этерге.

*Вариант дерс*

**САБИЙ ОЮНЛА. БОРАНКЕЛДИ**.

Дерсде окъуу-къурулуш амалла: Оюн бла шагъырей эте, къарачай-малкъар тилни ариулугъун, байлыгъын ачыкълау; оюнну юсю бла тил-тин байлыкъны байындырыу; сёз чемерликлерин ёсдюрюу.

Дерсни тамамлау мураты: ана тилге мадарсыз бек керекли затхача къарау; ана тилни юсю бла халкъыбызны тил-культура-джашау болумун ангылатыуангыларын ишленмекликге, адамлыкъгъа буруу.

Дерсге окъуу керекле:ТЕКЕНИ неда башха масканы хайырландырыргъа боллукъду; алдагъы дерсде « Аууз халкъ чыгъармала» деген джомакълы карта, китабла, сёзлюкле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде оюнну («Тёгерек») соруулау, озгъан дерследе азбар этилген чыгъармаланы да соруу халда къайтарыу.

**Керилиу минут.**

**Джангы дерсни ангылатыу:**

1. Таурух бла шагъырей этиу.
2. Джангы сёзлени ангылатыу.

**Сёзлюк иш*:*** *тирмен, тирменчи, кёсе, кёлюне келгенди, эрлай, разы болургъа, булгъаргъа, юлеширге, алдашыргъа, отун джюклерге, къумурсха, сырт…*

1. Таурухну устаз бла юлгюлю окъууу, суратха эс бёлюу.
2. Сабийлени кеслерине ауаз бла окъутуу. (Окъуб бошагъан заманларын чертерге).
3. Таурухну тинтиу, соруулагъа джууаб этиу.

– Тирменчи къаллай адам болгъанды?

– Кёсе уа къаллай адамды?

– Ол джашчыкъны къалай алдаргъа изледи?

– Нек этди ол алай?

–Джашчыкъ анга нек ийнанмады? Къаллай джууаб бергенди джашчыкъ кёсеге?

– Джашчыкъгъа къаллай джашчыкъ дерге боллукъду?

– Джашчыкъны халисинде нени джаратдыгъыз?

(Соруулагъа джууабланы текстни сёзлери бла джууаб этдирирге).

1. Таурухну бетледе (бирлери джашчыкъ, бирлери кёсе, бирлери да автор болуб) окъутуу.
2. Таурухну хапарын текстге джууукъ айтдырыу. Магъанасын ачыкълау, эс джыйыб джашаргъа юретиу.

**Керилиу минут.**

**Элберле билиу:**

Не барама, не барама –

Балта узуну баралмайма. (*Тирмен таш).*

Чайнайды-чайнайды да

Чайнагъанын элге ашатады. (*Тирмен).*

**Дерсни тамамлау:**

– Биз бюгюн нени окъудукъ? Аны ким джазъанды?

Сабийлени ишлерине багъа бериу.

Эсге тюшюрюу:

Не барама-барама,

Балта узуну баралмайма.

Неди бу? (Тирмен).

Ары барсам да – артымда,

Бери барсам да – артымда. (Сокъмакъ).

**Юй иш:**

1. Таурухну кесгин окъуб келирге, соруулагъа джууаб этерге.
2. Сабийлеге хар бири биришер элбер джомакъ табыб, аны эсде тутуб келирге.
3. Келир дерсге 4тизгинден къуралгъан джангы туугъан сабийге аталгъан алгъышны азбар билиб келирге.

*7-чи дерс.*

**ТАУРУХЛА, ДЖОМАКЪЛА**.

**КЁСЕ БЛА ДЖАШЧЫКЪ**. **(*Таурух)*.**

Дерсде окъуу-къурулуш амалла: джомакъ бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: ана литератураны халкъны миллет культура байлыгъыны эм тамаллы байлыкъ хазнасы болгъанын, джашауну ангылауда бек керекли мадар болгъанын, миллетни эмда дуния культураны кесича бир тюрлю байлыгъыча сакъланнганын кёргюзтюу; иги халиге юретиу, ангыларын ишленмекликге, адамлыкъгъа буруу.

Дерсге керекли затла: алдагъы дерсде « Аууз халкъ чыгъармала» деген джомакълы карта, джангы сёзлени суратчыкълары, *китабла.*

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу.**

1. Ал дерсдеги« Аланны алгъышы». Хубийланы М. – азбар айтдырыу, айтханларына багъа салыу.
2. Ким джазгъанды? Аты неди? Неди баш магъанасы?

**Керилиу минут.**

**Джангы дерсни тинтиу.**

1. Таурух бла шагъырей этиу.

–Сабийле, биз бюгюн энтда бир бийликге барлыкъбыз къонакъгъа – «Таурухла, джомакъла» деген бийликге. Ол да «Аууз халкъ чыгъармала» къралны бийлигиди. Бу бийликде биз болгъан да, болмагъан да хапарланы окъурукъбуз, джангы сёзлеге тюртюллюкбюз, адам ийнанмазча, алай болса да, джашауда тюбеген затланы билликбиз. Бюгюн биз «Кёсе бла джашчыкъ» таурухну окъурукъбуз. Бизге джангы сёзле тюберикдиле…

1. Джангы сёзлени ангылатыу**. *Сёзлюк иш***: тирмен, тирменчи, кёсе, кёлюне келгенди, эрлай тартдырыб, разы болгъанды, булгъаб, юлеширге, алдашайыкъ, къадалыб, отун джюклеб, тик ёргеге, къумурсха, сыртха…
2. Джомакъны устаз бла окъууу. Джангы сёзлени къысха магъаналарын эсгерте, алай окъуйду.
3. Соруулагъа джууаб этиу.

–Тирменчи къаллай адам болгъанды? (Хыйла, къызгъанч адам)

–Кёсе джашчыкъны къалай алдаргъа излегенди? (Къумурсха болушмаса, чыгъаралллыкъ тюл эди машокла бла арбасын тикге, деб).

–Нек этгенди ол алай? (Асыры джутдан. Кесинден узакъ гитче сабийни унундан гырджын этиб, аны да алдашханча этиб, джукъ да бермезге болгъанды аны акъылы).

–Джашчыкъ а къаллай джууаб бергенди? (Джашчыкъ да кесин алдатмагъанды. Ол сен тикге чыкъгъан сагъатда, мени аллым бла да бир къоян чабхан эди. Уруб, къоянны ёлтюренимде, ичинден бир кюбюрчекчик тура. Ол кюбюрчекни ичинде да къагъытчыкъда былай джазылыб: «Кёсе ары-бери демесин, гырджын джашчыкъныкъыды», - деб, джазылыб тургъанды.

–Джашчыкъгъа къаллай джашчыкъ дерге боллукъду? (Акъыллы джашчыкъ. Кесин алдатмагъанды. Юлюшчюгюн алыб, юйюне алай къайытханды).

– Энди таурухну бетледе (рольла бла) окъуюкъ...

– Таурухну магъанасын текстге джууукъ ким айталыр? («Сынджыр» оюнну амалы бла таурухну магъанасын айтдырыу).

**Дерсни тамамлау:**

–Биз бюгюн нени окъудукъ? Аны ким джазъанды?

–Ким айтыр кесини сёзлери бла? Баш магъанасы неди?

1. Ишге багъа бериу, салыу.

**Юй иш:**

«Кёсе бла джашчыкъ*». (Таурух)* – окъургъа, хапарын айтыргъа, соруулагъа джууаб этерге.

1. Нарт сёзлени, тилни байлыгъын ачыкълагъан сёзлени, сёзтутушланы дефтерлеге джазаргъа, тилде хайырландырыргъа, юйде белгили этерге.

*Вариант дерс.*

**ДЖАШЧЫКЪ БЛА ДЖУЛДУЗЧУКЪ**. *Будайланы А.*

Дерсде окъуу-къурулуш амалла: аууз халкъ чыгъармаланы юсюнден билимлерин байындырыу; таурух бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу.

Дерсни тамамлау мураты: ана литератураны халкъны миллет культура байлыгъыны эм тамаллы байлыкъ хазнасы болгъанын, джашауну ангылауда бек керекли мадар болгъанын, миллетни эмда дуния культураны кесича бир тюрлю байлыгъыча сакъланнганын кёргюзтюу; иги халиге юретиу, ангыларын ишленмекликге, адамлыкъгъа буруу.

Дерсге керекли затла: алдагъы дерсде « Аууз халкъ чыгъармала» деген джомакълы карта, джангы сёзлени суратчыкълары, китабла.

Дерсни барыуу

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъугъанны къайтарыу: «Аланны алгъышы» - азбар айтдырыу.

**Керилиу минут.**

**Джангы дерсни ангылатыу:**

1. Таурух бла шагъырей этиу.
2. Джангы сёзлени ангылатыу. ***Сёзлюк иш****:* тенглик эталмагъанды; джыламукъ тамчы; тюз тёппесине тамгъанды; тейри къылыч; эс джыйыб; джарыкъ ыз; бек джарыгъан; эслегенди.
3. Таурухну устаз бла окъуу, ангылашынмагъан сёзлени магъаналарын тинте барыу.
4. Соруулагъа джууаб этиу:

– Джулдузчукъ бла джашчыкъ къалай тюбегендиле?

– Джашчыкъны неге юретгенди джулдузчукъ?

– джашчыкъ бла шохчукъла болгъандан сора, Джулдузчукъ къалай джаннганды?

– Шохлукъну къалай тута билирге керекди?

1. Текстни биргелей тыш ауаз бла окъутуу, басымны салыннганына эс бёлдюрюу.
2. Соруулагъа тексни сёзлери бла джууаб излеу.
3. Ауаздан сурат салдырыу:
4. Сиз суратчы болсагъыз, къаллай сурат саллыкъ эдигиз бу таурухха?

**Дерсни тамамлау:**

1. Биз бюгюн нени окъудукъ?
2. Джомакъны баш магъанасы неди?
3. Ишге багъа бериу, салыу.

**Юй иш:**

1.«Джашчыкъ бла джулдузчукъ». *Будайланы А. –* окъургъа, хапарын айта билирге, соруулагъа джууаб этерге.

2. Тилни байлыгъын ачыкълагъан сёзлени, сёзтутушланы дефтерлеге джазаргъа, тилде хайырландырыргъа, юйде белгили этерге.

*8-чи* *дерс.*

**БЕРЕКЕТЛИ КЪАЧ*.***

**КЮЗ АРТЫНДА.** *Джаубаланы Х.*

Дерсде окъуу-къурулуш амалла: Назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу.

Дерсни тамамлау мураты: сабийлеге табигъатны шартларын, затларын ангылатыу, къарыуларын, эстетика ёсюмлерин къатлауну джетишимли этиу; ангыларын ишленмекликге, адамлыкъгъа буруу.

Дерсге керекли затла*:* авторну сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Окъутуу, 30-чу бетде соруулагъа джууаб этдириу, хапарын къысхасы бла айтдырыу.

**Керилиу минут.**

**Джангы дерсни тинтиу.**

1. Китабны 31-чи бетинде суратчыкъ бла ишлеу:

*–* Кимни кёресиз суратчыкъда? (Сыртда бачханы, къарлы тауланы, чапыракълары саргъалыб тургъан уллу терекни, аны къатында бачхада адамланы…)

*–*Не ишлейдиле ала? (Уллула да, гтчеле да биргелей гардош къаза турадыла.)

*–*Джылны къайсы чагъыды? Къалай билдигиз аны? (Кюз аласыды, нек десегиз гардошла кюзде джетедиле, терекле да кюзде сюеледиле, сарыла болуб.)

*–*Къаллай терекле кёресиз суратда? ( Чапыракълыланы эмда узайгъан планда ийнели тереклени…)

*–*Къаллай бетли болуб турадыла чапыракълы терекле?

*–* Сабийле, сарыгъа башха тюрлю «алтын бетли» деб айтадыла. Къачхыда тереклени чапыракъларын, сары болгъанлары ючюн, поэтле алтын чачха ушатадыла. «Чегет алтын чачха бёлениб турады» деселе, сиз аны къалай ангыларыкъсыз?

*–* Къыш бошала, тереклени болгъан чапыракълары, агъыб, джерге тюшедиле. Анга башхача айтсакъ, былай айтыргъа да болады: «Чапырагъы тюбюне тешек бола тюшеди». «Тёшек» деб неге айтадыла? (Тюбюне акъгъан чапыракълагъа).

*–* Башындан къарасакъ, чыпчыкъла, самолётла учхан мийикден, тереклени тюрлю-тюрлю формалары бурмача кёрюнедиле. Эсибизге тюшюрейик, гитче заманыбызда тереклени суратларын къалай сала эдик? (Устаз тереклени контурларын кёргюзтеди).

*–* «Къалын терек бурмала

Джукъа-джукъа кёрюнюб» дегенни къалай ангылайсыз*?* (Тереклени чапыракълары тюшюб, ала джукъачыкъла болуб сиреледиле*).*

*–* Къачда джылы джерледен бизге учуб келиучю къонакъ чыпчыкъла ызларына къайтадыла. Ала бизге нек келедиле? Ала тургъан джерледе, кюн къызыб, бек исси болуб къалады. Бизге келиучю чыпчыкъла тропикледе джашайдыла. Тропик джерледе, бизде къыш болса, анда джай болады. Ала аны ючюн учуб кетедиле кюзде (ранней осенью) бизден. Ким айтыр, къайсы чыпчыкъладыла ала? (Къарылгъачла, турнала, гугукла, дууадакъла, торгъайла, чиллеле…).

*–* Къанатлыла къыш келгинчи джетерге керекдиле учхан джерлерине. Ала ашыгъыб бармасала, джолда юшюб къаллыкъдыла. Аны ючюн ала къызыу учадыла, ашыгъыб, кекде 70-80 сагъат чакълы бир тохтаусуз учуб барадыла. Андан сора джерге тюшюб 7-10 кюнню солуб, кюч-къарыу алыб, дагъыда джолгъа алай чыгъадыла. Аланы къанатларыны дженгил-дженгил къакъгъанлары джерге дери эшитиледи. Анга айтадыла « юрюлюб учадыла» деб…

1. Назмуну автору бла шагъырей этиу.(Портретин кёргюзте, поэт кёб назмула, джырла джазгъанын белгилеу).
2. Джангы сёзлени ангылатыу*.* ***Сёзлюк иш:***къыбыла; турнала; тапхырда; таулу; бичен къалайды…
3. Назмуну устаз бла окъууу.
4. Соруулагъа джууаб этиу (31-32 бетле).
5. Назмуну кесгин окъутуу.
6. Азбар этдириу (1-2 столбигин), сабийлени азбар айтыргъа тырмашдырыу.

*Музыка минут****.*** Ёзденланы А. «Турнала» деген джырына тынгылатыу (Токъланы Альбина джырлайды).

**Дерсни тамамлау:**

1. Биз бюгюн нени окъудукъ? Аны ким джазъанды?
2. Къаллай джыргъа тынгыладыкъ? Аны уа ким джазгъанды?
3. Неге сеир болдугъуз? Эсигизде не къалды?
4. Ишге багъа бериу, салыу.

**Юй иш:**

1. Тилни байлыгъын ачыкълагъан сёзлени, сёзтутушланы дефтерлеге джазаргъа, тилде хайырландырыргъа, юйде белгили этерге.
2. Джаубаланы Х.«Кюз артында» деген назмусун азбар этерге.

*Вариант дерс.*

**ЧЕГЕТДЕ.** *Маммеланы И.*

Дерсде окъуу-къурулуш амалла: Хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: сабийлеге табигъатны шартларын, затларын ангылатыу, къарыуларын, эстетика ёсюмлерин къатлауну джетишимли этиу; иги халиге юретиу, ангыларын ишленмекликге буруу.

Дерсге керекли затла къачхы табигъатны сураты; тереклени суратлары; гербарий; къачхы макъам, китабла, сёзлюкле, къаламла.

Дерсни барыуу:

**Сабийлени эслерин дерсге буруу.**

* + 1. Саламлашыу.
    2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу:

– Ким джазгъанды? Аты неди? Неди баш магъанасы? Табигъатха къараб, не сейирлик эследигиз? Бармыдыла тюрлениуле?

1. Соруулагъа джууаб этиу:

– Турнала къачда къайры учуб кетедиле?

– Чегет къаллай кийим киеди?

**Керилиу минут.**

**Джангы дерсни ангылатыу:**

1. Устазны ал сёзю:

– Сабийле, тёгерекдеги табигъат бютюн сейирди. Ненча тюрлю джаны болгъан зат барды дунияда. Ала бары да бизни бла биргелей джашайдыла. Дунияда хар зат бир керекли мизамда (порядок) турадыла. Ол таб джарашыб тургъан затны бир затын бузсанг, башха джерлери да бузуладыла. Ала бары да бир-бирине байланыб турадыла, бир-бирсиз тас боладыла. Ата-бабабыздан къалгъан быллай эсгертиуле бардыла. Биз да аланы иги билирге керекбиз!

Кече тауда, чегетде къалыргъа тюшюб къалса, ол джерде не агъазгъа, не джыланнга тийме (бир къауум адам, зараны джетмесин деген акъылда, ёлтюрюрге чабаргъа ёчдю). Аллай къоркъуулу джаныуарла келмез ючюн, кийиз, джюн кесек кюйдюр: тютюн ийисге ала келлик тюлдюле.

Чегетде къабан, берю дегенча джаныуар кёрюб къойсанг, эрлай, джунчумай, терекге ёрле, ала узакъ кетгинчи тюшюб къалма.

Кёк кюкюреб, джашнаб тебресе, чегетде джолоучу эсенг, чабма, джюрюшюнгю сабыр эт да, алаша джерге неда къайын терек болса къатынгда, аны тюбюне къысыл: ол шыбыладан сакъларгъа боллукъду.

Сыртда, къаяда джылан сени кёрдю эсе, андан тик энишге къачма: ол сеннге, тобча тёнгереб, дженгил джетерикди. Андан эсе, къаяны кёнделен тартыб къач.

Сокъур неда башха уулу чибин къабса, алайынга дженгил огъуна сууукъ темир, суу, батмакъ, башха сууукъ зат сал: ол аны ууун ёлтюрлюкдю, ачытханын да тохтатырыкъды.

Ауур иш бла кюрешиб, къара терге тюшюб тургъанлай, сууукъ джерге джатыб солургъа ёчбюз. Ол керексиз затды. Алай бла дженгил огъуна ауруу табаргъа боллукъду.

Чегет ичинде атха-улоугъа миниб баргъандан эсе, джаяулукъну сайласанг игиди.

Чалкъы чалыр, ёнге джумушла баджарыр мурат бла юйюнден узакъ чыкъгъан адамгъа бу затла, бир ишексиз, болушурукъдула.

–Бюгюн окъурукъ хапарыбызда да тюшюндюрген затла кёбдюле.

1. Хапар бла шагъырей этиуню аллы бла джангы сёзлени ангылатыу.

***Сёзлюк иш:*** къайын терек, эмен, джыккыр, арба чарх, кёпчекле, кегейле, джерк, джёге…

Сёзлени ангылатыргъа суратла бла, гербарий бла хайырланыргъа боллукъду.

1. *Маммеланы И.* «Чегетде» деген хапарын окъуу. Устаз юлгюлю, кесгин окъуйду.
2. Соруулагъа китабны сёзлери бла джууаб этиу.

Окъуучулагъа тышларындан биргелей, къулакъларын джабдырыб окъутуу.

Китабха къарай-къарай, хапарны айтдырыу.

**Музыка минут.**

(2-3 минутха классика макъамладан къачхы заманнга аталгъан тартыугъа тынгылатыу).

– Биз бусагъатда тынгылагъан макъам къачны мыдахлыгъын ачыкълаялдымы? Къалай?

**Дерсни тамамлау:**

– Биз бюгюн нени окъудукъ? Аны ким джазгъанды?

– Ким айтыр кесини сезлери бла, чегетде кесинги къалай тутаргъа керекди? Къаллай билим къойгъандыла бизге ата-бабаларыбыз?

– Хапарны баш магъанасы неди?

–Табигъатха аяусуз болургъа джараймыды? Нек?

1. Ишге багъа бериу, салыу.

**Юй иш:**

**Чегетде.** *Маммеланы И. -*  окъуб, хапарын айтыб келирге, соруулагъа джууаб этерге*.*

*9-чу дерс.*

**АТЫН АЙТЧЫ.** *Кечерукъланы Б.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; ёз байлыкъларын ёсдюрюу.

Дерсни тамамлау мураты: ана тилге мадарсыз бек керекли затхача къарау; ана тилни юсю бла халкъыбызны тил-культура-джашау болумун ангылатыу; иги халиге юретиу, ангыларын адамлыкъгъа буруу.

Дерсге керекли затла***:*** авторну сураты, бачха кёгетлени муляжлары, сёзлюкле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде билген джангы сёзлени къайтарыу.

Окъутуу, соруулагъа джууаб бериу, хапарын къысха айтдырыу.

– Ким джазгъанды? Аты неди? Неди баш магъанасы?

**Керилиу минут.**

**Джангы дерсни ангылатыу:**

1. Устазны ал сёзю.

– Мен сизге бир эл берген джомакъла айтайым, сиз билала эсегиз, кёрюгюз. Билген-билген келиб муляжлада джомакъланы билячаларын табыб, кёргюзюб, айтыб, ма алай ойнарыкъбыз...

Джер тюбюнде – къызыл кюбюрчек. (*Къызыл чюгюндюр*).

Бир къызым барды да:

Джашагъаны – ташада,

Эшмелери – туурада. *(Быхы).*

Къолсуз-аякъсыз буруугъа ёрлер. (*Къаб)*.

Эшиги-терезеси джокъ:

Ичинде – минг къозу. (*Наша)*.

Тишлери – тешикде,

Сакъалы – эшикде. (*Сарысмакъ*).

Бир къызым барды да,

Анга къарагъан джыламай къалмайды. (*Сохан*).

Тёп-тёгерек, тоб кибик,

Ичи къызыл, от кибик. (*Харбыз*).

Джерде битген халыуа –

Сюйюб ашар Балыуа. (*Хауун)*.

Терек башында – къызыл чыпчыкъ. (*Шибижи*).

1. Кечерукъланы Б. сураты бла, назмусу бла да шагъырей этдириу.

– Бюгюн биз Кечерукъланы Байдыматны назмусун окъурукъбуз. Ол да биз бусагъатда бардыргъан темагъа келишеди. Къайсы теманы окъуйбуз бусагъатда? («Берекетли къач»).

Назмуну аты **«Атын айтчыды**».

1. Джангы сёзлени ангылатыу*.* ***Сёзлюк иш****:* кёк къудору, гелендир, татыран, сугъарыргъа, тахта кёгет, себгил…
2. Хар тахта кёгетни къаллай болгъанын ачыкълайды (узун, къат-къат, хыртдылы, сары, джашил, къызыл, ууакъ, тёгерек, зугулуракъ, суулу, къургъакъ д.а.к. ышанларын белгилерге).
3. Назмуну устаз кеси юлгюлю окъууу.
4. Соруулагъа джууаб текстни сёзлери бла этиу.

– Бизге келсенг, бачхада не кёрлюксе?

– Бизге келсенг, бачхада дагъыда не табарса?

– Ким ёсдюреди тахта кёгетлени алай ариу?

– Ол бачхада болмагъан тахта кёгетчикни аты къалайды?

– (Джилекди).

**Дерсни тамамлау:**

1. Биз бюгюн нени окъудукъ? Аны ким джазгъанды?
2. Дагъыда не джангы зат билдик? (Тахта кёгетлени ышанларын белгилеген эл берген джомакълагъа юрендик…). Эсигизде къаллай джомакъ къалды?
3. Тахта кёгетлени атларын, ышанларын белгилеген дерсни аллында айтылгъан эл берген джомакъланы къайтарыргъа.
4. Бюгюннгю дерсде ким иги ишледи?
5. Ишге багъа салыу.

**Юй иш:**

1. Бюгюн окъугъан назмуну кесгин окъургъа юрениб келирге. (35-36-чы б.)
2. Сорууларына джууаб этерге.
3. Тахта кёгетлени юсюнден 3-шер эл берген джомакъ билиб, аланы азбар айтыргъа юренирге.

*Вариант дерс.*

**ЧАЛКЪЫДА.** *Чотчаланы Алла.* Алтын къач*. (Аууздан суратлау иш).*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз чемерликлерин ёсдюрюу, табигъатда тюрлениулени юсюнден билимлерин терен этиу.

Дерсни тамамлау мураты: дуния аламны, табигъатны юсюнден сабийлени ангыларын, билимлерин ёсдюрюу; иги халиге юретиу, ангыларын ишленмекликге, адамлыкъгъа буруу.

Дерсге керекли затла авторну сураты, К-Ч радио хору «Чалкъычыкъ» («Эльбрусоидни фонотекасындан»); чалкъы тутууну, джангы сёзлени суратлагъан слайдла, китабла, сёзлюкле.

Дерсни барыуу

**Сабийлени эслерин дерсге буруу.** *(Дерсни «Чалкъычыгъым» деген джырны макъамыны кесеги бла башлау).*

1. Саламлашыу.
2. Дерсге хазырланыу.

**Юйге берилгенни тинтиу:**

1. Кечерукъланы Б.«Атын айтчы» деген назмусун кесгин окъутуу.
2. Тахта кёгетлени юсюнден элберлени билячаларын белгилеу.

**Керилиу минут.**

**Джангы дерсни ангылатыу:**

1. (Чалкъы чалыуну ачыкълагъан слайд неда видеороликни кёргюзтюу, «Чалкъычыгъым» деген джыргъа тынгылатыу).

– Алгъын заманлада джашла чалкъы тутуб тургъандыла, бусагъатда кёбюсюне комбайнла чалыб къоядыла (слайд). Чалкъычыла хансны *дюрю-дюрю чалыб* (слайд), аны кюнде кебдириб (слайд), кебдирген хансны башын тюбюне айландырыб (слайд), аны гитче *сенек ауузчукъла* этиб (слайд), аланы *лыппырла* этиб (слайд), аланы *гапнала* этиб (слайд), гапналалагъа *гырмык* тартыб (слайд), гапналаны да *гебенле* этиб (слайд), алай хазырлагъандыла узун къышха биченни.

Бичен неди? Ол малланы къыш азыкъларыды, ариу кебдирилген чалыннган хансды. Алгъаракълада джашла чалкъыгъа тебреселе, аланы ары къурманлыкъ этиб ашыргъандыла. Чалкъыны тутар ючюн, кюч керекди, ол себебден ары кючлю джаш адамла баргъандыла.

8-9 джыл болса, джашчыкъла да къошулгъандыла алагъа. Алай а аланы къалгъанла бла биргелей тенгликде чалкъы тутаргъа къарыулары джетмегенди. Бир-эки дюрю чыкъгъандан сора, ала кёбюсюне чалкъычыланы джумушларына джарагъандыла: алагъа азыкъ джарашдыргъандыла, от этгендиле, сауут-саба джыйгъандыла ашдан сора… Чалкъы кёзюу бошалыб, ызларына къайтхандан сора, аллай джашчыкълагъа къурманлыкъ этгендиле «Биринчи кере чалкъы тутду» деб.

Ма аллай иги адетлери болгъанды къарачай-малкъар халкъны. Ол адетни «Ютубда» къараргъа боллукъду…

1. Назму бла шагъырей этиу.

– Бюгюн а Чотчаланы Алланы «Чалкъыда» деген назмусу бла ишлерикбиз.

Джангы сёзлени ангылатыу (ауаздан неда суратчыкъла кёргюзте)*.* ***Сёзлюк иш:***бёденечик, абына, дюрю, симсиреди, хахай-тууай, къутхарыргъа, джанлайым…

1. Назмуну устаз бла окъууу.
2. Сабийлени бирден тышларындан ауаз бла окъуулары.
3. Соруулагъа джууаб текстни сёзлери бла джууаб къайтарыу. Окъугъанда логика басымны къайсы сёзге тюшгенин ачыкълай барыу. *Сёз ючюн*:

Бёденечи́к аллыма́

Чартлаб чыкъды́, абына́…

Бё́денечик, кет былайда́н,

Сабанлада́ бар айла́н!..

– Чалкъыда неге тюбегенди джашчыкъ?

– Бёденечик нек къачмагъанды?

– Къалай къоруулагъанды бёденечик балаларын?

– Джашчыкъ а не этгенди?

6. **Ушакъ:**

– Сиз а мынга ушаш джукъгъа тюбегенмисиз?

– Не бла болушалгъан эдигиз?

Назмуну классда азбар этерге талпытыу.

**Сурат бла ишлеу. «Алтын чач»** («Ана тил» окъуу китабны 38-чи бети).

– Суратха эс ийиб къарагъыз. Бютеулей къарасанг, табигъат къаллай бояулагъа бёлениб турады?

– Джылны къайсы заманыды суратда? Къалай билдигиз сиз аны?

– Биринчи планда не кёресиз? ( Биринчи планда марал юйюрню кёребиз – бир ана бла 3 бала; къатларында да марал ата сюеледи. Ол, тёгерекге къараб, аланы тынчлыкъларын бузарыкъ джукъ бармыды деб, эки къулагъын да кёлтюрюб сакъ турады. Къач кёзюуге марал юйюр аякъ тирегенди, нек десенг, ала джаз тууадыла, къачха деричи алагъа 6-7 ай болады. Быллай гелеу хансда ана маралны да сютю иги болукъду. Ана сютден иги тоюб ёсселе, ала къышха къоркъуусуз тюберикдиле…).

– Адамла былайда болуучанмыдыла? Къалай билдигиз сиз аны?

(Туура аллыбызда машина джол кёрюнеди. Бир ишексиз, аны бла адамла къысха-къысха джюрюй болурла. Тёгерек кирсизди, ариуду. Былайы къайсы болса да бир заповедник болур. Заповедник деб, табигъатны кърал дараджада сакъланнган ариу джерлерине айтадыла. Аллыбызда джерге урулуб тургъан къазыкъла кёребиз дагъыда. Ала заповедникни ырджысына урулуб турадыла…).

– Не ишлей болурла адамла былайда, кёлюгюзге къалай келеди?

– Джаяуму огъесе машина бламы джюрюйдюле ала былайда? Нек?

– Суратха ат атайыкъ, бютеулей кёргенибизни хапарлайыкъ …

**Дерсни тамамлау:**

1. Биз бюгюн нени окъудукъ? Аны ким джазгъанды?
2. Ишге багъа бериу, салыу.

**Юй иш:**

1. «Чалкъыда». *Чотчаланы Алла* азбар этиб келирге.
2. Джангы сёзлени тилде хайырландырыргъа, юйде белгили этерге.

*10-чу дерс.*

**СЮЕМЕ СЕНИ, АТА ДЖУРТУМ**

**СЮЕМЕ СЕНИ, АТА ДЖУРТУМ**. *Къойчуланы А.*

Дерсде окъуу-къурулуш амалла: Назму бла шагъырей эте, тилни ариулугъун, байлыгъын ачыкълау; сёз чемерликлерин ёсдюрюу, ана тилден билимлерин терен этиу.

Дерсни тамамлау мураты: табигъатха сюймекликни сингдириу, аны аяргъа, сакъларгъа юретиу; иги халиге юретиу, ангыларын ишленмекликге, адамлыкъгъа буруу.

Дерсге керекли затла: авторну сураты, Акъбайланы У. «Келигиз къонакъгъа» («Эльбрусоидни фонотекасындан»); китабла, сёзлюкле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Чалкъыда» – азбар айтдырыу.
2. Озгъан дерследен джангы сёзлени къайтарыу.
3. «Чалкъычыгъым» деген джырны тынгылатыу, эсге тюшюрюу.

**Керилиу минут.**

**Джангы дерсни ангылатыу:**

**Устаз:**

– Хар джаратылгъан адамны туугъан анасы, туугъан атасы, туугъан джери боладыла. Ол джаратылгъан адам ол затла бла байламлы болады: бири джылыу береди – ол анады. Ана бала бла туугъанданындан башлаб, кеси ёлюб кетгинчи байланыб турады. Ол неди десегиз, къайда болса да, баласына сагъыш этгенлей, дууа окъугъанлай, къайгъыргъанлай турады.

Ата адамгъа кюч береди. Ол кесини юйдегисин къоруулагъан этеди. Балаларына джол юретеди, ырысхы келтиген да аны борчуду. Аны ючюн айтадыла «Ана – джюрек, ата – билек» деб. Анадан – джылыу, атадан – кюч, къарыу алады сабий.

Дагъыда тёгерекге къарачыгъыз. Бир джерде бир тюрлю ханс, бир тюрлю терек, башха джерде – башха тюрлюле – хар джерни кесича бир хансы, бир тереги, алагъа кёре да, бир джаныуары, чыпчыгъы. Хар джерни, кесини ашына, хауасына кёре, бир халиси, болуму.

Адам да, ол джаратылгъан джерине кёре, хауасына, суууна, тёгерекде табигъатха байланыб, алай джаратылады. Биз билмеген, биз ангыламагъан бир кюч бла джаратылады ол. Ма ол туугъан джери анга кюч бериб турады. Туугъан джеринде адамы, ашы-сууу, адетлери адамгъа айырыб татлы кёрюнедиле. Артыкъсыз да бек адамла бир-бирлери бла татлы джашагъан джерлени кючю да анга кёре болады. Бизни джерлерибиз аллай джерледиле…

**Назму бла шагъырей этиу.**

– Биз бусагъат Къойчуланы Аскербийни ***«Сюеме сени, Ата Джуртум»*** деген назмусун окъурукъбуз.

Окъурдан алгъа суратха бир къарагъыз. («Ана тилни» 40-чы бетиндеги суратны хапарлау). Не кёресиз суратда? (Мийик тауланы. Аланы юсюнде ёмюрде эримеген буз. Тау тюбюнде агъач юйчюк. Эртденблады, нек десегиз таулагъа къарасагъыз, кюн тийген джерчиги саргъалыб турады. Кюн батхан заман болса, алайы къызарыб турлукъ эди.

Къачхы заманды: терекле саргъылдым-къызыл болуб турадыла. Ханс да чалыныб, джангы алысын чыгъыб келеди. Тау джолчукъ ариуланыб турады. Алайда джашагъан адамла кирсиз, ишленнген, табигъатны, кеслерин да сыйлаб джашагъан адамла болурла…

Юйчюкле агъачдандыла, нек десенг, сууукъ таулу джерледе джылыуну сакълар ючн, агъачдан этедиле. Алгъын заманлада, бусагъатда да, къолларындан келгенле аллай агъач юйлени сууукъ джерледе бютеу томураудан этиб тургъандыла. Аланы бир чюй урмагъанлай, алай ишлегендиле. (Агъачдан этилген бусагъатдагъы агъач юйню слайд бла кёргюзюу).

Биз ма быллай джомакълы сейир джерде джашайбыз. Джашагъан джерибизни ариу тутмасакъ, аямасакъ, ол бизге кюч берлик тюлдю).

1. Джангы сёзлени ангылатыу***. Сёзлюк иш***: чокъуракъ суула, эсим, къаным, джаным…
2. Устазны юлгюлю окъууу.
3. Назмуну тинтиу.

– Эм багъалы неди джазыучугъа?

– Тугъан джуртунда табигъатны къалай суратлайды джазыучу?

– Суулагъа «чокъуракъ суула» деб нек айтады?

1. Назмуну окъуу, азбаргъа тырмашдырыу.

**Ушакъ:**

– Сиз джашагъан джеригизде табигъатны къаллай сейир ышанларын кёргенсиз?

– Сууну ариулагъан, джолну ариулагъан – ала бир да сууаб ишледиле. Кимигиз этеледиле аллай ишлени, аллай асыулу иги ишлеге джараяламысыз? Кирни-кирсизни айыраламысыз?..

– Ненча къара сууланы тёгереклери хылымылы болуб турадыла. Аллай джерлени кир этген адамла иги адамла тюлдюле. Аланы джашауда кёб чырмаулары боллукъду…

**Дерсни тамамлау:**

1. Биз бюгюн нени окъудукъ? Аны ким джазгъанды?
2. Табигъатыбыз ариулай турур ючюн, биз кесибизни къалай тутаргъа керекбиз? Биз не бла болушаллыкъбыз анга?

**Юй иш:**

1. Ата джуртха аталгъан 3-шер нарт сёз билиб келирге.
2. Назмуну азбар этерге.

*Вариант дерс.*

**АТА ДЖУРТУМ**. *Ёзденланы А.*

Дерсде окъуу-къурулуш амалла: джыр бла шагъырей эте, тилни ариулугъун, байлыгъын ачыкълау; сёз чемерликлерин ёсдюрюу, билимлерин терен этиу.

Дерсни тамамлау мураты: Ата джуртха сюймеклик дерслени баш темаларыны бири болгъаны себебли, сабийлени туугъан джерлери бла, бизни республика бла, шахарларыбыз, эллерибиз, сууларыбыз, тауларыбыз бла байламлы юрете билдириу; аны джакъларгъа хазырлыкъны тарих бла байламлы окъутуу; иги халиге юретиу, ангыларын ишленмекликге буруу.

Дерсге керекли затла:авторну сураты, «Ата джуртум» деген джырны записи, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Къойчуланы А.«Сюеме сени, Ата джуртум» деген назмусун азбар айтдырыу.
2. Ата Джуртха аталгъан, нарт сёзлени айтдырыу.

**Керилиу минут.**

**Джангы дерсни ангылатыу:**

***Устазны ал сёзю:***

– Къарачайны Къадау Ташы Худес аягъындады. Бу къадама ташха заман къарыу эталмагъанды, тюшген джеринден таймай турады. Астрономия билимлери болгъан алимле, аны тинтиб, метеорит болгъанын ачыкълагъандыла. Къадау таш джерге тюшгенли 11 минг джыл болады.

Миллетибиз Къарачайны Къадау ташына бурундан бери да уллу магъана бериб келеди. «Кёкден тюшгенди» деб, аны бютюн да бек багъалатадыла. Адамла, джашагъан джерлеринден узакъгъа атлансала, Къадау Ташдан себеб излеб, сындырыб, бир кесекчикни алыб, аны дууача биргелерине джюрютгендиле.

Бурундан келген айтыугъа кёре, джерибизге кирген джауну урушда хорлагъандан сора, миллетибизни бачамасы Къарча, Къарачайны къраллыгъын ол ташны юсюнде олтуруб, алай бегитгенди.

Къадау Ташдан узакъ болмай Къобанны Къадау ташы да барды. Ол да бек уллу, ариу ташды. Ала ата-бабаларыбыз сакълаб, табыныб келген ташладыла. Къадау ташланы къатларында таш киреле да сакъланнгандыла.

Ала дагъыда шкок от этгендиле. Чычхан уялада кюкюрт болады. Къарачайлыла, залыкъылдыны къургъакъ чапракъларын кюкюрт бла къатышдырыб, алай этгендиле шкок отну. Бизни ата-бабаларыбыздан сора аны киши эталмагъанды. «Хасаука» джырда да айтылады ол: «…Залыкъылды табыб, аны эзгенди, кюкюртню да къошуб, отну сюзгенди…»

Къадау Таш Хасаукадан узакъ тюлдю. Ол да бизни бир тарих эсгертмебизди. Къадау Ташдан Хасаукагъа дери къуру 6 километр барды. Хасаукада 1828-чи джыл, ноябрны 2-де, Къарачайны алыргъа келген аскерлени аллын тыйыб, ата-бабаларыбыз 12 сагъатны къаты уруш этгендиле.

Учкуланнга бара, Къартджуртдан ётгенлей, Сынчыкъла деген джерде сын ташла бардыла. Аланы ичинде араб джазмала тюшюб тургъан Кърымшаухалладан бир джашны сын ташы барды. Бу сын таш да, Сынчыкъла деген джер да Хасаука уруш бла байламлыдыла. Айтыугъа кёре, Кърымшаухалланы джаш, Эммануелни аскерини кириб келгенин кёрюб, «джауну аскери келеди», деб хахайлаб, Къартджуртха, Хурзукга, Учкуланнга чабыб баргъанды. Ызына къайтыб келе джан бергенди. Кърымшаухалланы джашны этген джигитлигин Спартада хорламны билдириб ёлген марафон чабыучу джаш бла тенглешдирирге боллукъду. Ёмюрле ётгенликге, марафончуну эсде тутадыла.

Алайды да, Къарачайны Къадау Ташы да, Къобанны Къадау ташы да, Сынчыкъла да бизни миллетни кючлюлюгюню, бирикмеклигини белгилеридиле. Аланы ёлчемсиз, ёмюрледен ётерик уллу тарих магъаналары барды миллетге.

Аланы къачын тутаргъа керекбиз!

**Джыр бла шагъырей этиу**.

– Бюгюн биз белгили джырчыбызны Ёзденланы Альбертни «Ата джуртум» деген джырына юренникбиз.

– Ким эшитгенди бу джырны? (Джырны записин тынгылатыу).

– «Ата Джуртум къучагъын джаяд,

Халкъларын ийнакълай» …

– Бу сёзлени къалай ангылайсыз? *Къучакъ, къучакълайды, къучакъ джаяды*… Бу сёзле магъаналары бла бир-бирлерине джууукъ сёзледиле. Къачан къучакълайды адам адамны? (Сюйсе, къучакълайды. Тансыкъ болса, къучакълайды).

Джангыдан бир тынгылагъыз, неди бу сёзлени магъаналары?

«Ата Джуртум къучагъын джаяд,

Халкъларын ийнакълай» …

(Ата Джуртда хар миллет да эркелениб джашайды, Ата Джурт барына да бирча кюч береди, бирча ариу айтады…)

(Устаз бу халда назмуну тинтеди. Тинтиб, магъанасын ангылагъандан сора, устазны юлгюлю окъууу, ызы бла джыргъа тынгылатыу, джырларгъа тырмашдырыу).

1. Соруулагъа джууаб этиу.

– Баш насыбы неди поэтни?(Бу таулу джерледе туугъаныды. Ол туугъан джерин бек сюеди.)

– Къаллай сёз береди джазыучуу халкъны атындан туугъан джуртуна?(Къайда болса да, ол ызына терк къайтырыкъды. Ата Джуртуна тансыкъ боллукъду. Ахыр тылпыуунда да «Къарачайны» атын айтыргъа сёз береди.)

**Дерсни тамамлау*:***

1. Биз бюгюн нени окъудукъ? Аны ким джазгъанды? Нени джаратдыгъыз? Неге сейирсиндигиз?
2. Ишге багъа салыу.

**Юй иш:**

1. Джырны азбар этиб келирге (41-42-чи б.).
2. Джангы сёзлени, тилни байлыгъын ачыкълагъан сёзлени, дефтерлеге джазаргъа, тилде хайырландырыргъа, юйде белгили этерге.

*11-чи дерс.*

**МИНГИ ТАУДУ АРИУЛУКЪНУ АНАСЫ**. *Каракетланы И.*

Дерсде окъуу-къурулуш амалла: назму бла шагъырей эте, тилни байлыгъын ачыкълау; сёз чемерликлерин байындырыу.

Дерсни тамамлау мураты: сабийлени туугъан джерлери бла, бизни республика бла, шахарларыбыз, эллерибиз, сууларыбыз, тауларыбыз бла байламлы юретиу; аны джакъларгъа хазырлыкъны тарих бла байламлы окъутууангыларын ишленмекликге, адамлыкъгъа буруу.

Дерсге керекли затла: Кавказ тауланы карталары*,* авторну сураты, Акъбайланы А.бла У. «Джуртум» («Эльбрусоидни фонотекасындан»); китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъугъанны къайтарыу.

Ким джазгъанды? Аты неди? Неди баш магъанасы?

Соруулагъа джууаб этерге.

**Керилиу минут**

**Джангы дерсни ангылатыу:**

*Устаз.*

– Бюгюн биз экскурсия этерикбиз. Барыр джолларыбыз – тауладыла. Биринчи, Кавказ таулагъа къарайыкъ. (Слайд). Каспий тенгизден (кёргюзте) Къара тенгизге дери Къыбыла джанындан бизни джерлерибизни ырджысында Кавказ таула турадыла. Ала, узунуча созулуб, талай ууакъ тауладан къуралгъандыла. Аланы ичинде Казбек тау, Минги Тау, аладан узакъ болмай Беш тау да бир-бирлерине къараб турадыла. Бирини аты Машук, бирини – Темир тау, бири – Къанджал тау д.а.к. Быладан сора да кёб тау барды, аланы да биле-биле барырбыз.

Бюгюн а биз джашагъан джерибизде тургъан, Европада эм мийик тауну юсюнден (аны мийиклиги 5642метр барды), Минги Тауну юсюнден сёлеширикбиз.

Китабларыгъызгъа къарасагъыз, 42-чи бетде Минги Тауну сураты барды. Аны эки тёппеси барды. Уллуракъ тёппеси – Къарачайгъа, гитчерек тёппеси Малкъаргъа айланыб турадыла.

Минги Тау бла Казбек тауну юсюнден быллай таурух барды. Минги Тауну орусча аты Эльбрусду.

Эртделеде-бек эртде эки нёгер болгъандыла. Аланы атлары Эльбрус бла Казбек болгъандыла. Ала бир-бирлеринден чыртда айырылмагъандыла: не сермешде, не чабыуулда, не тойда.

Эльбрус, тамада болгъаны себебли, кючлюрек болгъанды, Казбек а джашыракъ, сюйюмлюрек. Эльбрус Казбекни кесини гитче къарнашыча кёргенди. Аланы бирге болгъанлары ючюн, аладан къоркъуб, ол джерлеге киши къатылмагъанды.

Джаулары, аланы тюйюшдюрюр муратда, Казбекге, Эльбрус сеннге къарыусузду дейди, менме аны къоруулаб тургъан дейди деб, терсине айландыргъандыла. Казбек ол джалгъан хапарлагъа ийнаныб, Эльбрусдан кери болгъанды.

Эльбрус бир да бек къыйналгъанды. Ол кюнлени-кечелени, башын сагъыш басыб, уугъа кеси джюрюучю болгъанды. Биргесине уа аны сатмагъан – эки ити: Уллу Бурмабут бла Гитче Бурмабут – къайда болса да, къайры барса да, къатында тургъандыла.

Бир кече уа итле неге эсе да къаты юргендиле. Ол а, татлы нёгери Казбек, биргесине да ондан артыкъ джёнгер къураб, Эльбрусну ёлтюрюр къан алгъанды. Ала аны бир къара суучукъну къатында табхандыла.

Сермешиуде Эльбрусха итлери бек болушхандыла. Ала Эльбрусха джууукъ келгенни дуккул-дуккул этгендиле. Алай бла Казбекни батырларын барын да хорлаб, Эльбрус бла Казбек бетден бетге кеслери къалгъандыла. Къоркъгъанды Казбек Эльбрусдан, джылай-джылай кетиб-бара, арлакъда Терк сууну бойнунда тохтагъанды. Ол этгенине сокъураннганды, уялгъанды. Алайда къатыб, тау болуб къалгъанды. Бюгюн-бюгече да аны сокъураннган джыламукълары Терк суугъа къошулуб келеди, дейдиле.

Эльбрус а, эки Бурмабут бла айлана барыб, бир джолда бир ариу къызгъа тюбегенди. Ол узун къошуну бла суу алыб келе тургъанды. Эльбрус джаратханды къызны, суу тилегенди. Суу ичгенден сора:

– Сау бол, ариу къыз, суу кибик насыбынг кёб болсун! Айыб этме, атынгы бир айт! – дегенди.

– Машук! - дегенди къыз да.

Эльбрус кюн сайын къызны джолуна барыучу болгъанды, суу тилеб, ол да суудан ичириб тургъанды. Алай болгъанлыкъгъа, бир кере да ышармагъанды.

Бир джолда уа, Эльбрус, ёхтемлениб, къызгъа:

– Джашауубуз бирге болсун, разы эсенг! – деб, къызны юй бйиче этерге излегенин билдиргенди.

Къыз унамагъанды:

– Сеннге юй бийче болгъандан эсе, къойчу Бештагъа барлыкъма! - дегенди.

– Нек дединг алай? – деб сейирсиннгенди ёхтем Эльбрус.

– Мен Казбекни эгечиме, ол ёлтюрген нёгеринги! – дегенди.

Алай айтыб, кете бара, ол да тау болгъанды. Машук тау.

Эльбрус андан сора кишини джаратмагъанды. Джюрегин къара сагъышла басыб, Машукну тансыкълай, ол да узагъыракъда тау болуб къалгъанды. Аны аякъ джанына джатханлары бла Уллу Бурмабут бла Гитче Бурмабут да, алай иелерине къысылыб, Эльбрусну этеклеринде къатхандыла.

Къарачайлыла бла малкъарлыла Эльбрусха Миннги Тау дейдиле, кишиге кесин хорлатмагъан Минги Тау.

Ма аллай таурух барды Эльбрус бла Казбекни, Уллу Бурмабут бла, Гитче Бурмабутну юсюнден.

– Таула кимге да ариу кёрюнедиле. Поэтле, джырчыла, алагъа къараб, джырла къураб, аланы кючлерин, ариулукъларын назму халда айтадыла.

Бюгюн дерсде Къаракетланы Иссаны ***«Минги Тауду ариулукъну анасы***» деген назмусун окъурукъбуз.

1. Джангы сёзлени ангылатыу. ***Сёзлюк иш:***залим, чамланыб…
2. Устазны юлгюлю окъууу (Минги Тау слайдлада неда видеороликде кёргюзтюле).
3. Назмуну тинтиу, соруулагъа джууаб этиу.

– Минги Таугъа къаллайды дейди автор? Нек айтады алай? (Андан ариу тау джокъду дейди. Керти ариу болгъаны ючюн, айтады)

– «Кюмюш кибик джылтырайды джагъасы» … «Кюмюш кибик» неди? (Ёмюрде эримеген бузланы кюнде джылтырагъанларын кюмюшню джылтырагъанына ушатады).

– «Джагъасы деб а неге айтады? (Тюб джанлары, этеклери).

– Таурухха кёре сагъыш этсек, не келе болур Минги Тауну эсине?

– «Джаякълары, мамукъ кибик, агъарыб» дегенни къалай ангылайсыз? (Таугъа къар джауса, къабыргъалары джумушагъыракъ кёрюне болурла…).

– Нек чамланады Минги Тау Казбек таугъа къараб, таурухха кёре?

4. Сабийлени ауаздан, ызы бла 2-3-сюне окъутуу, азбаргъа тырмашдырыу.

**Ушакъ:** – Сизни таугъа баргъаныгъыз болгъанмыды? Не сейир зат кёргенсиз анда?

**Дерсни тамамлау:**

– Биз бюгюн нени окъудукъ? Аны ким джазгъанды?

–. Ишге багъа бериу, салыу

**Юй иш:**

Назмуну (43-чю б.) азбар этерге. Таурухну юйде хапарларгъа.

*Вариант дерс.*

**САЛАМ АЛЕЙКУМ, МИНГИ ТАУ**.

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу.

Дерсни тамамлау мураты: ана тилни билирге, аны окъургъа талпыуларын ёсдюрюу, аны сюйдюрюу, сёлеширге, джазаргъа талпырча этиу, творчество ишлеге тырмашдырыу.

Дерсге керекли затла*:* авторну сураты, китабла, сёзлюкле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Къаракетланы И. «Минги Тауду ариулукъну анасы…» деген назмусун азбар соруулау*.*

**Керилиу минут.**

**Джангы дерсни ангылатыу:**

**Устазны ал сёзю:**

– Джомакълыды Къарачай-Черкесияны табигъаты. Ариулукъну, байлыкъны, тауланы хазнасын сакъламасакъ, келир тёлюле иги айтмазла. Чегетлени къурагъан тюрлю-тюрлю асыулу терекле, кёкенле, башха затла, булутлагъа джетген джити къаяланы джасайдыла.

Тёгерекге тёгюлген дарман хауа, тауланы тешиб, боркъулдаб чыкъгъан чокъуракъ суула адамны джашаугъа учундурадыла. Сейирликни бу ашхы дуниясын сакъларгъа деб къуралгъанды Теберди кърал заповедник. Заповедникни ишчилери мийик тау, къая джерледе чегетлеге, джаныуарлагъа хата джетдирмезге кюрешедиле.

Тебердиде 120 тюрлю ханс, 300 мох, 30 тюрлю терек, 73 тюрлю да кёкен сакъланады. Айюле, буула, джугъутурла кёбдюле. Аланы асламысы юйрейди. Тебердиде 70 тюрлю къанатлы юйюрсюнюбдю. Аланы бир къауумлары кюз артында джылы джерлеге учадыла, башхалары мында уяланнгандыла.

Бизни тауларыбызгъа, курортларыбызгъа солургъа келген къонакъла республиканы бютеу табигъат байлыгъын кёрюрге мадар табадыла.

Ата-бабаларыбызны джуртун, чегетлени, сууланы, дарман хауаны, былайда орналгъан 100 чокъуракъ кёлню, ёмюрлюк бузланы, бугъойланы тыйыншлы дараджада сакъларгъа керекди.

Бизде табигъатны сейирлигин ачыкълагъан кёб ариу джыр барды.

– Алайды да, бюгюн биз энтда бир джыргъа юренникбиз. Аны аты «Салам алейкум, Минги Тау!»

1. Джыр бла шагъырей этиу.
2. Джангы сёзлени ангылатыу. ***Сёзлюк иш****:* кириш тау…
3. Джырны окъуу, тинтиу:

– «Салам алейкум, Минги Тау!» деб нек саламлашады автор тау бла? (Ол аны джаны, кючю болгъанча кёреди. Сыйлаб айтады. Кесин да эркишиге санайды…).

– Нек багъалатады Минги тауну атасы-анасыча? (Эркелетиб айтады. Ата-анача къараб къоруулаб тургъаннга санайды, туугъан джерине къадама болуб тургъаннга санайды…).

– «Тёгерегинг кириш тау» деб, къайсылагъа айтылады назмуда? (Саулай Кавказ таула – Каспий тенгизден Къара тенгизге дери).

– Сау Дуниягъа не бла айтылыб турады Минги Тау? (Аны ариулугъуна къараргъа, таза хауасын солургъа, чокъуракъ суларындан ичиб саулукъларын багъаргъа саулай Дуниядан туристле келиб турадыла, алимле опытла этиб, адам алкъын билмеген джерле ачыб джыл сайын тюрлю-тюрлю сейир затла ачылыб баргъаны ючюн).

– «Сен тамада Кавказда» дегенни къалай ангылайсыз? (Ол эм мийик, эм тамада тау болгъаны ючю…)

– «Сен сыйыса халкъымы» деб, нек айтылады? (Къарачай-малкъар миллет Минги Тауну этеклеринде джашаб келгенди ёмюрден бери да. Келген адамла да къарачай-малкъар халкъны Минги тауну адамларыча кёредиле…).

– «Хорланмазлыкъ тамаша» …Бу сёзлени къалай ангылайсыз? (Минги Тауну энтда адамланы сейирсиндирирча кёб тамаша заты болгъаны ючюн: дорбунлары, магъаданлары, тарихи, археология джанындан кёб заты…).

1. Сабийле бла азбар этиу, джыргъа тынгылатыу. («Иман» ансамбльни репертуарындан).

***Дерсни тамамлау:***

1. Биз бюгюн нени билдик?
2. Ишге багъа бериу, салыу.

***Юй иш:***

Джырны азбар этерге, джырларгъа юренирге.

*12-чи дерс.*

**ХАЛКЪ УНУТМАЗ АДАМЛАРЫБЫЗ**. *Къагъыйланы Н.*

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, миллет тарихден билимлерин терен этиу.

Дерсни тамамлау мураты: ана литератураны халкъны миллет культура байлыгъыны эм тамаллы байлыкъ хазнасы болгъанын, джашауну ангылауда бек керекли мадар болгъанын, миллетни эмда дуния культураны кесича бир тюрлю байлыгъыча сакъланнганын кёргюзтюу;

Дерсге керекли затла: авторну сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Салам алейкум, Минги Тау» деген джырны сёзлерин, макъамын да къайтарыу.

**Керилиу минут.**

**Джангы дерсни ангылатыу:**

1. Хапар бла шагъырей этиу.

***Устаз***:

– Къарачай бла Малкъарда джюрюген хапаргъа кёре, джюз джылланы мындан алгъа бизни джерледе Къарча деб бир онглу адам джашагъанды. Ол бек акъыллы адам болгъанды. Талай джылны бизни халкъгъа башчылыкъ этиб тургъанды, адамланы бирикдире билгенди. «Бирикдирген» деген неди? Адамланы бир юйдегиде джашагъанча, бир оноугъа келишдиргенди.

Къарча таб оноу этгенди: кючлюле къарыусузлагъа болушхандыла, аланы аякъ юсюне салыргъа кюрешгендиле. Мекям ишлеселе, биргелей этгендиле. Алай биргелей кимге болса да болушунуб этген ишге « мамматлыкъ» дегендиле. Баш иеси болмаса бир юйдегини, анга болушхандыла, ол башсыз къатынды деб, аны сабийлерине сакъ болгъандыла. Дагъыда кёб иги джорукъ къуралгъанды Къарчаны башчылыгъы бла.

Биз бюгюн аны юсюнден къысха хапарчыкъны билликбиз. Сизге быллай сёзле тюберикдиле, аланы магъаналарын ачыкълайыкъ.

1. **Джангы сёзлени ангылатыу**. ***Сёзлюк иш:*** теджегенди, хыйлалыкъ, адеблилик, басымлыкъ, сёзге кертилик, гитчени къачын кёре билиу, атаны-ананы къачын кёрюу, ёрге тутхандыла*…*
2. Хапарны устаз бла юлгюлю окъууу.
3. Сабийлени кеслерини тышындан ауаз бла биргелей окъуулары.
4. Хапарны тинтиу, соруулагъа текстни сёзлери бла джууаб этиу.

– Къарча ким болгъанды? Ол къаллай адам болгъанды?

– Къарча адамла къаллайла болсала излегенди?

**Ушакъ:**

– Сиз Къарча сюйгенча адамла болургъа тырмашырыкъмысыз?

Халкъгъа джарагъан адамладан кимни таныйсыз? Не бла болушадыла ала адамлагъа?

– Кёлюгюзге къалай келеди, иги ишлеген адамгъа къаллай сый бериледи?

– Ишлерге сюймеген адамгъа къаллайды дерге боллукъду?

– Эринмей, иги ишлесе, адам къалай джашайды?

– Сизни ишигиз бусагъатда не затды? Сиз аны айыбсыз толтураламысыз?

– Бу нарт сёзлени къалай ангылайсыз:

***«Адамны адамлыгъын танытхан ишди»,***

***«Иш атынгы айтдырыр».***

**Дерсни тамамлау:**

– Биз бюгюн не билдик? Аны ким джазгъанды?

– Ишге багъа бериу, салыу.

**Юй иш:**

1. Окъулгъанны(45-47-чи б.) бегитиб келирге.
2. Нарт сёзлени, тилни байлыгъын ачыкълагъан сёзлени, сёзтутушланы дефтерлеге джазаргъа, тилде хайырландырыргъа, юйде белгили этерге.
3. «Сюеме сени, Ата джуртум!» деген теманы тамамларыкъ дерсге Къарчаны хазнасындан къалгъан назму халда джорукъларын бирер столбик азбар этерге теджеу (устазны кеси разылыгъына кёре).

**Атанга, ананга сыйыннган,**  
**Аланы намысларын, сыйларын кёрген,**  
**Тамадагъа, туруб, орун берген**–  
**Ма бу адетледиле ёмюрден келген.**  
  
**Тиширыугъа джолукъсанг, кёрсенг,**  
**Тохтаб, анга сен кюн-ашхы бер.**  
**Аны сыйын хар заманда да,**  
**Анангы сыйыча, мийик кёр.**  
  
**Ёз халкъынгы адетлерин билмей,**  
**Сокъур, сангырау адамча джашама.**  
**Атанг саулукъдан, къолунга алыб,**  
**Джауорун, башджарты ашама.**  
  
**Атлы болуб келе эсенг, тиширыугъа**  
**Кюн-ашхы атдан тюшюб бер.**  
**Сенден тамада бар эсе, излеме**

**Юйде, къошда кесинге тёр!**  
  
**Сенден тамада сёлешген заманда,**  
**Сабыр бол, ауузуна чабма.**  
**Ашаргъа олтургъан заманда,**  
**Джутланыб, кючюклей, уллу къабма!**  
  
**Тамададан эркинлик табмайын,**  
**Тепсиден туруб кетиучю болма.**  
**Кесиме табды, «о-хо-да» деб,**  
**Адебсизликни башынга табма.**  
  
**Къонакъгъа баргъан джерингде**  
**Бек кечге къалыучу болма.**  
**Тепсиден, урлаб алыб,**   
**Хурджунунга джукъ салма!**  
  
**Ортагъа салыннган табакъны**   
**Кесинги аллынга тартма,**  
**Этин ашагъан сюегинги**  
**Шорпа табагъынга атма!**  
  
Суусаб берсенг адамгъа,  
Кетиб къалма, алгъынчы ызына аякъны!  
  
Столгъа, тепсиге, ашаргъа  
Къолларынгы джайыб олтурма,  
Кесинги аллынгы тепсиде  
Кир "хапчюкден" толтурма.  
  
Абдез алгъан адамгъа  
Болмайды суу къуяргъа.  
Юй ишлесенг, кийиз бассанг,  
Унутма маммат джыяргъа.  
  
Абдез сууну болмайды  
Адам джюрюген джерге тёгерге.  
Хар къарачай адамгъа  
Керекди бу адетлени билирге!  
  
Джангы юйдегиде, тюнгюч улан тууса,   
Бешикге бёлеген къууанчха  
Къоз бёрк, джау джиб тагъыладыла.  
Алай болмай, къызчыкъ тууса,   
Бешикге къурманлыкъ, той этиб, алай саладыла!  
  
Джангы туугъан сабийни  
Эки-юч айдан чачын джюлюб аладыла,  
Аны да биринчи кёлегин чулгъаб, кюбюрге саладыла.  
«Итлик чач», «итлик кёлек» дегенлери да ма аладыла.  
  
Сабий биринчи тиш чыгъарса,  
Нартюх бюртюкледен этиледи джырна  
Хоншулагъа юлюш этиб,  
Тиш джырна бла сыйла!  
  
Сабийни чачын джюлюселе,  
Хычын этедиле, болады мал да кесерге,  
Тыйыншлыды ол хантладан  
Тийреде хоншулагъа юлюш этерге.

**(Хубийланы Мариямдан)**

**Юйюнге къонакъ келсе,**  
**Андан алгъа олтурма, джатма,**  
**Ашагъан заманда сёлешме,**  
**Джаякъ таууш этиб ашама,**  
**Бурнунгу тартма.**  
  
**Келинни ау джаулугъун**  
**Юйню биринчи туудугъу алады.**  
**Алай болмаса уа, ол джумуш**  
**Бир кёб туудукълу аммагъа къалады.**  
  
**Келин къайынларындан тил тутса,**  
**Аланы сыйларын кёргенин билдиреди.**  
**Аны «тилин ачдыргъан» тамада къайын**  
**Анга саугъа беред неда кийим кийдиреди!**  
  
**Келин къайын ананы айтса атын,**  
**Къаты ауруйдула тишлери.**  
**Атаны атын айтса уа,**  
**Къолай болмайды, дейдиле, ишлери.**  
  
**Орамгъа чыкъсанг,**  
**Адетдеча, айыбсыз бар.**  
**Кесингден гитче болса да**  
**Тиширыуну онг джанынга сал.**  
  
**Къалырмы сени адамларынг,**  
**Къартланы аллары бла чорт ётсенг?!**  
**Кимге саналырса ол кюнден сора,**  
**Алагъа салам неда кюн-ашхы бермей кетсенг?**  
  
**Тамадагъа ёрге туруб,**  
**Бергин, тёр деб, сыйлы джерни.**  
**Адетлени билиб, намысын сакълагъан -**  
**Олду биринчи шарты таулу эрни.**  
  
**Керек тюлдю атасы сау джашха,**  
**Адетни билмей, бет джояргъа.**  
**Кесине улан тууса,**  
**Болады мыйыкъ къояргъа.**  
  
**Къарачай адет бла адамны затын**  
**Хаух алгъан ызына "хайырын кёр",**  
**Деб къайтарыргъа керекди.**  
**Затны иеси уа: "Сау бол!"** – **деб,**  
**Джууаб этерге керекди.**  
  
**Къарачай адет бла, къыз, джаш да**  
**Джыйын тойгъа чакъырылмай келмегендиле.**  
**Юйню къызы, нёгерге къарнашын,**  
**Эки къарнашдан туугъан джашны,**  
**Не кюеуню алыб, джыйгъанды къызланы.**  
**Той бошалса, къызланы джыйгъан джаш, къыз**  
**Аланы юйлерине ашырыб,**  
**Алгъыш этиб къайтаргъандыла.**  
  
**Эркиши сабийге 7-9 джыл болса,**  
**Къошха чыгъаргъандыла.**  
**Ол къошда эртде турургъа,**  
**Джумуш этерге, бузоуланы эмизирге юреннгенди.**  
**Аны атына да "бузоучу джашчыкъ" дегендиле,**  
**Джумуш бла бирге ариу халиге да юретгендиле.**  
  
**14-15 джылда ол джарым чалкъычы болгъанды,**  
**Алай дегенибиз: ол, уллу джыйыннга**  
**Къошулмай, бичен ишлегенди.**  
**Аны дюрюсюне, сенек ауузларына, гапналарына,**  
**Гебен къалагъанына билген адамла багъа бергендиле.**  
**Джетишдирмегенин тюзетгендиле.**  
**Алай бла толу чалкъычыгъа хазырлагъандыла.**  
  
**15-17 джылларында джашла**  
**Кёбюсю сау чалкъы тутхандыла.**  
**Ол чалкъычы джыйыннга къошулгъанды.**  
**Джыйын бла тенг чалкы тутханды,**  
**Ууакъ джумушланы да этгенди.**   
  
**Буюрулмасын халкъыма**  
**Мындан ары къыйынлыкъ кёрюрге!**  
**Барды мадар джаш тёлюге**  
**Къарачай адетлени билирге!**

(«Эльбрусоидни» электрон журналындан)

*Вариант дерс.*

**БИЗНИ РЕСПУБЛИКАБЫЗ**. *Гочияланы С.*

Дерсде окъуу-къурулуш амалла: джашагъан джерибизни юсюнден ал билим бере, хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, Ата Джуртубуздан билимлерин терен этиу.

Дерсни тамамлау мураты: иги халиге юретиу, ангыларын ишленмекликге, адамлыкъгъа буруу.

Дерсге керекли затла: авторну сураты, КЧР-ни уллу картасы, КЧР-ни байрагъы, тамгъасы, гимни, Боташланы Н. «Къобан» («Эльбрусоидни фонотекасындан»); китабла, сёзлюкле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу*:***

1. «Халкъ унутмаз адамларыбыз» – окъутуу (абзацла бла),
2. «Къарчаны адетлерин» азбар этгенледен хар дерсде сормушлау…
3. 1-2 соруугъа джууаб этдириу («Ана тилни» 47-чи бети).

**Джангы дерсни ангылатыу:**

1. КЧР-ни Гимнини макъамын сюелгенлей тынгылатыу. Байрагъын, тамгъасын ауаздан суратлау, къалгъан байракъладан энчиликлерин чертиу.

***Устазны ал сёзю:***

– Сабийле, адамла болмагъан джерни юсюнде аз джер барды. Хар миллетни кесини джашагъан джери, ушхуууру, тили, къылыгъы…Биз да бир сейирлик джерде джашайбыз. Бизни мында туугъаныбыз, юреннгенибиз, керти да ариу джерледе кёб миллет джашайды.

Бизни ара шахарыбыз – Черкесскени юсюнден хапар айтайым. (Слайдла кёргюзтюле барсала, тыйыншлыды).

Черкесскени тарихи эртделеден башланады. Ол къазакъ стансечик болуб, 1825-чи джыл къуралгъанды. Андан бери да аты кёб кере тюрлене келгенди. Ол огъай, бу джерледе орус аскер бла къазауат этиб, хорланнган тюрк аскер башчы Баталпашаны атын джюрютюб да тургъанды.

Шахарны бютеулей территориясы 70 квадрат километрге джууукъ болады, адам саны да 130 мингнге джете кетгенди.

Республикабызны промышленность предприятиелерини, медицина, джарыкълыкъ учреждениелерини, сатыу-алыу аралыкъларыны, окъуу заведениелерини, башха онглу организацияларыны кёбюсю да мындадыла.

Химия, резин-техника, НВА, бузлатыучу машинала чыгъаргъан заводла, «Меркурий», «Хаммер» атлы фирмала къурамлы ишлейдиле.

Шахарда 18 орта билим берген школ, музыкагъа, сурат салыргъа юретген, спортда чыныкъдыргъан школла да бардыла.

Театрла, музейле, библиотекала, ансамбльле, джамагъатха ашарыкъ хазырлагъан хант юйле – барысы мындадыла.

Шахарчыланы эм бек сюйюб солугъан джерлери Джашил айрымканды. Алайда «Нарт» стадионда, «Спартак» атлы спорт къалада да республикан, кърал, халкъла арасы дараджада кёб тюрлю спорт эришиуле ётюучендиле.

Шахарда кёб юй бусагъатда заманны излеминде ишленнгенди. Энтда ишлене турадыла. Эки межгит этилликди. Бири бусагъатда Ленин Атлы орамны къыйырында, межгитни къатында ишленникди, экинчисине да джер айырыллыкъды. Киров атлы майданда орус клиса ишлениб бите турады. Эрмен клисаны да ишлеб бошайдыла. «Водоканалны» къатында энтда бир школ ишленникди. Республиканы ара шахары не къадар ариу, айбат болургъа тыйыншлыды.

Сизни кибик бир джашчыкъны хапарын окъуюкъ, ол акъыллы джашчыкъ сизге кёб джангы зат айтырыкъды.

**Джангы сёзлени ангылатыу*.***

Устаз картада кёргюзте***, сёзлюк ишни*** бардырады: Къарачай-Черкес республика, Бийчесын, кюмюш, келиширге, байрам, ара шахар, чеклери, тийре, джашнаргъа…

1. Хапарны устаз бла окъуу.
2. Соруулагъа джууаб этиу.

– Бизни республиканы аты неди?

– Бизни республикада къаллай миллетле джашайдыла?

– Джашчыкъ Бийчесында не кёрген эди?

– Тауланны мураты неди, уллу болса?

**Дерсни тамамлау*:***

1. Картада хоншу эллени, республиканы, Россияны кёргюзте билиу, бизни Къарачай-Черкес республиканы чеклерин айыра билиу.
2. Ишге багъа бериу, салыу.

**Юй иш:**

1. Окъуу (47-50 бетлени), соруулагъа джууаб этиу.
2. Тилни байлыгъын ачыкълагъан сёзлени дефтерлеге джазаргъа, хайырландырыргъа, юйде белгили этерге.

*13-чю дерс.*

**РОССИЯНЫ АРА ШАХАРЫ – МОСКВА.**

Дерсде окъуу-къурулуш амалла: хапар бла шагъырей эте тилни ариулугъун, байлыгъын ачыкълау; сёз байлыкъларын ёсдюрюу, , кърал турмушдан билимлерин теренлетиу;

Дерсни тамамлау мураты: сабийле кеслерин ариу джюрютюрча, окъуугъа, джамагъатха хайырлы урунургъа талпырча, Ата Джуртубузну бек сюерча юретиу; ангыларын ишленмекликге, адамлыкъгъа буруу.

Дерсге керекли затла Россияны картасы, Байрагъы, Тамгъасы, Гимнини записи, китабла, сёзлюкле, къаламла, къангада нарт сёз «Адамны насыбы – Ата Джурту», «Тойгъан джерден туугъан джер ашхы».

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъугъанны къайтарыу (Гимнни макъамын къайтарыб тынгылатыу, КЧР-ни картасында Минги Тауну, Черкесск, Карачаевск, Джёгетей-Аягъы, курорт-Теберди, Нарсана шахарланы таба билиу, уллу сууланы – Къобанны, Тебердини, Худесни, Лабаны, Уруп бла Джаланджикни кёргюзрюу д.а.к, къарт аталары, къарт аналары, джууукълары къайда джашагъанларын соргъан халда…), окъутуу, джангы билген сёзлени магъаналарын ачыкълау.

**Джангы дерсни ангылатыу:**

1. Россияны гимнини макъамына сабийлени ёрге сюелтиб тынгылатыу, тамгъасыны, байрагъыны ышанларын ачыкълау, байракъ бла гимнни къачан хайырландырылгъанларындан шагъырей этиу.
2. Джангы сёзлени ангылатыу.

***Сёзлюк иш****:* трамвай, эскалатор, тул-тубан, электропоезд, метро…

1. Устазны юлгюлю окъууу (слайдланы компьютер мадарла бла кёргюзте), сабийлеге окъутуу.
2. Соруулагъа текстде джууаб табыу.

– Къалай кёрюндю Москва джашчыкъгъа?

– Неге сейирсинди ол? Неге сейирсинеди адам? (Биринчи кере кёрген затха…).

– Бизни уллу Ата Джуртубузну аты къалайды?

– Аны ара шахарыны атын ким айтыр?

– «Ара шахар» деб нек айтылгъанын ким ангылатыр? (Алгъын заманлада ханланы, бийлени къалалары ортасында орналыб, къалгъан мекямлада аны тёгерегине салыныб, ортасындан къыйырына джайылыб, алай къуралгъандыла бийликле. Бусагъатда да алгъын заманда аты къалыб кетгенди…).

– Окъугъаныгъызны былай айтыргъа юренигиз, сёз ючюн:

«Мен джай атам бла Москвагъа бардым» демей, «Джашчыкъ джай атасы бла Москвагъа баргъанды», «Атам мени метрогъа элтди» демей, «Атасы джашчыкъны метрогъа элтди» д.а.к.

**Дерсни тамамлау*:***

– Биз бюгюн нени окъудукъ?

– ***«Адамны насыбы – Ата Джурту***», «***Тойгъан джерден туугъан джер ашхы***» дегенни къалай ангылайсыз? Бу сёзле нарт сёзледиле. Быланы бизге нартла нек, эсде тутугъуз деб, къойгъандыла?

Ишге багъа бериу.

**Юй иш*:***

1. Окъугъан текстни (47-50-чи б.) хапарын 3-чю бетден айтыргъа, соруулагъа джууаб этерге.
2. Нарт сёзлени, тилни байлыгъын ачыкълагъан сёзлени дефтерлеге джазаргъа, тилде хайырландырыргъа.

*Вариант дерс*

**ЭКИ КЪАРНАШ БЛА ДЖАШЧЫКЪ***(Таурух).*

Дерсде окъуу-къурулуш амалла: берилген сёзлени болушлукълары бла юйде окъуб келген таурухну хапарын айтдырыу; гынтдылы таурухну юсю бла тилни ариулугъун, байлыгъын ачыкълау; тёгерекдеги табигъат турмушха эслерин бёле, сёз байлыкъларын ёсдюрюу, билимлерин терен этиу.

Дерсни тамамлау мураты: ангыларын ишленмекликге, адамлыкъгъа буруу.

Дерсге керекли затла таурухну инсценировкасына керекли кийим, ууакъ-тюек, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Эки къарнаш бла бир джашчыкъ» деген таурухну ***сёзлюгюн тинтиу****:* босагъа джанына, ычхыныб, арпа, тёре, аягъыны ызы, фахму
2. Берилген сёзлени болушлукълары бла юйде окъуб келген таурухну хапарын айтдырыу, сёз ючюн:

– бир къарнаш бир къарнашха;

– босагъа джанына;

– эшек, ычхыныб;

– Эшек кёрмегенмисе?

– Къаллай эшек?..

– сокъурлугъун, асхакълыгъын, юсюнде джюгюн да билесе;

– билмей амалынг джокъду;

– мен сизни эшегигизни кёрмегенме;

– тёреге элтгендиле;

– эшекни кёрмегенме, мен джолда эшекни ызын кёргенме;

– арт аягъыны ызы терен тюлдю, атламы да къысхады;

– джолну онг джанында хансланы отлай баргъанды;

– терек юсюнде хансланы къойгъанды;

– машокдан акъгъан бюртюклеге кёре;

– тёре фахмусуна сейирсиннгенди;

– урушуб ашыргъанды.

1. Таурухну рольлада окъутуу: бири «джашчыкъ», бири «автор», экеулен да «эки къарнаш» болуб.
2. Гынтдылы 1-2 таурух окъуу. (Сабийлени бу джылларына кёре, Хубийланы М. «Насра Ходжаны хапарларындан»).

**Дерсни тамамлау,** ишге багъа салыу.

**Юй иш.**

Хар сабий къарачай-малкъар халкъ чыгъармаладан бирер чам хапар табыб, аны къысха хапарын дерсде айтыргъа хазырланыргъа.

*14-чю дерс.*

**ХОШ КЕЛДИНГ, АКЪМЫЙЫКЪ КЪЫШ**

**СУРАТ БЛА ИШЛЕУ**. (Аууздан суратлау).

**КЪЫШ**. *Абайханланы Н.*

Дерсде окъуу-къурулуш амалла: къыш макъамгъа тынгылатыу, къышны ышанларын макъамда табаргъа юретиу; 55-чи бетдеги сурат бла макъамны ушаш джерлерин ачыкълау эмда бир-бирлерине келишдириу; назмуну тинтиу, сёз байлыкъларын ёсдюрюу,

Дерсни тамамлау мураты: ангыларын ишленмекликге, адамлыкъгъа буруу.

Дерсге керекли затла авторну сураты, классикадан бир къышхы макъам, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Джангы дерсни ангылатыу:**

1. Назму бла шагъырей этиу:

Къыш макъамгъа тынгылатыу, къышны ышанларын макъамда табаргъа юретиу; 55-чи бетдеги сурат бла макъамны ушаш джерлерин ачыкълау эмда бир-бирлерине келишдириу.

Устазны ал сёзю***:***

– Доммай эртделеден бери да дунияда эм ариу джерлени бирине саналады. Былайда туризмни, альпинизмни, тау лыжа спортну аралыгъы къуралгъанды.

Доммай тала тенгизни джагъасындан 1600 метр мийикликдеди, кеси да таурухлу тау тёппеле бла къуршоуланыбды. Аланы эм мийиги 4040 метрге чыкъгъан Доммай Ёлген тёппеди. Таладан къарасанг, Ийне деген джити, мийик Джугъутурлу чат, Суфруджу, Бели-ала-Къая ариу кёрюнедиле.

Ышыкъ джерди, дарман хауасы адамланы саулукъларына джарайды. Доммайны табигъатыны байлыгъын, хансын, чегетлени, сууларын, кийик джаныуарларын, къанатлыларын кърал заповедник сакълайды. 1936-чы джыл «Теберди» кърал заповедник да къуралгъанды.

Къарачайлыла былайда ёмюрледен бери джашайдыла. Мында малчылыкъ, джерчилик, промышленность болмагъаны себебли, адамланы ишлери къонакъгъа келгенлени баджарыуду.

Бери солургъа тыш къралладан, Россияны регионларындан да келедиле адамла.

Энди къарачыгъыз китабдагъы суратха. Нечик къууанчлы учадыла сабийле!..

1. Болушлукъ сёзлени кючю бла сурат бла ишлеу, ауаздан хапарлау. ***Сёзлюк иш:***тау башлагъа терен къар джауду; солуу кюнледе; Доммай бла Архызда сызгъыла бла учадыла; сейирлик табигъат; саулукъну багъадыла; акъмыйыкъ къышха къууанчлы тюбейдиле.
2. Абайханланы Насуну «Къыш» деген назмусун окъуу, тинтиу, азбар этдириу.

**Бегитиу, соруулагъа джууаб этиу:**

– Къыш кюнле къаллайла боладыла? (Сууукъдула, къысхадыла, хауа кирсизди…)

– Къышха «джолоучу» деб нек айтады джазыучу? (Акъырын, бир джерден бир джерге кёчюб айланнганы ючюн…)

– «Джер юсюне, керилиб» дегенни къалай ангылайсыз?

(«Керилиб» деген кёб джерге созулуб дегенни магъанасындады).

– Къач къалай къыстайды джылыуну, ол неде кёрюнеди?

– «Къарны тешек этеди» дегенде «тёшек» деген неди?

– Боран къалай ачыуланады, ауузугъуз бла кёргюзтюзюз.

– Къобанны буз юйю неди?

**Дерсни тамамлау:**

– Биз бюгюн не макъамгъа тынгыладыкъ?

– Назмуну ким джазъанды? Нени юсюнден эди ол?

Ишге багъа салыу.

**Юй иш:**

Бюгюн окъугъан назмубузну азбар этиб келирге.

Джангы сёзлени, тилни байлыгъын ачыкълагъан сёзлени дефтерлеге джазаргъа, тилде хайырландырыргъа, юйде белгили этерге.

*Вариант дерс.*

**КЪЫШНЫ КЪЫЛЫКЪЛАРЫ**. (Таурух).

Дерсде окъуу-къурулуш амалла: таурух бла шагъырей эте, тилни ариулугъун, байлыгъын ачыкълау; тил-тин сезимлерин байындырыу, билимлерин терен этиу.

Дерсни тамамлау мураты: эстетика-суратлау сезимлерин айнытыу джанындан, табигъатда хар чагъы сайын тюрлениулеге эс бёлюу; анга аяулу къараргъа юретиу; ангыларын ишленмекликге, адамлыкъгъа буруу.

Дерсге керекли затла: 58-чи бетни сураты, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъан назмуну азбар айтдырыу.
2. Ким джазгъанды? Аты неди?
3. Къышхы джангы макъамгъа тынгылатыу.

**Джангы дерсни ангылатыу:**

*Устаз:*

– Бюгюн биз суратчыла болуб ойнарыкъбыз. Ариу сурат салыр ючюн, адамны сезимлери да бай болургъа керекди. Ол себебден тынгылагъыз макъамгъа, джангы къышхы макъамгъа…

– Кёзюгюзге не кёрюндю?

– Къыш къаллай къылыкъла эте биледи? (*Боранлата, юшюте…*)

– Таурух окъуюкъ. Аны аты «Къышны къылыкъларыды».

1. Таурух бла шагъырей этиу.
2. Джангы сёзлени ангылатыу. ***Сёзлюк иш****: къылыкълары; ёзенлени, джерни баш къаты; чамланыргъа, кёлле, тыкъырдатханды, отну джакъгъандыла…*
3. Таурухну устаз гинджи театрны болушлугъу бла окъуйду, керекли костюмну джарашдырыб.
4. Бегитиу, соруулагъа джууаб этиу.

– Таурухда нени юсюнден барады хапар?

– Къыш кимни къоркъутургъа излегенди?

–Адамла, джаныуарла къышха къалай тюбегендиле?

– Эм бек къышны ким сакълайды? Нек къууаннгандыла ала?

1. Абзац-абзац окъута, хар абзацха сабийлени къаллай сурат саллыкъларын ачыкълай, иш бу халда барады…

**Дерсни тамамлау:**

1. Биз бюгюн нени окъудукъ? Ол неди? (*Таурух*).
2. Ишге багъа салыу.

**Юй иш:**

1. Таурухну кесгин окъургъа, бир абзацына сурат салыргъа.
2. Джангы сёзлени дефтерлеге джазаргъа, тилигизде хайырландырыргъа.

*15-чи дерс.*

**ЧЫПЧЫКЪЛА.** *Кечерукъланы Б.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: эстетика-суратлау ангыларын байындырыу; табигъатда кёрген затларын суратлау тилде айтыргъа юретиу; ангыларын адамлыкъгъа буруу.

Дерсге керекли затла: авторну сураты, «Къышны джомакълы суратлары» деген темагъа келишген слайдла, чыпчыкъ тауушу болгъан макъамла, китабла, сёзлюкле, къаламла.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу, сабийле суратлаб келген абзацладан коллаж этиб, окъугъан абзацланы суратлау. (Алай этер ючюн, ал кюнде суратланы соруулаб, бюгюннгю дерсге хазырланыргъа).

**Джангы дерсни ангылатыу:**

(Видеоэкскурсия къышхы чегетге, табигъатны суратлау, чыпчыкъ тауушлары болгъан макъамгъа къулакъ ийиу, чыпчыкъланы къышхы табигъатда джашауларын ачыкълау).

1. Назмуну тинтиу:

Джангы сёзлени магъаналарын ангылатыу, ***сёзлюк иш***: къайгъырыб, ётмек умурла, чыпчыкъланы тепсиси сабий къолдан керилед, заран джетмей…

1. Устазны юлгюлю окъууу, ангылашынмагъан сёзлени ачыкълау, окъутуу, соруула бере, сорууларына джууабланы азбар халда излей, назмуну магъанасын ачыкълау.

– Арбазда чыпчыкъла не этедиле?

– Сабийле къалай сыйлайдыла чыпчыкъланы?

– Чыпчыкъланы тепсилерин сабийле не бла бай этедиле?

– Чыпчыкъла джаз къалай къайтарадыла «борчларын»?

– Чыпчыкъла тереклени къуртчукъларын ашагъанларыны себеби неди?

– Ким айтыр назмуну азбар, китабха къарай-къарай?

**Нарт сёзню магъанасын бегитиу.**

– «Къанатлыла адамны шохларыдыла» деген нарт сёзню бир къайтарыгъыз ызымдан. Унутмагъыз, уллу болсагъыз, бюгюннгю дерсибизни. Чыпчыкълагъа, къанатлылагъа болушханлай турургъа керекди!

**Сурат бла ишлеу.**

– Бу суратда джылны къайсы чагъын кёресиз?

– Биринчи планда не кёресиз?

– Къар асыры кёбден, ол уллу кюртлеге къарачыгъыз?

– Сабийле бла бирге ойнакълаб айланнганла неледиле?

Китабда берилген болушлукъ сёзлени кючю бла (62-чи б.) ***хапар къуратдырыу***: къыш келди, кенчеле, кюнле, сууукъду, джерни юсюн, джумушакъ акъ къар, биринчи планда сабийле, тикчикден чанала бла, тёгерек уллу кюртледен, кюрт тюбюнде, узакъда мийик наз терекле, асыры сууукъдан кюн а мутхузду…

**Дерсни тамамлау:**

– Биз бюгюн нени окъудукъ? Аны ким джазъанды?

Ишге багъа бериу, салыу.

**Юй иш:**

1. Окъугъан назмуну (56-57-чи б) азбар этерге.
2. Нарт сёзлени, тилни байлыгъын ачыкълагъан сёзлени дефтерлеге джазаргъа, тилигизде хайырландырыргъа.

*Вариант дерс.*

**ДЖАНГЫ ДЖЫЛ КЕЛЕДИ**. *Къойчуланы А.*

**«КЪЫШНЫ ОЮНЛАРЫ»**. *(Аууздан суратлау).*

Дерсде окъуу-къурулуш амалла:назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты:джангы джылгъыбайрамны ачыкълагъан бла биргелей аны бурун халкъыбызда башха тюрлю кебде джюрюгенин, башха заманда байрамланнганын ачыкъларгъа; ангыларын ишленмекликге, адамлыкъгъа буруу.

Дерсге керекли затла: авторну сураты, «Къышны оюнлары» деген сурат (61-чи б.), китабла, сёзлюкле, къаламла, дневникле

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу. «Чыпчыкъла» деген назмуну азбар айтдырыу.

– Ким джазгъанды? Аты неди?

**Джангы дерсни ангылатыу:**

1. Назму бла шагъырей этиу.
2. Джангы сёзлени ангылатыу*.* ***Сёзлюк иш:***джангы джыл, нюрюн кенг чача, джаш тёлю, кёз къамата, омакъ, чомарт Акка, Татлыхурджун Акка, саугъа…
3. Назмуну устаз бла юлгюлю окъуу.
4. Соруулагъа текстни сёзлери бла джууаб этиу.

– Джангы джыл къалай келеди?

– Школ да, сабийле да къалай тюберикдиле Джангы джылгъа?

– Ёлка къаллайчыкъды?

– Къалай тюбейдиле сабийле Татлыхурджун Аккагъа?

– Джангы джылны байрам бла нек белгилейдиле? (Алгъын заманлада къарачай-малкъар миллетде Джангы джылны мартны 23 белгилегендиле.

Ол заманда Сабан той этиб, Джангы джылны да джаз башында этгендиле: узун сууукъ къышдан сау-саламат къутулдукъ, сабан сюрейик, урлукъ себейик деб. Битимли болсун Келлик джыл деб, уллу Сабантой байрам этгендиле. Анда къышдан къалгъан мюрзеуледен Ашыр джырна этгендиле, къурманлыкъла кесгендиле, чабыуулла, тойла къураб, Теке тюрлю-тюрлю кёз джубанчла, эришиуле, тутушла къураб, ма аллай халда тюбегендиле Джангы джылгъа.

Сора, бютеулей джыйылыб барыб ол заманда Хурзукну къатында, тауну башында джангыз ёсген уллу наз терекге саугъала тагъыб, тилекле тилеб, алай башлагъандыла Джангы джылны. Ол терекни аты Джуртда Джангыз терек болгъанды. Бусагъатда ол терек джокъду. Кесилибми къалгъанды огъесе элия урубму кюйдюргенди – белгисизди.

Бусагъатда хар зат бир-бирине къатышыб, бизни байрамларыбыз бираз унутулуб турады. Аны джангыртыргъа керек болур…)

**Дерсни тамамлау:**

–Биз бюгюн нени окъудукъ? Аны ким джазгъанды? Не джангы зат билдигиз? Сейир неге болдугъуз?

Ишге багъа бериу, салыу.

**Юй иш.**

Окъугъан назмуну(62-чи б.) азбар этерге.

*Классдан тышында окъуу.*

**БУУ БЛА КИРПИ***. (Таурух).*

Дерсде окъуу-къурулуш амалла: таурух бла шагъырей эте, къарачай-малкъар халкъ чыгъармаланы байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: джашауда хар адам ишни табын билирге, аны толтургъанда иги сагъыш этерге кереклисин ангылатыу; учхара сёз бла учхара иш кёб тюрлю керексиз ишлеге тюртгенлерин ачыкълау; ангыларын ишленмекликге, адамлыкъгъа буруу.

Дерсге керекли затла авторну сураты, буу бла кирпини маскалары, китабла, сёзлюкле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъугъан Къойчуланы А. «*Джангы джыл келеди*» деген назмусун азбар айтдырыу.

**Джангы дерсни тинтиу.**

Устаз джаныуарланы юсюнден элберле айтады.

Бир къызым барды да,

Ийнели чепкен киеди. *(Кирпи).*

Джар джанында – чыгъанакъ тоб. *(Кирпи).*

Бутакъ-бутакъ мюйюзлери,

Кёк кырдыкдан кийизлери. *(Буу).*

1. Таурух бла шагъырей этиу.

**Джангы сёзлени ангылатыу*. Сёзлюк иш:*** дуппур, джууугъу Кирпиге, тюзню, аргъы, хыликке этгенди…

1. Таурухну сорууларына джууаб этдире, таурухну хапарын къурашдырыу:

– Кирпи бла Буу не деб ёчешгендиле?

– Неден башланнган эди ёчешлери?

Мындан ары сабийлеге Буу бла Кирпини маскаларын кийдириб, бири да автор болуб, инсценировка халда таурух окъулады.

Экинчи этапында сабийлени разылыкъларына кёре, алай болмаса, устаз ёхтемлендириб, классны аллында таурухну бетледе ойнайдыла.

– Бу таурухдан сиз не магъана чыгъардыгъыз?

**Дерсни тамамлау:**

– Биз бюгюн нени окъудукъ? *Таурух* деб неге айтадыла?

1. Ишге багъа бериу, салыу.

**Юй иш:**

Окъулгъан таурухну текстге джууукъ, толу хапарын айтыргъа юренирге, соруулагъа джууаб этерге.

*16-чы дерс.*

**ИГИ – АМАН*.***

**ОЙЛАШДЫРЫУ**. *Байрамкъулланы Ф.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: адебге, намысха – ананы къачын сыйларгъа, ананы аяргъа эмда анга бюсюреу эте билирге кереклисин чертиу; ангыларын ишленмекликге, адамлыкъгъа буруу; Ёзденланы А. «Аючюк» деген джырына тынгылатыу, тинтиу, джырларгъа юретиу.

Дерсге керекли затла: *авторну сураты,* Ёзденланы А. «Аючюк» деген джырыны записи (Ютубдан), *къангада эпиграф:*

Тас болмайды, унутулмаз игилик,

«Иги» деген атха миннген кибикди.

Аманлыгъынг унутулмаз, кечилиб,

«Аман» деген джерге кирген кибикди.

*(Хубийланы О.)*

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Буу бла Кирпи» деген таурухну бетледе ойнатыу.

– Неди баш магъанасы?

**Джангы дерсни тинтиу:**

Устаз сабийле бла биргелей эпиграфны окъуйду, магъанасын тинтеди, азбар этдиреди.

1. Назму бла шагъырей этиу.

**Джангы сёзлени ангылатыу*. Сёзлюк иш:*** ойлашдырыу, бириксегиз, чыбыкъ, бир иннетде, бир акъылда, бир оюм, …

1. Назмуну устазны ызындан, логика басым сала, окъуу.
2. Соруулагъа джууаб этиу:

– Аталары джашларына не айтханды?

– Джашла бир-бирлерине байланнган тёрт чыбыкъны нек сындыралмадыла?

– Чыбыкъланы бирем-бирем а нек сындыралдыла?

– Бу халкъ айтыу неге юретеди?

– Бирикмеклик болмагъан джерде иш тынамыды?

1. Назмуну биргелей устазны ызындан окъуйдула, кесгин окъургъа, басымны тюз салыргъа юренедиле.
2. Ёзденланы А. «Аючюк» деген джырына тынгылатыу, тинтиу, джырларгъа юретиу.

**Дерсни тамамлау:**

– Биз бюгюн не джангы зат билдик?

1. Ишге багъа салыу.

**Юй иш:**

1. Байрамкъулланы Ф*.«Ойлашдырыу»* назмусун кесгин окъургъа, соруулагъа джууаб этерге.
2. Ёзденланы Р.«Кючюкчюк бла киштикчик» деген назмусун 64-68 бетледе кеслери энчи окъуб, соруулагъа джууаб эте, назмуда джангы сёзлени магъаналарын тинтерге, билирге.

*Вариант дерс.*

**САГЪЫШ ЭТЕ ТУРАМА.** Шаманланы М.

Дерсде окъуу-къурулуш амалла: хапар бла шагъырей эте, къарачай-малкъар тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: алдауукъ адамны аман шарты болгъанын айыртыу; ангыларын ишленмекликге, адамлыкъгъа буруу.

Дерсге керекли затла: авторну сураты, китабла, сёзлюкле, къаламла, къангада нарт сёзню джазыуу «Ашагъан къутулур, джалагъан тутулур».

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъанны къайтарыу.

Байрамкъулланы Ф. «Ойлашдырыу» назмусун – кесгин окъутуу.

**Джангы дерсни ангылатыу:**

1. Хапар бла шагъырей этиу.
2. Джангы сёзлени ангылатыу. ***Сёзлюк иш:***кюнорталыкъ, хылымылы…
3. Хапарны устаз бла юлгюлю окъуу, ызы бла сынджыр халда сабийлеге окъутуу, тинтиу.
4. Соруулагъа джууаб этиу:

– Кимледиле хапарда суратланнган адамла? Кимни юсюнденди хапар?

– Хасан неге сагъыш этгенди?

– Фатима устазгъа тюзюн айтханмы эди?

– Къызчыкъгъа къаллай дерге боллукъду?

– Ол устазын алдагъан джерде, ата-анасын, башхаланы алдаргъа боллукъмуду?

– Къачан алдаргъа болады адамгъа?

– Хасан нек сагъышлы болгъан эди? Ол тюзюн айтыргъа керекми эди устазгъа?

– «Тилчи» деб къаллай адамгъа айтылады?

**Дерсни бегитиу**. Нарт сёз*:* ***«Адамны бир алдасанг, экинчи ийнанмаз*».**

– Тюзге санаймысыз нарт сёзню магъанасын?

– Нек ийнанмайды, кёлюгюзге къалай келеди?

(Бир-эки сабийге айтдыргъандан сора, азбар айтадыла, эсге аладыла).

**Дерсни тамамлау:**

– Биз бюгюн нени окъудукъ? – Аны ким джазгъанды?

Ишге багъа салыу.

**Юй иш:**

1. «Сагъыш эте турама» деген хапарны окъургъа, хапарын айтыргъа.
2. Билген, окъугъан нарт сёзлени, эсге тюшюрюб, келир дерсге азбар билирге.

*Вариант дерс*

**КЮЧЮКЧЮК БЛА КИШТИКЧИК***. Ёзденланы Р.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: оюмсуз аман адамгъа тагъылыу ызы бла кёб проблема келтирлигин ангылатыу; бетинг уяллыкъ ишни этерге джарамагъанын ангыларына сингдириу.

Дерсге керекли затла: авторну сураты, нарт сёзлени джазыулары, кишиу бла кючюкню маскалары, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

***Юйге берилгенни тинтиу:***

1. Ал дерсде окъугъанны къайтарыу.
2. Нарт сёзлени эсге тюшюрюу, азбар айтдырыу – эришген халда.

Адамны бир алдасанг, экинчи ийнанмаз.

Намысынгы гитчеликден сакъла.

Ата джуртну къоругъан озар, къорумагъан тозар.

Джуртун сюйген тюз урунур.

Джуртун сатхандан эсе, ёлген ашхы.

Ата Джуртунг – кёз джарыгъынг.

Тойгъан джерден туугъан джер ашхы.

Тили джокъну – сыйы джокъ,

Сыйы джокъну – кюню джокъ…

**Джангы дерсни ангылатыу*:***

Ёзденланы Р. *«****Кючюкчюк бла Киштикчик****»* – устаз бла юлгюлю окъуу, тинтиу, соруулагъа джууаб этиу.

– Кеслерин сыйлар ючюн Кючюкчюк бла Киштикчик къаллай оноу этгендиле?

– Къайда табхандыла ала излегенлерин?

– Хыйла Киштикчик нёгерин къалай сатханды?

– Тюзге санаймысыз Кишиу бла Кючюкню ишлерин?

Устаз:

– Керти да джаныуарла, чыпчыкъла, юй хайыуанла бу джомакъчыкъда айтылгъанча, этерге боллукъмудула? (Огъай, аллай тилде джангыз адам сёлешеди…).

– Кёлюгюзге къалай келеди, кимле этерге боллукъдула алай: бири хата этиб, башхагъа атаргъа? (Адамла…).

– Алайды, джомакъланы, нарт сёзлени, таурухланы юсю бла адамны аман шартларын эниклейдиле. Аллай къысха джомакъчыкълагъа тамсил дейдиле, орусча – басня. Уллуракъ класслада айтыллыкъды ол сизге. Бусагъатда уа билиб туругъуз, джаныуарла, чыпчыкъла, хайыуанла, чабакъла адам тилде сёлеше эселе – анда джазыучула бир аман затны хыликке этедиле, алай этмегиз дейдиле.

**Дерсни тамамлау:**

– Биз бюгюн окъугъан назмуну ким джазъанды?

– Андан не магъана чыгъардыгъыз?

Ишге багъа бериу.

**Юй иш:**

Назмуну кесгин окъургъа, бетледе окъургъа хазыр болургъа.

*17-чи дерс.*

**ЧАБЫРЧЫКЪЛА**. *Сылпагъарланы К.*

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: затха аяулу къараргъа кереклисин, оюм бла джюрюрге, бетинги да кийиминги да бирча «сыйларгъа» кереклисин ангылатыу; ангыларын ишленмекликге, адамлыкъгъа буруу.

Дерсге керекли затла: авторну сураты, китабла, киштик бла кючюкню маскалары, буруннгулу юс, аякъ кийимлени суратлары неда слайд коллекциясы, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъугъанны соруулау: маскала кийдириб, классны аллында – иш ол халда барады.

– Ким джазгъанды назмуну? Неди баш магъанасы?

**Джангы дерсни ангылатыу:**

**Устаз:**

– Алгъын заманлада адамланы джашаулары бир тюрлю болгъанды. Ала бираз башха тюрлю кийиннгендиле (суратда кёргюзюу). Тиширыуланы юс кийимлери узун болгъанды (суратда кёргюзюу), эркишиле да ма былай кийиннгендиле (суратда кёргюзюу).

Аякъ кийимлери да бусагъатдан башхаракъ болгъанды. Тууар терини ийлеб (джумушатыб), андан чабырла тигиб къойгъандыла. Байыракъ джашагъанла чурукъла кийгендиле, юйде кийген аякъ кийимге *чаппа* дегендиле, *гатийле* деб да айтхандыла...

– Бюгюн окъурукъ хапарыбызны аты «Чабырчыкълады».

1. Хапар бла, автору бла шагъырей этиу.
2. Джангы сёзлени ангылатыу. ***Сёзлюк иш:***ийленнген тери, чабырлыкъ, болджар салам, къууанч тыбырлы, кезлик бычакъчыкъ…
3. Хапарны устаз бла окъуу, сабийлени биргелей акъырын ауаз бла окъуулары, сынджыр халда кесгин окъуулары.
4. Соруулагъа джууаб этиу:

– Атасы джашчыгъына не затла этгенди?

– Джашчыкъ атасыны сёзлерин тюз ангыладымы? Не хата этди?

– Атасы джашчыгъыны джууабына не айтханды?

– Этген хатасы ючюн, джашчыкъ терсмиди, тюзмюдю?

**Нарт сёзлени тинтиу.**

*Аманлыкъ этсенг, башынга джетер;*

*Игилик этсенг, ол да джетер.*

*Аманнга игилик этсенг, юйюнге сау бармазса.*

**Дерсни тамамлау.**

– Биз бюгюн нени окъудукъ? Аны ким джазгъанды? Баш магъанасы неди?

Ишге багъа салыу.

**Юй иш:**

1. Окъугъан хапарны окъургъа, хапарын айтыргъа.
2. Нарт сёзлени дефтерлеге джазаргъа, тилде хайырландырыргъа, юйде белгили этерге.

*Вариант дерс.*

**АММА.** (В.Осеевадан)

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: «Адеб этмеген адеб кёрмез» деген нарт сёзню магъанасын толу ачыкъларгъа; къартлыкъны сыйлагъан кесини джашаууда джолун сыйлагъанын ангылатыу; ангыларын ишленмекликге, адамлыкъгъа буруу.

Дерсге керекли затла китабла, къангада джазыу: «Адеб этмеген адеб кёрмез», сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъан «Чабырчыкъла» деген хапарны окъутуу, хапарын текстге джууукъ айтдырыу.

– Ким джазгъанды?

**Джангы дерсни ангылатыу:**

Устаз:

– Буруннгулу адамла бир-бирлери бла шохлукъда ариу джашар ючюн, бир-бирин сыйларгъа НАМЫС деб джорукъ чыгъаргъандыла. Намысны сакълау кёб затны тизгинде, мардада тутханды.

Къайда да эркиши – тиширыуну, джаш – къызны сыйын кёргенлей, намысын сакълагъанлай, джакъларгъа тыйыншлыды. Тиширыу – эркишини, къыз да – джашны сыйын кёргенлей, сый бергенлей, къачын кёргенлей турады. Бир-бирине хыны къарагъан, хыны сёлешген, аман сёз айтхан, бир-бирин сёзюн этген бек уллу айыбха тергелген затладыла.

Къычырыб сёлешген, уллу кюлген, дауур-сюйюр этген да ишленнген адамны шартлары тюлдюле. Адам адетли болса, халиси ариу болады. Халиси ариу адам кеси да ариу кёрюнеди.

– Бюгюн биз бир джашчыкъны юсюнден хапар окъурукъбуз.

1. Хапар бла («Амма» (В.Осеевадан) шагъырей этиу, окъуу, ызы бла бетледе окъуу, тинтиу.
2. Соруулагъа толу джууаб этиу.

– Орамны узуну кимле кетиб баргъандыла.

– Аланы аллында ким баргъанды.

– Орам къалай эди?

– Къарт къатыннга не болду?

– Джашчыкъ къалай кёрдю къарт къатынны джыгъылгъанын?

– Къызчыкъ не деб сейирсинди?

– Джашчыкъны не болду джууабы?

– Джашчыкъны къаллай кёресиз?

– Быллай затха неда къартха башха затда болушханмысыз? Не бла джарагъансыз?

**Нарт сёзню тинтиу**: ***«Адеб этмеген адеб кёрмез»***

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

1. Ишге багъа бериу, салыу.

**Юй иш:**

1. Окъугъан хапарны (72-73 б.) текстге джууукъ хапарын айтыргъа.
2. Нарт сёзлени, тилни байлыгъын ачыкълагъан сёзлени, дефтерлеге джазаргъа, тилде хайырландырыргъа, юйде белгили этерге.

*18-чи дерс.*

**НАСЫБДЫ ИШЛЕГЕН**. *Кулийланы Къ.*

Дерсде окъуу-къурулуш амалла: Назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: адамны джашаууунда урунууну магъанасын айыртыу; «Ишлемеген тишлемез» деген нарт сёзню юсю бла байламлы тиллерин байындырыу; ангыларын ишленмекликге, адамлыкъгъа буруу.

Дерсге керекли затла: авторну сураты, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Ал дерсде окъулгъанны (В. Осееваны «Амма» деген хапарын) тинтиу.

**Джангы дерсни ангылатыу:**

Устаз:

– Джашауну джорукъларын адам не къадар мийикде тутса, джашау ол къадар ариу болуб, адамны кесине тартханлай турады. Джорукъну бузгъанлай а, джашауну къайсы болса да бир тизгини бузулады, адамны санында бир джери ауругъанча, ол джамагъатны бир джерине кюлтюм салыб, билдиргенлей турады.

Бизни халкъда ёмюрледен бери да уллайгъан адам суугъа бара, анга джаш тиширыу суудан келе тюбесе, челеклерин анга къантарыб, кеси ызына къайтмай къалмагъанды. Суу ызында тюбесе, алгъы бурун уллайгъанны челеклерин толтуруб, кесине суу андан сора алгъанды. Къарыусуз тиширыуну кёрсе, кесини челеклерин алай салыб, ол тиширыугъа суу алыб юйюне элтиб, алай къайтханды. Атына суу ичирирге бара тургъан эркиши, уллайгъан тиширыуну суу алыб келгенин кёрсе, атыны джюгенин ташха байлаб, аны челеклерин юйюне элтгенди.

Бусагъатда узакъдан киши да суу алмайды дерикле болурла. Тюздю. Халкъны кёбюсюню сууу юйюндеди, арбазындады, алай тюл эсе да, орамда крандады. Ёзге чот узакъда-джууукъда тюлдю – адебни, намысны тутар ючюн, узакъгъа барыргъа керек болмайды, ол зат неден да алгъа юйдегиден башланады, кесинг кесинги кёзюнгде да бузмазгъа керекди адебни-намысны.

Бизни миллетни «МАММАТЛЫКЪ» деб да аламат шарты барды. Ол неди десегиз, ким болса да ауур иш этсе, анга, джыйылыб, бир талай адам болушады. Ол адетни бусагъатда да кёрлюксе. Бизни халкъ уруннган, джан джюрютген халкъ болгъаны себебли, керек кюнде туруб, бир-бирине билек болгъаны себебли, къыйын ёлет джыллада тас болмай, тилин да, тинин да сакълаб, ызына къайытыб келгенди.

– Бюгюн биз «Насыбды ишлеген» деген Къулийланы Къайсынны назмусун окъурукъбуз, азбар этерикбиз.

1. Назму бла шагъырей этиу:

Джангы сёзлени ангылатыу*.* ***Сёзлюк иш:***къалам, сюрме, агъач джоннган, сабан, сабан сюрген, джайлыкъла, сюрюу кютген…

Назмуну окъуу, соруулагъа джууаб текстде табыб окъуу, азбар этиу.

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

Ишге багъа бериу, салыу.

**Юй иш:**

«Насыбды ишлеген» назмуну (73-74 б.) азбар этерге.

*Вариант дерс.*

**СИБИЛДИН, МИЯУКА ЭМДА ГЛОБУС**. *Сылпагъарланы К.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: назмуда эки персонажны юсю бла – Сибилдин бла Мияуканы – джашауда да алай болгъанын: бири дуния аламгъа айланады, башхасына уа къуб-къуру чычхан тешик керексисин айыртыу; уллу муратлагъа джетер ючюн гитчеликден хар затха талпымакълыкъ керек болгъанына ангыларын буруу.

Дерсге керекли затла:глобус, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Джангы дерсни тинтиу:**

Устаз:

–Биз бюгюн глобус бла бютеулей Дунияны тёрт джанына экскурсиягъа барлыкъбыз. Аланы барын да слайдлада, глобусда кёрлюкбюз. Дагъыда Сибилдин деб бир шохчугъубуз барды, аны да Мияука деб шоху барды. Аланы ушакъларын да билликбиз.

(Устаз слайдла бла Дунияны тёрт мухитин кёргюзтеди: Шош мухитни, Индий мухитни, Атлантика мухитни, Шимал бузлу мухитни… Бизни джашагъан джерибизни соруб къайтара, къалгъан джерледен Сибирь, Урал, Узайгъан Шаркъдан къысха хапарлы этеди…).

– Алгъын нартланы заманларында Уралдан Сибирге, Узайгъан Шаркъгъа дери СИБИЛЛЕ деб мазаллы адамла джашагъандыла. Ала, ол джерледе джашаб къалмай, башха джерлеге да джайылгъандыла. Бир бёлеги бизни джерлеге да джетгендиле.

Бизни бюгюн окъурукъ назмубузда ол нартланы юзюклеринден туугъан джашчыкъ барды. Аны аты Сибилдинди.

**Джангы сёзлени магъаналарын соруулау**. ***Сёзлюк иш:*** эркелеб, бюгюнлю, билезик, булгъана, къыппа, чулгъана, улан, сан этмейсе, сыламайса, къакъыш, мияулаб, сансыз, къабланыб, чий харбыз, анга битиб, Африка, Шош мухит, Австралия, акъыл токъмакъ…

1. Назмуну бетледе окъуу, устаз къайсы болса да бир рольну алады (бир джолда автор, башхалада Мияука неда Сибилдин).
2. Соруулагъа джууаб этиу:

– Сибилдин къаллай джашчыкъды?

– Мияука нек кёлкъалды болады Сибилдиннге?

– Кеслерини юсюнден башха къайгъылары болмагъан адамланы джаратамысыз? Аладан адам джылыу табарыкъмыды?

– Глобусда не кёрдюгюз? Къаллай таула бла, къаллай тенгизле бла шагъырей этеди сизни глобус?

– Мияука джаратдымы глобусну? Нек?

– Мияуканы сагъышы неди? Аны Дуния болумдан хапары бармыды?

– Сибилдин бла Мияуканы башхалыкълары неде кёрюнеди?

– Къайда джашагъаныгъызны ким кёргюзтюр картада?

**Дерсни тамамлау:**

– Биз бюгюн нени окъудукъ? Баш магъанасы неди?

Ишге багъа салыу.

**Юй иш:**

1. Бюгюн окъулгъанны джаратхан кесегин азбар этерге.
2. Тилни байлыгъын ачыкълагъан сёзлени, дефтерлеге джазаргъа, тилде хайырландырыра, юйде белгили этерге.

*19-чу дерс.*

**ЭРИНЧЕК ДЖАШЧЫКЪНЫ ТАРЫГЪЫУУ**. *Ёзденланы Р.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты:эринчеклик адамны артына тартхан шарт болгъанын; эринчек адам къалайда да керексиз, кимге да эрши кёрюннгенин айыртыу; сюйюб этгенингден керти насыб табханынгы ангылатыу; тюз халиге юретиу, ангыларын ишленмекликге, адамлыкъгъа буруу.

Дерсге керекли затла: *к*ъангада нарт сёзлени джазыулары

Ишлемей, муратына киши джетмез.  
Ишни ахырын ойламай, аллын башлама.  
Ишни аллы бла къууанма да, арты бла къууан.  
Ишни аманы джокъ.  
Ишни башлагъанда махтанма, бошагъанда махтан.  
Ишни игиси биригиулюкдю.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъулгъан назмуну (Кулийланы Къ. «Насыбды ишлеген») соруулау, азбар айтдырыу.

**Джангы дерсни ангылатыу:**

1. Ёзденланы Р. «Эринчек джашчыкъны тарыгъыуу», назму бла шагъырей этиу.
2. Джангы сёзлени ангылатыу. ***Сёзлюк иш:***синнгенди, аязгъанды, чамланады, болумсуз, ол чуруммуд да!..
3. Назмуну устаз бла окъуу, тинтиу, китабны бетлеринде суратлагъа къарау.
4. Соруулагъа джууаб этиу:

– «Насыб» деб неге айтадыла?

– Къаллай ишлени санайды джазыучу насыбха? Назмуну сёзлери бла окъуб айтыгъыз.

– Ишлеген нек болады насыб?

– Къангада нарт сёзледен къайсысын къалай ангылайсыз? Тюзге санаймысыз бу нарт сёзлени?

– Кесигиз сиз юйде не ишлейсиз, неге джараяласыз? Хапар айтыгъыз аны юсюнден.

– Назмуну азбар этигиз.

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

Ишге багъа бериу, салыу.

**Юй иш:**

1. Назмуну кесгин окъургъа.
2. Соруулагъа джууаб этерге.
3. Нарт сёзлени дефтерлеге джазаргъа, тилде хайырландырыра, юйде белгили этерге.

*Вариант дерс.*

**КИРСИЗ КЪЫЗЧЫКЪ ХАЛИМАТЧЫКЪ***. Зумакъулланы Т.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: кирсизлик адамны асыл шартларыны бири болгъанын, саны кирсизча адамгъа ишлери да, джашаууда кирсиз дараджада ётерге кереклисин чертиу; адамны иннети, саны, иши кирсиз болса, ала аны сыйына махтау болгъанларын ачыкълау; ангыларын ишленмекликге, адамлыкъгъа буруу.

Дерсге керекли затла: «Мойдодыр» К.И.Чуковский – мультфильм, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Эринчек джашчыкъны тарыгъыуу» Ёзденланы Р. – кесгин окъутуу, ызы бла инсценировка этдириу.
2. Неди баш магъанасы? Текстге салыннган бир-эки соруугъа джууаб этдириу.

**Джангы дерсни ангылатыу:**

**Устаз:**

1. Назму бла шагъырей этиу, джазыучуну суратын кёргюзе.
2. Назмуну окъуу, соруулагъа джууаб этиу:

– Халиматчыкъ къаллай къызчыкъды?

– Аны юлгюге тутаргъа боллукъмуду?

– Чашчыгъына къалай къарайды ол?

– Ол не ючюн иги къызчыкъча кёрюнеди?

– Сиз кюнюгюзню къалай башлайсыз? Халиматчыкъгъа ушагъанла бармысыз?

– Назмуну окъугъандан сора, сиз кесигизде нени болсада тюзетирге изледигизми?

3. Назмуну азбар этдириу.

**Дерсни тамамлау:**

– Биз бюгюн нени окъудукъ? Аны ким джазъанды?

– Баш магъанасы неди?

– Орус тилде къайсы джомакъ тюшдю эсигизге?

– «Мойдодыр». Аны К.И.Чуковский джазгъанды. Биз бюгюн орус тилде ол мультфильмге къарарыкъбыз. Сиз айтырсыз, анда джашчыкъ бизни Халиматчыкъгъа ушаймыды огъесе ушамаймыды.

1. Ишге багъа бериу, салыу.

**Юй иш:**

1. «Кирсиз къызчыкъ Халиматчыкъ» Зумакъулланы Танзиля – азбар этерге.
2. Соруулагъа джууаб этерге.

*20-чы дерс.*

**ЭРИНЧЕК БАЙДЫУ**. *Байрамкъулланы Ф.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: эринчеклик адамны осал шарты болгъанын, эринчек адам джёнгерликде да, джолоучулукъда да, юйде да заранлы осал болгъанын ангылатыу; адеблендириу эмда ангыларын ишленмекликге, адамлыкъгъа буруу.

Дерсге керекли затла: «Нехочуха» – мультфильм, нарт сёзлени къангада джазыулары, китабла, сёзлюкле, къаламла, дневникле.

Дерсни барыуу:

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъулгъанны къайтарыу – «Кирсиз къызчыкъ Халиматчыкъ» Зумакъулланы Танзиля – азбар айтдырыу.

– Ким джазгъанды? Неди баш магъанасы?

1. 1-2 соруугъа текстни сёзлери бла джууаб этдириу:

– Къалай тутады Халиматчыкъ чашчыгъын?

– Этер ишчигин а къалай этеди кирсиз къызчыкъ?

– Назмудагъы къызчыкъны хар затчыгъы къалайды?

– Аты къалайды кесини да?

**Джангы дерсни ангылатыу:**

1. Назму бла шагъырей этиу – «Эринчек Байдыу» Байрамкъулланы Фатима.

Джангы сёзлени ангылатыу. ***Сёзлюк иш:***къулакъ джаны, къазан къара, игид да, алды къолгъа, кеси кибик, ёмюрлюкге, бузмагъанлай…

1. Назмуну окъуу, соруулагъа текстни сёзлери бла джууаб этиу:

– Байдыу орундан къалай турады?

– Школгъа къалай тебреди ол?

– Сафыу не кёрдю Байдыуну къулакъ джанында?

– Къалай урушду Сафыу Байдыугъа?

– Къаллай джууаб къайтарды Байдымат?

– Сафыу нек кюлдю Байдыуну сёзлерине?

– Сафыу къалай болушду нёгер къызчыгъына? Кимди аны нёгер къызчыгъы?

– Не бла бошалды бу чурум?

– Байдыу Сафыуну айтханын этмесе, ишни арты не боллукъ эди?

– Байдыугъа къаллай къызчыкъды дерге боллукъду? Нек?

Нарт сёзлени тинтиу, магъаналарын къысха соруулау, бешисин, кеслери разылыкълары бла сайлагъанларын, дефтерге кёчюртюу:

Эринчек ауруу табар, ишлеген саулукъ табар.  
Эринчек бир аягъын алгъынчы, бир аягъын ит алыр.  
Эринчек ишде уялыр.  
Эринчек муратына джетмез.  
Эринчек ёретин джукълар, джатыб ишлер.  
Эринчекге бюгюнден тамбла тынч.  
Эринчекге кюн узун.  
Эринчекге от этдирме, мухаргъа хант этдирме.  
Эринчекге от этдирсенг, юйюнге от салыр.  
Эринчекни аурууу кёб болур.  
Эринчекни эрни къургъакъ.  
Эринчекни хар кюню да байрам.  
Эринчекни отуннга ийсенг, чымырта келтирир.  
Эринчекни сылтауу таусулмаз.  
Эринчекни тамбласы кёб болады.

**Дерсни тамамлау:**

– Биз бюгюн нени окъудукъ? Аны ким джазъанды?

– Баш магъанасы неди назмуну?

1. Орус тилде «Нехочуха» – мультфильмге къаратдырыу, сюзюу, тенглешдириу.
2. Ишге багъа бериу, салыу.

**Юй иш:**

1. «Эринчек Байдыу» Байрамкъулланы Фатима – азбар этерге.
2. Соруулагъа джууаб этерге.
3. Эринчекликни юсюнден 5 нарт сёзню азбар билирге:

*Вариант дерс.*

**БОРЧ.** *Чотчаланы Р.У*

1. Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.
2. Дерсни тамамлау мураты:борчну бермегенни адамгъа ауурлугъун ангылатыу; борч къуру ачхада тюл, аны те тюрлюсюн да ачыкълау: атаны-ананы аллында, кючлюню къарыусузну аллында, уллуну гитчени аллында, байны джарлыны, факъырны аллындаангыларын ишленмекликге, адамлыкъгъа буруу.

Дерсге керекли затла: дерсни ичиндеги нарт сёзле экраннга чыгъарыладыла «Ахшы адам башын сылатыр, аман адам джанын къыйнатыр»…, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Ал дерсде окъугъантинтиу:

«Эринчек Байдыу» Байрамкъулланы Фатима – азбар айтдырыу.

1. Эринчекликни юсюнден 5-шер нарт сёзню азбар айтдырыу.

**Джангы дерсни ангылатыу:**

1. Хапар бла шагъырей этиу.

Джангы сёзлени ангылатыу. ***Сёзлюк иш*:** галстук, шо, пионер, ингир ала, харам тынгылауну ийиб, дауларгъа, ажымсыз, кёлкъалдыракъ, сёз берген, гюнах…

1. Хапарны алгъы бурун устаз, аны ызындан сабийле кеслери ауаз бла тышындан окъуу, соруулагъа джууаб этиу, тинтиу:

– Ачха нек керек болгъанды къызчыкъгъа?

– Ким болушханды анга?

– Борчун ызына берирге излегенмиди Зайнебчик?

– «Харам тынгылауну ийиб» дегенни къалай ангылайсыз?

– Къаллай керексиз сагъышла келген эдиле къызчыкъны башына?

– Берген сёзюне Зайнебчик толу болалгъанмыды?

– Къызчыкъ энди берген сёзюне толу боллукъмуду?

– Сиз а къаллай дерс алдыгъыз хапарны окъуб?

– Бусагъатда пионерле бармыдыла? Къалайды аланы атлары? Неге джарайдыла ала?

1. Нарт сёзню тинтиу: ***«Ахшы адам башын сылатыр, аман адам джанын къыйнатыр».***
2. Ауаздан сурат салыу:

– Сиз суратчыла болсагъыз, къаллай сурат саллыкъ эдигиз бу хапарны окъугъандан сора?

**Дерсни тамамлау:**

– Биз бюгюн нени окъудукъ? Аны ким джазъанды?

– Хапарны баш магъанасы неди?

1. Ишге багъа салыу.

**Юй иш:**

1. «Борч» *Чотчаланы Р*. – окъуб, хапарын текстге джууукъ айтыргъа (80-82-чи б.). Соруулагъа джууаб этерге.

*21-чи дерс.*

**ИГИГЕ АТЫНГ АЙТЫЛСЫН.** *Каппушланы Ш.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: игиликни не тюрлю шартын да тинтиу – намыслылыкъны, керти сёзлюлюкню, кеси къыйын бла, халал къыйын бла джашагъанны… къысхасы бла айтханда, иги халиге юретиу; ангыларын ишленмекликге, адамлыкъгъа буруу.

Дерсге керекли затла *Чомаланы Х-М.* «Таулу»деген сураты, *к*итабла, сёзлюкле, къаламла, дневникле, къангада неда экранда

Тас болмайды, унутулмаз игилик,

«Иги» деген атха миннген кибикди.

Аманлыгъынг унутулмаз, кечилиб,

«Аман» деген джерге кирген кибикди.

*(Хубийланы О.)*

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Борч» *Чотчаланы Р.* – окъуб, хапарын текстге джууукъ айтыргъа, соруулагъа джууаб этерге.

**Джангы дерсни ангылатыу:**

– Бизни халкъны бурундан келген адет-адеб хазнасындан бюгюн да бир талай зат билликбиз. Эсигизге салайым бир назмуну:

Тас болмайды, унутулмаз игилик,

«Иги» деген атха миннген кибикди.

Аманлыгъынг унутулмаз, кечилиб,

«Аман» деген джерге кирген кибикди.

*(Хубийланы О.)*

1. Каппушланы Ш. «Игиге атынг айтылсын» деген назмусу бла шагъырей этиу, джангы сёзлени ангылатыу. ***Сёзлюк иш*:** кир иннетли, адам хакъ, намысынгы джойма, зар, киши рысхы, биреу хакъ, харам, джалгъан сёз, эл сёзден тоймагъан, халал къыйын, кемсиз сюрген, разы этерге…
2. Назмуну окъуу устаз бла, аны ызы бла окъуучула, тинтиу, соруулагъа джууаб этиу:

– «Кир иннетли адам» – ол къаллай адамды?

– «Адам хакъын ашама» деген сёзлени къалай ангылайсыз?

– Иги ишни этген заманда аманнга эриширге джараймыды? Не бла эриширге болады? (Иги ишле бла! Аманнга эришсенг, кесинг да аман боллукъса, кесинги сыйынг да андан да бек тюшерикди…)

– Кесигизге иги болсун деб, аманлыкъ этиб, намысны джояргъа боламыды?

– Зар болмаз ючюн, керексиз сукъланмаз ючюн, не этерге керекди? (Саулай джашауну кюрешиб, тырмашыб турургъа керекди. Ким да къыйыны бла джашаргъа керекди. Ишлеген адамны къолу къуру болмайды, ол себебден излегенин алыргъа аны мадары болады…)

– Харам затха не саналады? (Бетсизлик бла табылгъан зат…)

– Сёзчюле болгъан, тилчиле болгъан – ол а къаллай шартладыла? (Гюнах, адамны артына элтген!)

– Халал затла уа неледиле? (Кеси къыйынынг бла джашагъан, атаны-ананы разы этген, урламагъан, борчун заманында берген, сёз джюрютмеген…)

– Тютюн, аракъы ичгенлени билемисиз? Аланы артлары не боллукъду?

– Эм ахыры – къалай джашаргъа керекди?

**Сурат бла ишлеу:** 83-чю бетде*Чомаланы Х-М.* «Таулу»деген сураты.

– Суратха эслеб къарагъыз. Биринчи планда кимни кёресиз? (Къартны. Миллет кийимле кийиб тургъан огъурлу акканы.)

– Къарт акканы портретин бир суратлайыкъ. Портрет – ол аны бетиди, къарамыды, неге кийинибди, тюрсюнюдю. Биринчи бетине къарагъыз… (Огъурлу къарт акка. Кёб джашагъан , кёб билген къарамы барды… Джашауда кесин ариу тутханнга ушайды. Къарамында кёб айтыр сёзю барды.

Къарт болса да, ол ариу тюз олтуруб турады. Уллу кёб уруннган къолларын суратчы ачыкъ белгилегенди. Ол къолла нени этмеген болурла! Бек кёб адамны къууандыргъан болурла…Ол джукъ аман зат этген болмаз, къартлыгъына алай ариу джетген эсе… Кеси кибик, бир деменнгили ташха олтуруб турады.

Юсюнде къарачай къара чепкени, кёлеги, кюмюш хазырлары, бели бауу, къамасы, гулоч таягъы… Ол таякъ къарт акканы бюгюлюрге къоймаз… Башында да къара бухар бёркю... Бурун эркишини бёркюне, атына, ат керегине, сёзюне бир да бек къарагъандыла…Эркишини неси да деменнгили болургъа керек болгъанды…)

– Энди арт планнга къарагъыз. Не кёресиз узакъда? (Тауланы. Ала ёмюрлюк тауладыла. Ол таула тургъанча, бизде да огъурлу кючлю, акъыллы адамла болуб турлукъдула … Быллай магъананы салгъан болур суратчы, сиз а не дейсиз анга?..)

– Чомаланы Хаджи-Мекер суратына «Таулу» деб нек атагъанды?

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

1. Ишге багъа салыу.

**Юй иш:**

Каппушланы Ш. «Игиге атынг айтылсын» назмусун эталгъаныгъызча бир азбар этерге.

*22-чи дерс.*

*Байрам дерс.* **«БИЛИМНИ БАЙРАМЫ»**

Дерсде окъуу-къурулуш амалла: ана тилни ариулугъун, байлыгъын ачыкълау. сёз байлыкъларын ёсдюрюу, бусагъатха дери алгъан билимлерин тамамлау.

Дерсни тамамлау мураты: билим – ол адамны къуру кесине тюл – халкъгъа керек зат болгъанын; адам билимин игиге айландырыргъа кере болгъанын – игиге къуллукъ этсе билим – ол ашхылыкъ, аманлыкъгъа къуллукъ этсе – ол осаллыкъ болгъанын айыртыу; адеблендириу эмда ангыларын ишленмекликге, адамлыкъгъа буруу.

Дерсге керекли затла: *къангада неда экранда эпиграф:*

Тас болмайды, унутулмаз игилик,

«Иги» деген атха миннген кибикди.

Аманлыгъынг унутулмаз, кечилиб,

«Аман» деген джерге кирген кибикди.

*(Хубийланы О.)*

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

*Устаз*:

– Бюгюннгю дерсибиз ИГИЛИК – АМАНЛЫКЪ деген теманы тамамлагъан дерсди. Хар бир сабий эсинде не къалгъанын, неге юреннгенин ачыкъларыкъды. Башлайбыз!

*1 сохта:*

Алгъышлайма джарыкъ кюнню –

Мамырлыкъны байрамын.

Алгъышлайма мен бюгюннгю –

Балаланы байрамын.

*2 сохта:*

Мен излейме джерни юсю

Къара кийим киймезин.

Мен излейме тийген кюнню

Ажым бла тиймезин.

*3 сохта:*

Мен излейме хар адам да

Тюз иннетли болурун.

Бизни халкъча, хар бир халкъ да

Мамырлыкъны къорурун.

*Устаз:*

Алгъышлайма мен ананы –

Джашауну тутуругъун.

Алгъышлайма мен баланы –

Дунияны тукъумлугъун.

Излейме ол экисини

Къууанчлары ёсерин.

Излейме хар эркишини

Алагъа сый беририн.

Алгъышлайма бюгюнлюкню

Нюр тёкген мамырлыгъын.

Излейме мен хар бир кюнню

Бюгюнча джарырыгъын.

(«Чему учат в школе» деген джырны бир кесеги согъулады, неда башха магъанасы бла келишген джыр.)

*4 сохта:*

Чууакъ кёкню тюбюнде

Джашау – аламат!

Саладыла сабийле

Дуниягъа къууат.

*5 сохта:*

Гюнахсыз джюрекледен

Керид мыдахлыкъ.

Барысыны кёзлеринде

Джанад нюр джарыкъ.

*6 сохта:*

Хаман кёкню къарамы

Турсун тазалай.

Бюгюнча хар Баланы

Къууанчын сакълай.

*7 сохта:*

Бир сабий да кёрмесин

Тобну тубанын.

Чууакъ кёкню тюрсюню

Мыдах болгъанын.

*8 сохта:*

Бир сабий да кёрмесин

Окъланы джаууб.

Адамла ёлгенлерин

Джер-джерде аууб.

*9 сохта:*

Бир сабий да кёрмесин

Юйлени джаныб.

Малла ёкюргенлерин

Иесиз къалыб.

*10 сохта:*

Бир сабий да кёрмесин

Ачы джыламукъ.

Бир юйюр да чекмесин

Алгъынча зорлукъ.

*11 сохта:*

Сынамасын бир бала

Мугур ёксюзлюк.

Эс табдыра дуниягъа,

Джашасын тюзлюк!

*12 сохта:*

Хаман кёкню къарамы

Турсун тазалай.

Бюгюнча хар баланы

Къууанчын сакълай!

«АНА ТИЛ» *китаб*:

Мен китабма! Окъу мени эринмей!

Къарт аккача, кёб хапарла айтайым,

Къарт амманы джашлыгъына къайтайым…

Ёмюрлени бир-бирине къатлайым!

Мен китабма! Кемсизд мени билимим,

Бютюн байды мени тиним эм тилим,

Хар нени да мен билеме бек залим,

Джерге менсиз туумагъанды бир алим!

Мен китабма! Тюшню тюнча этейим,

Сени алыб, джулдузлагъа элтейим,

Сени къатыш таурухлагъа кирейим,

Къызгъанмайын акъыл байлыкъ берейим!

Мен китабма! Шохум болсанг ёмюрге,

Бир джерде да саналмазса телиге!

*КИТАБ:*

– Мен сизни бир сынайым. Къаллай тилбургъучла билесиз.

*(Сабийле айтадыла):*

Джетегейле – джети джулдуз,

Темиркъазыкъ – кеси джулдуз,

Арайгъыр бла Сарайгъыр

Джети айланыб джетер джерине джетгинчи,

Джети айланмай, танг атмаз.

\* \* \*

Ой, юшюдюм, юшюдюм,

Таудан алма тюшюрдюм,

Алмачыкъны къабдыла,

Манга зыгыт атдыла.

Ол зыгытха базама,

Бу зыгытха базама,

Терен уру къазама,

Уру ичинде – беш теке,

Бешиси да къайдалла?

Къазанчыкъда къайнайла.

Умар ашыкъ ойнайды.

Умар кетди отуннга,

Къаргъа битди бутуна,

Къаргъа тюлдю – къамишди,

Бачхалары –пиринчди,

Он бармагъы – кюмюшдю,

Ал тишлери – хырисди,

Арт тишлери – химишди.

*ТАЙЧЫКЪ*:

Мийик тауда джашайма,

Арпа, бичен ашайма,

Арба, чана тартама,

Ары-бери джортама.

*БУУ:*

«Мюйюзлерим – къурукъла,

Аякъларым – чыбыкъла,

Мюйюзлериме къарасам –

Ала ариу, субай – субай,

Аякъларыма къарасам –

Эки кёзюм джылай – джылай!» –

Дегенди буу.

Бир джолда буу

Хайда итледен къачхан эди,

Тюзде итлени озгъан эди.

Буу чегетде къачыб бара,

Аякълары джанын сакълай элле.

Эки мюйюзю уа

Агъачда барыргъа чырмай элле.

Сора буу, бара-бара,

Къалын чарпыда тутулду…

Итле мыллык атханда,

Мюйюзлерин ташлаб къутулду.

ДЖЮУ, ДЖЮУ, ДЖЮУ АЛА

Джюу-джюу – джууала,

Эки чычхан суу ала,

Амма боза бишире,

Акка кийик тюшюре.

Босагъадан абына,

Сакъалчыгъы къабына–

Дыгъы-дыгъы, дыгъы этейим,

Сени бирчик тебсетейим.

\* \* \*

Ит юреди,

Къонакъ келеди,

Къонакъгъа къой сойдукъ,

Ашадыкъ – бек тойдукъ,

Артдагъа да эт къойдукъ:

Къонакъ энтда келир,

Манга оюнчакъ берир.

ЭРТДЕ БИРЕУ БАР ЭДИ

Эртде биреу бар эди,

Темир тиреу бар эди,

Таш тегене бар эди,

Агъач элек бар эди,

Къумурсханы, къой этиб,

Къумгъа джайгъан бар эди,

Сенгирчкени ат этиб,

Сыртха чыкъгъан бар эди.

Къарт анасын, джаш этиб,

Тойгъа элтген бар эди,

Къарт атасын джаш этиб,

Келин алгъан бар эди,

Къара сууну къайнатыб,

Къаймакъ алгъан бар эди,

Ёлген атын сау этиб,

Чарсха чабхан бар эди.

(Айтхан сабийлеге КИТАБ саугъачыкъла береди.)

Каппушланы Ш. «***Игиге атынг айтылсын*»** деген назмусун азбар айтдырыу.

Кир иннетли сен болма,

Джюрегинги таза эт!

Адам хакъын ашамай,

Муратынга алай джет.

Ол аманлыкъ этгенд деб,

Иги ишни къойма сен,

Кесиме иги болсун деб,

Намысынгы джойма сен!

Сен зар болма, сукъланма,

Игиледен сен къалма!

Миллетинге махтау бол,

Аманлыкъгъа сен барма!

Киши рысхыгъа узалма –

Ол да сенича адамды.

Биреу хакъны ашама –

Ол гюнахды, харамды!

Джалгъан сёзню сен айтма,

Адамны юсюнде болмагъан.

Андан джарлы болурму –

Эл сёзюнден тоймагъан?!

Юсню-башны тазалаб,

Кирсиз болуб, сен джаша.

Аманлыкъны этмейин,

Халал къыйын сен аша!

Тютюн, аракъы ичиучю

Аманлыкъдан къалмайды.

Аланы кемсиз сюрюучю

Иги джолгъа бармайды.

Разы этиб сен джаша

Ата бла ананы –

Айырырча болгъанса

Иги бла аманны!

**«*Керти сёз*».** *Сотталаны А.* (85-86-чы б.) – бетледе ойнатыу.

*Устаз:*

– Юнюсчюк не хата этгенди?

– Джашны джууабына атасы не айтханды?

– Юнюсге къаллай джашчыкъ дерге боллукъду?

**Нарт сёзлени сабийлеге айтдырыу:**

«Кесинг кесинги ойламасанг, башха адам сени ойламаз»,   
«Кесинге тапсыз болса да, керти айт»…

*Китаб:*

Булутла бла ойнайды,

Терекледе джашайды,

Бек сюеди арпаны,

Къалайды аты аны?

*Сабийле биргелей:*

Чыпчыкъчыкъ, чыпчыкъчыкъ,

Чыпчыкъды аты аны!

*КИТАБ:*

Джюрекчиги къоркъакъчыкъ,

Кеси – узункъулакъчыкъ,

Бек сюеди быхыны,

Къалайды аты аны?

*Сабийле биргелей:*

Къоянчыкъ, къоянчыкъ,

Къоянды аты аны!

*КИТАБ:*

Аны юсю – тигинек,

Къоркъса, болад тёгерек,

Бек сюеди алманы,

Къалайды аты аны?

*Сабийле биргелей*:

Кирпичик, кирпичик,

Кирпиди аты аны!

*КИТАБ:*

Юч ёмюрню джашайды,

Къалгъан-булгъан ашайды,

Бек сюеди бышлакъны,

Къалайды аты аны?

*Сабийле биргелей:*

Къаргъачыкъ, къаргъачыкъ,

Къаргъады аты аны!

*Китаб:*

Багъалыды териси,

Хыйлачыды халиси,

Бек сюеди хоразны,

Къалайды аты аны?

*Сабийле биргелей:*

Тюлкючюк, тюлкючюк,

Тюлкюдю аты аны!

*Китаб:*

Чегетледе джашайды,

Къыш узуну джукълайды,

Бек сюеди ол балны,

Къалайды аты аны?

*Сабийле биргелей:*

Айючюк, айючюк,

Айюдю аты аны!

*Китаб:*

Кёбдю, кёбдю дунияда,

Айтыллыкъ зат джомакъда.

Джомакъ айта талдым мен,

Мындан ары къура сен.

Хур джанчыкъ, балачыкъ,

Айтчы сен да джомакъчыкъ!

*Устаз:*

–Анала бла балалагъа мен джомакъла айтайым – сиз билигиз аланы не болгъанларын!

Барды джюз кёлеги

Аны юсюнде.

Кеси уа ёседи

Джерни тюбюнде.

Турса да джюрекни

Къууанч ийнакълаб,

Аны тешиндирсенг,-

Башлайса «джылаб».

Къарыуу кетеди,

Тюшсе табагъа.

Бек татлы этеди,

Къошсанг шорпагъа. *(Сохан)*

Чыгъаралла аны,

Сюзюб, тенгизден.

Къурумайд адамны

Ол тепсисинден.

Мардасы бла атсанг,

Хантны сюйдюрюр.

Къуру кесин къабсанг,

Аууз кюйдюрюр.

Джарагъа джетгени,

Сёзсюз, аманды.

Къакъ этерге этни

Туура дарманды*. (Туз)*

Болмаса да чачы аны,

Бард мазаллы тарагъы.

Болмаса да чырт тишлери,

Барды сюек эринлери.

Болмаса да къулакълары,

Барды алтын сыргъалары. *(Гугурук)*

Дуниягъа биринчи –

Къар да эригинчи–

Мылы джерни тешиб,

Чачын омакъ эшиб,

Чагъыучу гокканы

Сагъыш эт да таны. *(Джанкъоз)*

Иннети кирсизди,

Кеси уа – тилсизди,

Уруна билмейди.

Бош турсанг сюймейди.

Билимли этеди,

Тюз джолну элтеди.

Анга эс бёлюрге,

Эм къачын кёрюрге

Эриннген тюзелмез,

Адамгъа тергелемез. *(Китаб)*

Тюз сёз ючюн, этмейим ант –

Анда бишер хар тюрлю хант.

Сууукъда – ол джылыу берир,

Анга тюшсе – къурч да эрир,

Суу да къайнар, джортар, чабар,

Булутлада орнун табар. *(От)*

Нёгериди ашарыкъны,

Баш къылыды тазалыкъны,

Ол табылса – адам токъду,

Табылмаса – джашау джокъду.

Олду тирмен айландыргъан,

Чыракъланы да джандыргъан.

Тебсе уа ол – ташны ояр,

Отну тунчукъдуруб къояр. *(Суу)*

Бек ушайды балийге

Керек ашды сабийге.

Кёрюнсе да хуртдача,

Татлыды ол, хурмача.

Битмейди не чегетде,

Неда кёгет терекде.

Битеди тюз ханслада,

Кюн бетли талалада. *(Джилек)*

Ёседи джер тюбюнде,

Зыраф болады кюнде.

Алмача тёгерекди,

Хар хантха бек керекди.

Джаркоюду аламат,

Хычыны да – эм баш хант.

Таб, эт шорпа да ансыз

Болуучанды бек дамсыз*. (Гардош)*

**Билгенлеге – саугъала***!*

*Устаз:*

– Энди, багъалы къонакъла, джыргъа тынгылагъыз.

(Хазырлагъан джырларын джырлайдыла)…

*Устаз:*

– Биз джырлагъан бла къалмай, тепсей да билебиз!

(Къызчыкъла бла джашчыкъла бир-бирлерине бетлешиб, сахнаны эки джанында сюеледиле. Джырны кёзюу-кёзюу джырлайдыла. Джырлаб бошагъандан сора «Абезекни» тепсейдиле)

*Устаз:*

– Къууанч джыйылыуубузну ахырында Абайханланы Насуну сабийлеге аталгъан «Къалай игид» деген назмусуна тынгылайыкъ.

(Назмуну хар тизгинин сабийле башха–башха, ахыр эки тизгинин – барысы да биргелей айтадыла)

– Бу эртденни сен ёмюрде унутма,

Игиликни джашауунгда къурутма.

– Къалай игид, тенглеринги сен сюйсенг,

– Дерслеринги айырмагъа сен билсенг.

– Къалай игид, эринчеклик этмесенг,

Тёзелмейин, дерсден къачыб кетмесенг,

– Къалай игид, школгъа кеч келмесенг,

Парталагъа, шиндиклеге минмесенг.

– Къалай игид, сен сумкангы атмасанг,

Кир сумканы сен сыртынга такъмасанг.

– Къалай игид, сен классда чабмасанг,

Камсыклагъа кесинги алдатмасанг.

– Иги сохта устазын бек сюеди,

– Харх этмейин, ол ышарыб кюледи.

*Сабийле биргелей:*

**– «ИГИ» деген атха миннген кибикди,**

**«АМАН» деген джерге кирген кибикди.**

*23-чю дерс.*

**АСКЕР КЪУЛЛУКЪ – СЫЙЛЫ КЪУЛЛУКЪ**

**ЧЕКДЕ.** *Къоркъмазланы А.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау. сёз байлыкъларын ёсдюрюу, билимлерин терен этиу.

Дерсни тамамлау мураты:Ата Джуртубузну джакълагъан - ол эркишини сыйлы борчу болгъанын чертиу; Ата Джурт адамны эм биринчи юйюнден-арбазындан, андан къалса, элинден эмда туугъан джеринден, республикасындан – была барыда уллу Ата Джуртну кесеклери болгъанын ангылатыу;

Дерсге керекли затла: Россияны чеклерин белгилеген картасы, аскер маршланы макъамлары, сауут-саба, аскер техниканы слайдлары, *к*итабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Джангы дерсни ангылатыу:**

Устаз:

**–** Бюгюн башларыкъ темабызны атын кесигиз келишдиригиз. Макъамгъа тынгылайыкъ. (Былайда армия маршладан 1-2-син сокъдуруб, бу макъамгъа не этерге боллукъду деб, сорургъа боллукъду. Ызы бла видеороликде Парадны эслерине салыргъа тыйыншлыды. Бир ишексиз, аны айтырыкъ сабийле табылырла.)

**–** Бу картагъа къарайыкъ. Биз Россияда – эм уллу къралда джашайбыз. Аны учу-къыйыры болмагъан бир чеклери барды. «Чек» деб, бир джерни башхадан айыргъан сызгъа айтадыла. Орусча анга «граница» дейдиле. Кеси да быллайды. (Слайд бла чекни къалай сызылыб тургъанын кёргюзтеди). Тенгизде-океанда, хауада да аллай сызла салыргъа болмайды, алай болса да радарла бла дагъыда башха тюрлю приборла бла хар кърал кесини чеклерин билиб, къоруулаб турады. Чеклени сакъларгъа хар къралны аскери барды…

**–** Кимигиз къарагъанды 9-чу Майда Парадха телевизор бла?

**–** Парадха къарагъан сагъатда ненча тюрлю армия бёлек эслегенсиз?

**–** Бизни къралда юч тюрлю армия бёлек барды. Алагъа орусча «Сухопутные войска», «Воздушно-космические войска», «Военно-морской» флот дейдиле. Алай демекликлери - Джерчилик аскерибиз бизни джерде къоруулайды. Былагъа пехота, окъ-тоб, урунуу батальонла дагъыда башхала киредиле, кёкде Хау-Космос аскерибиз хауада чеклерибизни сакълайдыла, тенгиз-океан джанын да Суу-тенгиз аскерибиз къоруулайды. Ала, кече-кюн, сууукъ-исси демей, бизни джауладан сакълайдыла…

(Слайдла бла хар тюрлю аскерни, аскерчилени кийимлерин кёргюзтюрге тыйыншлыды…).

– Бусагъатда бизни сакълаб, къоруулаб тургъан неда аскер къуллугъун тындырыб келген джигит, ётгюр адамла бармыдыла сизни джууукъларыгъызда? Кимледиле ала?

– Аскерге джангы баргъан аскерчилени аскер джорукъгъа 6 айны юретедиле. Аланы къаты режимде тутадыла. Бары да бир заманда 6 сагъатда къобадыла, эки сагъатны строй-тизгин зарядканы этедиле, столовыйде ашатадыла, андан сора, «физподготовка» деб, тюрлю-тюрлю сынаула бередиле, узакъ джерлеге чабдырадыла. Ол заманда ала аскер сауут бла хайырланыргъа, аскер сауутну ажымсыз кирсиз тутаргъа да юренедиле. Дагъыда адам болмагъан джерге тюшюб къалсала, сёз ючюн, тундрада чегетге неда бир башха адам болмагъан джерге, джунчумай, кеслерине къарарча, керекли билим бередиле.

Ыйыкъда бир кюнлери – солуу кюн болады. Алты ай ётгенден сора, джангы аскерчилени, атасын-анасын да чакъырыб, Сыйлы тизгиннге сюеб, алагъа Присяга этдиредиле. Ол Присяганы сёзлеринде джангы аскерчи къоркъмай, джанын аямай, керек кюнде Ата джуртун, къралын, туугъан джерин къорууларгъа СЁЗ береди. Присяга деб анга айтадыла. (Слайд кёргюзтюрге).

Присяга бергенден сора, ашырадыла аскерчилени къралны керекли джерлерине…

– Китабны бетин ачыгъыз, 87-чи бетни.

– Кимлени кёресиз суратда? Айырыб айтыгъыз, къайсы аскерлени адамларыдыла ала? Кийимлерини не башхалыкълары барды?

– Къаллай аскер техника кёресиз суратда?

– Къайсысы нени сакълайды?

– Сурат къайсы заманны белгилейди? Къалай билдигиз?

1. Джазыучу бла, аны назмусу бла – «Чекде» Къоркъмазланы Аскер - шагъырей этиу.
2. Джангы сёзлени ангылатыу**. *Сёзлюк иш*:** чек, къышхы кече, боранлайды, джырылдайд, сауут, кёгюмде, сууукъ санларымы бюгалмаз…
3. Хапарны, назмуну окъуу, тинтиу, соруулагъа джууаб этиу:

– Назму кимни атындан джазылады?

– Не этеди аскерчи чекде?

– Неге керекди чеклени сакъларгъа?

– Къаллай антла береди аскерчи?

– Кимге этеди ол ант, киши эшитемиди аны?

– Аскерчиле къралыбызны аллында этген антны атын киши билемисиз?

– Не болумда этиледи ол ант?

– Энди биргелей окъуб, азбар этейик.

**Дерсни тамамлау:**

– Биз бюгюн нени окъудукъ? Аны ким джазъанды?

– Дагъыда не билдик, неге тынгыладыкъ?

**Юй иш:**

1. «Чекде» Къоркъмазланы Аскер – азбар этерге, соруулагъа джууаб этерге.
2. Бурун заманда аскерчилени кийимлерин табыб, юйде атларын

билиб келирге.

*Вариант дерс.*

**ДЖИГИТЛИК***. Байрамкъулланы Ф.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: джигитлик къуру урушда болуб къалмай – хар кюн да адамгъа джигитлик болгъанын, ол адамны кесин къалай джюрютгенинде, не сёлешгенинде, ишни къалай этгенинде – кесин хорлаб, иги джанын айнытыб, джашауда къаллай орун аллыгъына себеб болгъанын ангылатыу.

Дерсге керекли затла: бурун аскер кийимлени, сауутланы суратлары неда слайдлары, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Чекде». *Къоркъмазланы Аскер* – азбар айтдырыу, соруулагъа джууаб этдириу.

**Элберлени тешиу:** (Устаз суратлаын кёргюзюб барады)*.*

Бир итим барды да,

Аягъынгдан тутса – иймейди. (Бугъоу).

Бир кёлегим барды да:

Окъ тешмез,

Къылыч кесмез. (Кюбе).

Белде болур – чюйде солур. (Къылыч).

Къабыргъада – къанлы кючюк. (Шкок).

Кеси гитче – кючю кёб. (Окъ).

Бир анада – джыйырма алты бала. (Патронташ).

Оракъдан къынгыр, окъдан – тюз. (Садакъ).

Къапландан – кючлю,

Къабандан – тишли. (Танка).

Тюзде – бугъа гюрюлдей,

Тауда – ташла люуюлдей. (Тоб).

Эки ауузу – бир азауу. (Къама).

Сюекден – сабы,

Терекден – къабы. (Бычакъ).

**Джангы дерсни ангылатыу:**

1. Джазыучуну суратын кёргюзте, хапар бла шагъырей этиу.
2. Джангы сёзлени ангылатыу. *Сёзлюк иш*: кёмюлдю, термилди, башын суугъа атханед, суу джагъа, терк, бауурундан салдыла, болушлукъ, силкдиле, тинтдиле, маджал, тиреу болуб, кесине джаш этгенед, джорукъ бла, джол бла…
3. Назмуну устаз бла окъуу, соруулагъа джууаб этиу, къайтарыб сабийлени энчи ауаз бла тышларындан окъуулары, 2-3 сабийни «сынджыр» амал бла юлгюлю окъуулары.

– Алийчикге не болду?

– Ибрахим не этди? Текстни сёзлери бла айтыгъыз.

– Ибрахимни нёгерлери не этдиле?

– Ибрахимге къаллай джашчыкъ дерге боллукъду?

– Алийни анасы Ибрахимге къалай бюсюреу этди?

– Къарачай адетлеге келишемиди ананы этгени?

Алийча болмаз ючюн, сиз къаллай джорукъла билирге керексиз?

– «Керти тенг – балдан татлы». Бу нарт сёзню къалай ангылайсыз?

**Дерсни тамамлау:**

– Биз бюгюн нени окъудукъ? Аны ким джазгъанды?

– Назмуну баш магъанасы неди?

Ишге багъа бериу.

**Юй иш:**

1. «Джигитлик»*. Байрамкъулланы Ф. (88-90 б.) –* кесгин окъургъа.
2. Хапарын айтыргъа, соруулагъа джууаб этерге.

**ЭСИНГДЕ ТУТ. Экскурсия** (Пожар-отлукъ мюйюшге).

Дерсде окъуу-къурулуш амалла: сууда кесин сакълагъан джорукъла бла шагъырей эте, отлукъ мюйюшге экскурсия этдириу.

Дерсни тамамлау мураты: «Пожар-отлукъ мюйюшге» элтиб, сауут-саба керекни кёргюзтюб, хар сауут неге джарагъанын айтыб, от тюшгени неда башха чырмау болгъан заманда кыскыныксыз къайсы джол бла чыгъаргъа кереклисин тикирал ангылатыу

Дерсге керекли затла*«*Эсде тут» деген таблицала, МЧС-ни бир бёлек джоругъу, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Джигитлик»*. Байрамкъулланы Ф. (88-90 б.) –* кесгин окъургъа.
2. Хапарын айтыргъа, соруулагъа джууаб этерге.

**Джангы дерсни ангылатыу:**

1. Таблица бла шагъырей этиу, анда джорукъланы бирем-бирем ангылатыб, айтдырыб, эсде къалырлай мадарла излерге.
2. Джангы сёзлени ангылатыу***. Сёзлюк иш*:** кёмюлюучю, суу джагъа, дюрген, мардасыз, хахайлама, тайгъакъ, заран джетерге боллукъду…
3. 91-чи бетдеги джорукъланы окъуу, тинтиу, азбар этдириу.

**Экскурсия.**

«Пожар-отлукъ мюйюшге» элтиб, сауут-саба керекни кёргюзтюб, хар сауут неге джарагъанын айтыб, от тюшгени неда башха чырмау болгъан заманда кыскыныксыз къайсы джол бла чыгъаргъа кереклисин тикирал ангылатыу.

**Мультфильмге къаратдырыу.**

Ызы бла ушакъ. «Ну, погоди!» (выпуску).

**Дерсни тамамлау:**

*–* Биз бюгюн нени окъудукъ?

*–* Ишге багъа бериу, салыу.

**Юй иш:**

1. 91-чи бетдеги таблицаны азбар билирге.
2. Пожар-отлукъ джорукъланы эсде тутаргъа, билирге.

*24-чю дерс.*

**АНАНЫ КЮЧЮ – ОГЪУРЛУГЪУНДА*.***

**«АЛАН КЪЫЗ»** сурат. *Батчаланы Зульфия*. (Аууздан суратлау). **АНАМА.** *Къобанланы А.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; ауаздан суратлау, сёз чемерликлерин ёсдюрюу, билимлерин терен этиу.

Дерсни тамамлау мураты: «Ата сыйы – уланда, ана сыры – къызында» деген нарт сёзню юсю бла ушакъда сёз байлыкъларын айнытыу; суратдагъы алан къызны ёхтем сыфаты аналарыбызда барысында да болгъанын, бизни тиширыулада балаларына керти аналыкъ этген шартлары аслам болгъанын, ол миллет шарт болганын ангыларына сингдириу; эслерин ишленмекликге, адамлыкъгъа буруу.

Дерсге керекли затла: «Алан къыз», сурат – *Батчаланы Зульфия*, Катчиланы Руслан сокъгъан «Орусбийлары» деген макъам, «Къызынг болса» деген джырны записи неда видеоролиги – Ёзденланы Рашид, джырлагъан Тамбийланы Къасбот.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. 91-чи бетдеги таблицаны азбар билирге.
2. Пожар-отлукъ джорукъланысоруулау.

**Джангы дерсни ангылатыу:**

(92-чи бетдеги Батчаланы Зульфияны«Алан къыз» сураты, Катчиланы Руслан сокъгъан «Орусбийлары» макъам акъырын согъулады, тынгылайдыла , ким сокъгъанын айтады…)

Устаз сурат бла ишни бардырады: салыннган соруулагъа кёре, биргелей ауаздан хапар къурайдыла.

– Суратха эслеб къарагъыз. Кимди бу чырайлы тиширыу? (Суратда чырайлы тиширыуну кёребиз. Ол, бир ишексиз, къарачайлыланы буруннгу атларыча, алан къызды. Кеси да бийче къыз болур.)

– Неден айтасыз алай? (Кийиннгенинден – башында окъа бёркю, кесинде да бурун алан шахарны мекямларыны суратлары. Алтын тюймеси, къулакъларында багъалы сыргъалары, юсюнде багъалы кёк къатапа чепкени, башында джукъа джаулугъу – быланы барын тенглешдирсенг, айтханыбызча, бийче алан къызны кёребиз.)

– Арт планда неле кёресиз? (Алан къыздан ары къарасакъ, арт планда тамгъала кёрюнедиле. Ала бизни тукъумларыбызны тамгъаларыдыла. Хар тукъумда да быллай ариу, келбетли къызла кёбдюле деб, салгъан болур суратчы тамгъаланы арт планнга...)

– Алан къызны кийими бла бусагъатда ансамблде кийимлени неди бирчалыгъы, башхалыгъы? (Неси да келишеди, джангыз бир затлары келишмейди. Ол заманда тюймеле, кямарла кёбюсю сырма кюмюшден этилгендиле. Кеслери да багъалы ташла бла джасалгъандыла – къызыл, кёк накъут-налмаз ташла бла. Алтындан ишленнген тюймеле, кямарла да болгъандыла. Ала бек бай адамланы эмда бийлени къызларында болгъандыла. Алай болмаса уа, кюмюшге алтын суу ичирилиб – аллайла да кёб болгъандыла.

Эркишилени бели баулары, къынлары, къамалары да, кёлеклерини тюймелери да кюмюшден болгъандыла. Бай джашланы ат кереклери да кюмюшден болгъанды…)

– Суратчы, алан къызны суратлаб, къарачай ананы къаллай шартларын ачыкълагъанды, кёлюгюзге къалай келеди? (Суратха къараб, бизни кёб затха ёхтемлендиреди бу чырайлы тиширыу. Кесин ариу тута билген – халиси, иши, джашаугъа тюз къарамы, ётгюрлюгю, юйдегисине толу ариу къарарыгъын – суратха къарасакъ, бу шартланы кёребиз. Бу суратдагъы алан къызны биз эсибизде тутарыкъбыз…)

Къобанланы Ахматны **«Анама»** деген назмусу бла шагъырей этиу.

1. Джангы сёзлени ангылатыу. ***Сёзлюк иш****:* алтын нюрюнг, джюрегинг ачыкъ болсун, джанымы берирме…
2. Назмуну устаз бла юлгюлю окъууу, аны ызы бла хар тизгинини магъанасын тинтиу.
3. Соруулагъа джууаб этиу:

– Назмуда джазыучуну анасына сюймеклигин билдирген къаллай сёзле бардыла? (Джаным сауда кюреширме, ишлерме, Иги бла айтдырырма атымы. Керек кюнде сагъыш этмей берирме Халкъым ючюн, сени ючюн джанымы!)

– Анасыны сыфатын «алтын нюр» бла нек тенглешдиреди, керти да алтынданмыды ол? (Алтын багъалыча, анасы да багъалыды деген магъанада…)

– Анасы баласын къаллай къылыкълагъа юретеди?

– Анасыны къыйынын не бла, къалай къайтарыргъа излейди бала?

– Атын иги бла айтдырыргъа нек излейди джазыучу?

– Сизни уа джашауда не муратыгъыз барды?

**Джыргъа тынгылатыу**.

«Къызынг болса» Ёзденланы Рашид, джырлагъан Тамбийланы Къасбот.

**Дерсни тамамлау:**

– Биз бюгюн нени окъудукъ? Аны ким джазгъанды?

– Дагъыда къаллай ишле ээтдик?

1. Ишге багъа бериу, салыу.

**Юй иш:**

Къобанланы Ахматны «Анама» деген назмусун азбар этерге.

*Вариант дерс.*

**АНАНЫ КЮЧЮ – ОГЪУРУ**. *Джаубаланы Х.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз чемерликлерин ёсдюрюу, билимлерин терен этиу.

Дерсни тамамлау мураты: аначылыкъ – ол тиширыуну керти асыл халиси болгъанын ангылатыу; керти ананы юйюрю тюз, насыблы болгъанын ангыларына сингдириу; аналыкъ борчдан сыйлы борч болмагъанын айырта, эслерин ишленмекликге, адамлыкъгъа буруу.

Дерсге керекли затла: Катчиланы Руслан «Ананы разылыгъы» джыр («Эльбрусоидни фонотекасындан»);

Къангада неда экранда нарт сёзле:

Ана къолу ачытмаз.

Ата – билек, ана – джюрек.

Ана къойну балагъа джандет болур.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Къобанланы Ахматны «Анама» деген назмусун азбар айтдырыу.
2. «Къызынг болса» деген джырны бир кесегин тынгылатыб, эслерине салыу.

**Джангы дерсни ангылатыу:**

1. Элберлени тешиу:

Сен аман болсанг-

Бушуудан толгъан,

Сен иги болсанг -

къууанчлы болгъан. (Ана)

Юйню джарыгъы неди? (Ана)

Ананы кёз чырагъы неди? (Бала)

2.Назму бла, аны джазгъан Джаубаланы Хусей бла шагъырей этиу.

1. Джангы сёзлени ангылатыу. ***Сёзлюк иш:***джетеулен, болумсузду, бырнак болуб, кечинеди, гурт джатады, талай джыл саркъды, башдан-аякъ, къоруулайды, къолан, эм онглуду, зауукъ эте…
2. Назмуну устаз бла окъуу, магъанасын тинтиу, соруулагъа

джууаб этиу: Тауукъчукъ бырнак нек болгъан эди?

– Балала чыгъаргъан заманында тауукъчукъ къаллай эди?

– Нек болгъан эди ол алай?

Гурт джатыб, бошагъанындан сора, тауукъчукъ балаларын къалай къоруулай эди?

– Ана тауукъ артда нек болду онглу?

– Джюджекле нек ёседиле зауукъ?

**Дерсни тамамлау:**

– Биз бюгюн нени окъудукъ? Аны ким джазъанды?

– Ишге багъа бериу, салыу.

**Юй иш:**

«Ананы кючю – огъуру». *Джаубаланы Х.* – кесгин окъургъа, кеси разылыкълары бла азбар этерге.

1. Байрам дерсге хазырланыу.

*25-чи дерс.*

**АНАМ, КЕЧ*!*** *Аппаланы Б.*

Дерсде окъуу-къурулуш амалла: хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: адамны адеблендиргенде, халилендиргенде джамагъатны, адамны – алгъын кимни да эркинлиги болгъанын, джаратылгъан адам къуру ата-ба ананыкъы болуб къалмай, саулай элни-джамагъатны аны адеблендиргенде алгъын эркинликлери болгъанын; аман халини къалай чиркитгенлерини юсюнден ушакъда иги халиге юретиу, ангыларын ишленмекликге, адамлыкъгъа буруу.

Дерсге керекли затла: Габаев Тенгиз «Ана» деген джыр («Эльбрусоидни» фондундан); китабла, сёзлюкле, къангада нарт сёз: «АДАМНЫ КЪЫЛЫГЪЫ ИШДЕ БЕЛГИЛИ БОЛУР»

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Ананы кючю – огъуру». *Джаубаланы Х.* – кесгин окъутуу, кеси разылыкълары бла азбар соруулау.

**Джангы дерсни тинтиу.**

1. Соруу джомакъла:

– Юйню джарыгъы кимди? (*Ана).*

– Ананы кёз джарыгъы кимди? (*Бала).*

– Дунияда эм сары не затды? (*Гаккыны сарысы).*

– Адамны адамлыгъын не зат танытады? (*Иш*).

– Билимни ачхычы неди? (*Окъуу)*.

– Тамырсыз не зат ёседи? (*Таш).*

– Юйге келбет ким салады? (*Тиширыу).*

1. Хапар бла, аны джазгъан Аппаланы Билалны юсюнден устазны къысха сёзю.
2. Джангы сёзлени ангылатыу**. *Сёзлюк иш:***иссилеб, аркъан, ташайды, асхай, ынгычхаб, сылай-сылай, балта, базыкъ эмен томурау, джаркъа – джаркъачыкъ, сюйрерге – сюйретиб, хыны мурулдаб, суу агъач…
3. Хапарны устаз бла окъуу, сабийлени тышларындан ауаз бла биргелей окъуулары, ангылашынмагъан айтымланы тинтиу эмда соруулагъа джууаб этиу:

– Къанаматны анасы хапарны аллында не ишлеб айланады?

– Тюзге санаймысыз ол болумну?

– Ишден башын алыб, Къанамат къалайлагъа барды?

– Киши ойнадымы аны бла? Нек?

– Ким болду анга акъыл юретген адам?

– Къанамат аны айтханын тюзге санадымы?

– Не бла бошалды бу хапар?

– Джашчыкъ къаллай сабийди?

1. Хапарны бетледе окъутуу.

**Дерсни тамамлау:**

– Биз бюгюн нени окъудукъ? Аны ким джазгъанды?

– Баш магъанасы неди?

1. Ишге багъа салыу.

**Юй иш:**

1. «Анам, кеч!» *Аппаланы Б*. (95-98 б.) – окъургъа, хапарын айта билирге, сорууларына джууаб этерге.
2. Байрам дерсге хазырланыу.

*Вариант дерс.*

**АНАГЪЫЗНЫ СЮЙЮГЮЗ!** *Сотталаны А.*

Дерсде окъуу-къурулуш амалла: Хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: ананы сыйын эмда къачын айырыб чертиу; ана бла баланы джашауну узунуна юзюлмеген, тауусулмагъан сюймеклигин ачыкълау эмда аны юсю бла адеблендириу эмда ангыларын ишленмекликге, адамлыкъгъа буруу.

Дерсге керекли затла: Катчиланы Русланны «Ана» деген джырыны видеоролиги, китабла, сёзлюкле, къаламла, дневникле, къангада эпиграф.

АНА ДЕГЕН БЕК ТАТЛЫДЫ БИЛГЕННГЕ,

КЪЫЙЫН КЮНДЕ АНАНГ БОЛАД БИРГЕНГЕ.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Анам, кеч!» *Аппаланы Б*. (95-98 б.) – окъутуу, хапарын айтыу, сорууларына джууаб этиу.

– Ким джазгъанды? Неди баш магъанасы?

**Джангы дерсни ангылатыу:**

1. Катчиланы Русланны «Ана» деген джырына тынгылатыу.
2. Хапары бла эмда джазыучуну сураты бла шагъырей этиу.
3. Джангы сёзлени ангылатыу*.* **Сёзлюк иш*:***кёз гинджи, юлюш, арт къабыны…
4. Хапарны окъуу, тинтиу, сюзюу, соруулагъа джууаб этиу:

– Анала сабийлерин къалай ёсдюредиле?

– Сабийле, школдан келселе, не этерге керекдиле?

– «Анангы кёзюнгю гинджисича сакъла» деб, нек айтылады?

1. Айтым-айтым кесгин окъутуу.

**Нарт сёзню магъанасын тинтиу:**

«Ана деген бек татлыды билгеннге –

Къыйын кюнде ананг болад биргенге».

**Дерсни тамамлау:**

–Биз бюгюн нени окъудукъ? Аны ким джазгъанды?

Ишге багъа салыу.

**Юй иш:**

1. «Анагъызны сюйюгюз!» *Сотталаны А.* – кесгин окъургъа, магъанасын текстге джууукъ айтыргъа.
2. Байрам дерсге хазырланыу.

*26-чы дерс.*

Байрам дерс: **«АНАНЫ КЮЧЮ – ОГЪУРЛУГЪУНДА»**

*Эпиграф:*

**ТИШИРЫУЛА АНАДЫЛА – ЧЫРТ УНУТМАЙЫКЪ!**

**АЛА БИЗНИ СЫЙЛАГЪАНЧА, БИЗ ДА СЫЙЛАЙЫКЪ**!

*Устазны сёзю****:***

– Тиширыугъа сый берген – эм иги адетлирибизни бири болгъанлай къалады. Аны джаш телюню джашаугъа хазырлауда уллу магъанасы барды. Хар адамны къанына ол зат ана сют бла сингеди. Бизни адетлерибиз тышырыуланы къайсы бирин да ананы багъалатханча багъалатыргъа чакъырыладылы. Къарачай тиширыула кеслери да ёмюрледен бери джумушакълыкълары, халаллыкълары, кимге да джан аурутханлары, къайгъыргъанлары, адеблиликлери бла айтылыб келгендиле. Алай болгъанлары бла артыкъ да багъалы, сыйлы керюннгендиле.

*1-чи джашчыкъ:*

– Тиширыугъа тюбеген сагъатында атлы атындан тюшгенди, бир-бирлерин елтюрюрге джетген адамланы къатларына тиширыу келсе, ала бир-бирлеринден айырылыб кетгендиле.

*2-чи джашчыкъ:*

– Тиширыуну сыйын сакълар ючюн, джанларын аямагъан эркишилени юслеринден кёб хапар айтыргъа боллукъду. Джаш бла къыз джолда–орамда тюбеб къалгъан сагъатда, джаш не джууугъу, не къабыргъа хоншусу болмаса, аны бла сёлешген, алай тохтагъан къызгъа игиге саналмагъанды. Бир-бирин кёрюрге керек болса, башха тюрлю мадарла этилгендиле.

*3-чю джашчыкъ:*

– Айтыргъа, джаш нёгерлери бла баргъанды, къыз да не тенг къызлары бла, не келинлери бла тюбегенди алагъа.

*4-чю джашчыкъ:*

– Къызчыкъланы, сабийликден башлаб, кеслерин къалай джюрютюрге керек болгъанын аналары, уллу эгечлери юретиб кюрешгендиле. Алагъа былай деб ачыкъ айтыб къоймасала да, юйдегиде орунларын ангылатхандыла. Тигерге, бичерге, кеслерин да, юйлерин да таза тутаргъа, хант эте билирге амалсыз кереклерин юретгендиле. Юйде алай юретгенлери аланы артдагъы джашауларына уллу магъана болгъанды.

*5-чи джашчыкъ:*

– Эркишилеге къачан да кёб тюрлю борч салыннганды. Керек джерде тиширыуну сакълау, аны намысына заран келмезча этиу, ауур ишге урмау – ма была эм баш борчлагъа саналгъандыла.

*6-чы джашчыкъ:*

– Тиширыу бир ауур затны кёлтюрюб бара эсе, неда отун джара тура эсе, эркиши аны джюгюн къолундан алыб элтирге, отунун да джарыб берирге борчлу болгъанды.

*7-чи джашчыкъ:*

– Тиширыу келген сагъатда эркиши ёрге тургъанды. Эркиши келсе, тиширыу да алай этгенди. Джолда, орамда баргъан сагъатларында да тутхандыла таулу адетни. Сёз ючюн, тиширыу джаяу бара эсе, эркиши да атдан тюшюб, джюгенинден тутуб, биргесине джаяу баргъанды.

*1-чи эген:*

Кенг дунияны тутуругъу, татыуу –

Тиширыуду эртделеден бери да,

Андан тебрейд, дейле, тангны атыуу,

Андан тууады ишчи да, элли да.

*2 эген:*

Ингил гюлча, джумушакъды джюреги,

Аны оту эритеди бузланы да.

Къууандырса кертилик бла сюйгени,

Ол джандырыр сезим джулдузланы да.

***1****-чи эген*

Аны джолу насыб джарыкъдан толсун,

***2****-чи эген*

Къууансын ол юйюнден, ишинден да,

***1****-чи эген****.*** *бла 2-чи эген*

Табыннганым, джерде, кёкде да болсун,

Тиширыуду – джашырмайма кишиден да!

**Джыр «Тиширыула»**

Сёзл. Аппаланы Б.

Макъамы Болурланы Л.

Къыш сууукълада джылыу излесек,

Биз ушатабыз джазгъа.

Джай иссиледе тенглешдиребиз

Сизни салкъын аязгъа.

Гокка ханслача, ариулукъ салыб,

Сейирлик джерибизге,

Иги муратла, иги умутла

Туудура кёлюбюзде.

*Эжиу:* Джолубузгъа тийириб джарыкъ кюн,

Бизге къанат бересиз, тиширыула,

Бизден бек сюе билгенигиз ючюн,

Сизни артыкъ сюебиз, тиширыула!

Кёгюрчюн кибик, сакълайсыз отдан

Сиз джерни юсюн хаман,

Кёгюбюз чууакъ, рахат джашайбыз,

Джарыкъды бизни заман.

Джолубуз кенгди, бир билек болуб,

Таймай алгъа барабыз,

Къууанч кюнде да, джарсыу кюнде да

Биз халал тенг болабыз.

*Эжиу.*

Хар насыбны да тамалы болгъан

Сиз огъурлу анасыз.

Сабийлерибиз джарыкъ ышара,

Юйге къууат саласыз.

Нюр сыфатыгъыз булут кюнню да,

Бизге джарыкъ этеди,

Сюймеклигигиз кюч бере хаман,

Таукел алгъа элтеди.

*Эжиу.*

**Джыр «Таулу ана»**

Сёзл.Аппаланы Б.

Туугъан элингден кенгде болсанг да,

Унутмай, салам ие тур ананга.

Кече джукъламай чыгъады тангнга,

Сабийин сакълагъан таулу ана.

Санга бергенди ана тюзлюгюн,

Бергенди сырын, джюрек джылыуун.

Унутма аны огъур тюрсюнюн,

Багъалат сёзюн, аууз тылпыуун.

Кимге да борчду эс белюб туруу

Ма бу джашауда хар бир анагъа.

Ана къайгъырыу болады буруу

Джерни юсюнде хар бир къаугъагъа.

Саулукъ тилейик биз аналагъа,

Дуния насыбын бирден теджейик.

Сабий джюреклеге къууанч салгъанла,

Ёмюрюгюз узакъ болсун, АНАЛА!

***1****-чи эген*

Сейир адет бард таулада,

Къарачай бла Малкъарда:

***2****-чи эген*

– Къарнашым! – десе эркишиге тиширыу,

къарнаш болуб къалады ол ёмюрге.

***1****-чи эген*

Джаны саулай чёб тюшюрмез

Ол эркиши эгечини юсюне.

***2****-чи эген*

– Эгечим! – деб, атдан тюшсе эркиши,

–Къарнашым, – деб, бети джарыр тиширыуну.

***1****-чи эген*

Анам! – десенг, джер уяныр, джел тохтар.

Чыммакъ чагъыб терекле,

Чайкъалырла сабанла,

Кек сыртлада боз къозула ойнарла.

***2****-чи эген*

Анам! – десенг, кёлюнг ойнаб,

дуния бары сени ийнакълар:

***1****-чи эген*

Ананг болса, атанг болур,

***2****-чи эген*

Атанг болса, бард къарнашынг, эгечлеринг, тенглеринг...

***1****-чи эген**бла* ***2****-чи эген****:***

Джуртунг барды, ананг болса!

**Назму «Анамы къоллары»**

Огъурлу къолла, этимли къолла,

Хар ишге уста, уруннган къолла...

Ала этмеген не джумуш къалгъанд?!..

Манга уа анамы ана къоллары

Джумушакъдыла, бир ийнакъдыла.

Огъурлу къолла, кеб керген къолла,

Джылыулу къолла, джашаулу къолла...

Башхагъа джыйрыкъ, зыбыр эселе да,

Манга уа анамы ана къоллары

Бир джылыдыла, джумушакъдыла.

***1****-чи эген*

Бир къууансакъ, эки

Къууаннган ана,

Бир къыйналсакъ, джети

Къыйналгъан ана.

***2****-чи эген*

Джюрекни джылытхан

Джан тамырса сен.

Джашауну джарытхан

Нюр чыракъса сен!

***1****-чи эген*

Дауур чыгъар джерде

Сезюнг – мамырлыкъ.

Абынмазсыз, дейсе,

Болса сабырлыкъ.

(Инсценировка **«Юч ана бла юч бала»** Байрамукова Х.)

Суу алыръа кёзлеуге

Юч къатын келгендиле,

Джашларын махтай кёзюу,

Ма былай дегендиле:

– Мени джашым, –дегенди

Бирлери къатынланы, –

Къарыулуду, сингирди –

Бир зат къоркъутмайд аны.

Экинчиси айтханды:

–Мени джашым булбулчад.

Бек сйирлик джырлайды,

Халкъ ауузуна къарарча.

Ючюнчю къатын, ауузун

Джарыб, сёз айтмагъанды.

Ала махтансала да,

Ол тынгылаб баргъанды.

Суу алыб, тик ёргеге

Атланнгадыла ала,

Челеклери чайпала,

Тёгюле, арый, тала.

Алларына юч джашчыкъ

Келгендиле тигелей.

Бири – каскача чынгай,

Бири – къычырыб джырлай,

Ючюнчюсю тынгылай.

Анасын кёрюр-кёрмез

Ючюнчюсю чабханды,

Челеклени да алыб,

Ол бойнуна салгъанды.

Джолда келген бир къартны

Къатынла тыйгъандыла,

Къайсыны джаратды деб,

Билирге соргъандыла

Къарт да джууаб этгенди:

– Мен юч джаш кёргенме,

Анасына джаш болгъан

Къуру буду дегенме.

Алай айтыб джууабха,

Ол къарады, ышара,

Анасыны сууларын

Алыб баргъан уланнга.

*1-чи эген****:***

Махтанчакъ къатынланы джашларыны ишленмекликлери бармыды?! Иги да джокъду! Бизде аллай сабийле болмазын излейбиз!

***2****-чи эген:*

Эришиу!

**Элберле:**

1. Сен аман болсанг–

Бушуудан толгъан,

Сен иги болсанг – къууанчлы болгъан. (Ана)

1. Юйню джарыгъы неди? (Ана)
2. Ананы кёз чырагъы неди? (Бала)
3. Алтындан багъалы не затды? (Акъыл)
4. Уясы болмагъан къайсы къанатлыды? (Гугук)
5. Адамны адамлыгъын не зат танытады? (Иш)
6. Эркишини къанаты кимди? (Тиширыу)
7. Юйге келбет ким салады? (Тиширыу)

**Нарт сёзлени толтурургъа:.**

Ана къолу … не этмез? (ачытмаз).

Ата – билек, ана – … неди? (джюрек).

Ана къойну балагъа … не болур? (джандет) болур.

*1-чи окъуучу****:***

Тиширыугъа – Анагъа махтау болсун!

*2-чи окъуучу****:***

Адамда не иги зат бар эсе да –

бары да кюнню джарыгъы бла,

Ананы сютю бла берилгендиле.

*3-чю окъуучу****:***

Ана деб ол къуру сабийле табханы ючюн айтылыб къалмайды.

Эм алгъы бурун – ол ёсдюргени ючюн,

*1-чи окъуучу:*

юретгени ючюн,

*2 окъуучу:*

анга джашауну бек уллу къууанчларын бергени ючюн айтылады алай.

*3-чю**окъуучу:****:***

Ана деген бек татлыды билгеннге,

Къыйын кюнде ананг болад биргенге.

*1-чи окъуучу:*

Сен: «Ых» десенг, – ол тынчайыб

Джукъламаз,

Ананг кибик бир адам да

Сакъ болмаз.

*2-чи**окъуучу:*

Анам, сени джюрегинги

Аурутмам,

Къолдан келиб, сени джерге

Къаратмам.

*3-чю**окъуучу:*

Сен барлыкъда къыйынлыкъ

Джокъду маннга,

Къор болайым, о халал анам,

Санга!

*1-чи**окъуучу:*

Сени кёрсем, джарыкъдыла

Кёзлерим,

Таб чыгъалла ауузумдан

Сёзлерим,

*2-чю**окъуучу:*

Сенсиз танг да болур къаппа –

Къарангы,

Джаша, анам, джылатма сен

Балангы!

*3-чю**окъуучу:*

Къарачайда тиширыуну сыйлагъандыла, анга фахмулу адамларыбыз кёб ариу сёзле атагъандыла, кёб ийнар да джырланнганды сюйген къызларына, аналарына, юй бийчелерине.

Сизни джырла бла алгъышлайбыз.

**«Сен ариугъа»** – **ийнар.**

(Халкъдан)

Сени къара чачынг табанынга джетед,

Кёзлеринг кёзюу ойнайла,

Узун кирпиклеринг кёзлеринги джабыб,

Джарыкълыгъынгы джашыргъанла.

Сенден ариу болмаз, ой, джерни юсюнде,

Ариулугъун ай бла эришед,

Сюймеклик къабханнга тюшгенме мен, ариу,

Къыйналмам, чыгъаргъа кюреше.

Терк-терк кёралмасам, мен санга тансыкъдан

Джюрегим отда кюеди,

Башым къой десе да, унамай джюрегим

Сени джюрегим бла сюйгенме.

Бир къарасанг а мени кёзюме:

Нечик бек ушайса сен айгъа.

Бармаз джеримде да барама мен, ариу,

Тебсей билмей, сен баргъан тойгъа.

Сен а абезекни ариу тебсейсе,

Ариу чабакъ кёлде джюзгенча,

Сен ариучукъну, чексиз бек сюйгенме,

Дахир Зухураны сюйгенча.

**Джыр****«Къызынг болса…»**).

Сёзл. *Ёзденланы Р.*

Макъ*. Т*амбийланы Къасбот

Тыбырынга къууанч келсе:

Сабий тууар кёзюу джетсе,

Бек кёб ата излейдиле,

Улан тууса сюедиле.

Аллах меннге насыб берсе,

«Аталыкъны сына!» – десе,

Мени сартын, къызчыкъ туусун,

Тёрюм джарыкъ нюрден толсун.

Къызынг болса, джылыу болур,

Юйюнг ащдан, суудан толур,

Къонагъынга къызынг къарар,

Рахатлыкъдан кёлюнг тояр.

Къызынг болса, отунг джанар,

Тазалыкъдан юйюнг джашнар,

Арбазынгда джанкъоз чагъар,

Шорбатынгда булбул джырлар.

Къызынг къарар кереклинге,

Къызынг – балхам джюрегинге,

Ёлюб кетсенг, ауруу кючлеб,

Къызынг джылар: «Ой, Атам», – деб.

Аллах меннге насыб берсе,

«Аталыкъны сына!» – десе,

Мени сартын, къызчыкъ туусун,

Тёрюм джарыкъ нюрден толсун.

**Назму «Анама*»***

Татлы тилли, ачыкъ кёллю, джумушакъ,

Анам, сени юсюнгде кёб ауурлукъ.

Башланнганча чагъыу, джашнау джазгъыда,

Башланады сенден дуния ариулукъ.

От джанмайын, сууукъ эсе да юйде,

Бет джылыуунг меннге къанат керилтед.

Исси къысыб, кюн кюйдюрген кёзюуде

Къол аязынг джан салады, тирилтед.

Ай чыкъмайын, болса кече къарангы,

Сени нюрюнг артыкъ джарыкъ береди.

Кёгюбюзню булут басыб турса да,

Джюрек тёрде насыб кюню тиеди.

Туугъанлагъа, туудукълагъа насыбха

Кёб джылланы джашарынгы излейме,

Огъурунгдан ала къорлукъ джаныма,

Сеннге насыб, ашхылыкъла тилейме.

*1-чи эген:*

– 8-чи Март эм ашхы байрамларыбызны бириди. Не ючюн десенг, ол тиширыуланы кюнюдю. Алагъа аталгъан кюнле кёб болсунла!

*2-чи эген:*

– Тиширыуларыбызгъа саулукъ-эсенлик, къууанч, джетишимле теджейбиз! Кеслерин балалагъа толусу бла бериб, тыйыншлы ёсдюрген аналагъа, дунияны башында не игилик бар эсе, саугъа болсун!

*1-чи эген:*

– Муну бла багъалы тиширыулагъа аталгъан къууанч джыйылыуубузну джабабыз.

*2-чи эген:*

– Къуру да къууанчлада тюбешейик!

*1-чи эген: бла 2-чи эген:*

– Эсен болугъуз!

*27-чи дерс.*

**«ДЖАЗ КЕЛДИ»**. (Ауаздан суратлау эм джазыу*).*

**ДЖАНКЪОЗ ЧЫКЪДЫ ТОТУР АЙДА***. (Халкъдан).*

Дерсде окъуу-къурулуш амалла: Назму бла шагъырей эте, тилни ариулугъун, байлыгъын ачыкълау; сурат бла ишлеу – ауаздан суратлау, сёз байлыкъларын ёсдюрюу, билимлерин терен этиу.

Дерсни тамамлау мураты: иги халиге юретиу, ангыларын ишленмекликге, адамлыкъгъа буруу.

Дерсге керекли затла:«Джаз келди» – сурат, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Джангы дерсни тинтиу.**

1. **Сурат бла ишлеу**. (Алгъы бурун «Времена года» музыка композициядан (Ютубдан) «Джаз» деген кесегине тынгылатыу. Джазны энчи тауушларын ачыкълау: буз сюммекледен саркъан тамчыла, узакъ джерден учуб келген къарылгъачланы джырлары, чыпчыкъланы джангур кёлчюкледе джуууннган сагъатда къанат тауушчукълары, къышхы джукъудан уяныб айюню къычырыгъы, ауур атлагъаны д.а.к.)

Аны ызы бла «Ана тилни» 100-чю бетинде суратха къараб, болушлукъ сёзлени кючю бла хапарчыкъ къурау.

– Не кёресиз суратда? Джылны къайсы чагъыды? (Суратда къышхы кюн кёрюнеди. Къыш болгъанлыкъгъа, табигъатда къышха ушамагъан сейир тюрлениуле бардыла. Терекде чыпчыкъла къанатчыкъларын джайыб джырылдайдыла. Къарны джырыб джанкъозчукъла чыкъгъандыла. Терекде бурчакъла кёбгендиле. Къар эриб, джер-джерде ууакъ кёлчюкле кёрюнедиле…)

– Уядагъы джаныуарчыкъны таныдыгъызмы? Къалайды аны аты? (Ал планда биз кирпичикни кёребиз. Ол алкъын уянмагъанды. Аны уяныры да келмейди. Алай болса да, исси болуб, кюркечигини аллын ачыб, таза джазгъы хауаны солуйду. Аны юсюнде джууургъанчыгъы, башында джастыкъчыгъы. Барысыны башында уа – чапыракъладан тепленнген кюркесини къабыргъалары…)

– Бу керти суратмыды огъесе джомакълы суратмыды? Къалай ачыкъладыгъыз аны? (Бу, игид да, джомакълы суратды – табигъатда кирпиле юслерине джууургъан джабмайдыла, башларына джастыкъ салмайдыла!.. Бусагъат джер джашнарыкъды, джаныуарчыкъла, къуртчукъла, къумурсхачыкъла, ууакъ къанатлычыкъла толтурлукъдула джерни. Джаз, ашыгъыб, келе турады… )

– Джазда не тюрлениуле боладыла табигъатда?

– Энди джанкъозну юсюнден назмуну окъуюкъ. Ол халкъ чыгъармады, ким джазгъаны белгисизди.

1. Джангы сёзлени ангылатыу. **Сёзлюк иш:**джанкъоз, Тотур ай, джырыб, кюн джарыды, джер джашнады…
2. Тилбургъучну окъуу, тикирал айтыб, азбар этдириу..
3. Соруулагъа джууаб этиу:

– Тотур ай къайсы айды? (Февраль айны арт кёзюую бла март айладыла. Ол айда бёрюле (тотурла) ач болуб, кеслерини балаларына аш излей, малчыланы сюрюулерине артыкъсыз да бек къатылгъанлары ючюн айтылады Тотур ай деб, алай айтадыла…).

– Къарны кюн къалай хорлайды Тотур айда?

– Ол айда джер къаллай бет алады?

– Тилбургъучну азбар этигиз. Мен джазгъы макъам салайым…

**Дерсни тамамлау:**

–Биз бюгюн нени окъудукъ, не этдик? Аны ким джазгъанды?

– Къаллай макъамгъа тынгыладыгъыз?

1. Ишге багъа салыу.

**Юй иш:**

«Джанкъоз чыкъды Тотур айда» – тилбургъучну азбар этерге.

*Вариант дерс.*

**КЪЫШ БЛА ДЖАЗ.** *Сылпагъарланы К.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты:табигъатда тюрлениулеге эс бёле, ол тюрлениулени сёзле бла къалмай, музыка бла фахмулу композиторла къалай ачыкълай билгенлерине эс бёле, музыка-эстетика сезимлерин «уятыу» эмда айнытыу; ангыларын ишленмекликге, адамлыкъгъа буруу.

Дерсге керекли затла: классика макъамла: «Времена года», китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Джанкъоз чыкъды Тотур айда» – тилбургъучну азбар айтдырыу.
2. Элберле тешиу.

Къолсуз-аякъсыз сурат салыр. (*Бузлауукъ.)*

Бир джабыуум барды да,

Джайсам, кюнню джабады. (*Булут.)*

Четен толу джюнюм:

Не къолума алалмайма,

Не билезик эталмайма. (*Тубан.)*

Келгинчи сакълайдыла,

Келсе – къачадыла. (*Джангур).*

Къанаты джокъ – учады,

Къолу джокъ – чачады. (*Джел).*

Бир тенгим барды да,

Мен къайры барсам, ары барады. *(Кёлекке).*

Бир акъ джабыуум барды да,

Саулай джерни джабады. (*Къар).*

Бир терекде – онеки бутакъ,

Хар бутакъда – отуз чапыракъ,

Хар чапыракъны: бир джаны – къара,

Бир джаны – акъ. (*Джыл, айла, кюнле, кече, кюндюз*).

**Джангы дерсни ангылатыу:**

1. Назму бла шагъырей этиу. Алгъы бурун классика макъамгъа тынгылатыу: «Къыш» бла «Джазгъа», тенглешдириу, макъамда аланы башхалыкъларын айыртыу.
2. Джангы сёзлени ангылатыу. ***Сёзлюк иш:***безгенди, эслеб, саугъагъа, джашил джабыу, камсык, этеги, букъулатыб, сыгъады, джерни абасы…
3. Назмуну окъуу, алгъы бурун устаз, ызы бла сабийле, андан сора иги окъугъан сабий окъуйду (уста зол заманда келишген макъамны, сёз ючюн: Г.Свиридовну «Метель» макъамын салады, сабийлени эслерин макъам бла назму къалай келишгенине бурады).
4. Соруулагъа джууаб этиу:

– Къыш къайры къачханды? Нек къачханды?

– Къышны джёнгери неди? Ол не болду? Аланы орнун не алды?

– Джаз бла Камсык Джел а къаллайла болдула?

– Кёк джелни хатасын къалай тюзетеди? Нек ачыуланады?

– Суратдагъы омакъ Къыз нени белгисиди? Къалай билдигиз сиз аны? - Ол къолу бла нелени себиб келеди?

– Суратда къалайы къыш, къалайы джаз болгъанын табыгъыз.

– Дагъыда бу джомакълы пейзажда нелени эслейсиз?

– Назмуну бир кесегин азбар этерге кюрешейик…

**Дерсни тамамлау:**

– Биз бюгюн нени окъудукъ? Аны ким джазгъанды?

– Нени джаратдыгъыз дерсде?

1. Ишге багъа салыу.

**Юй иш:**

«Къыш бла джаз». *Сылпагъарланы К.* – кесгин окъургъа, кеси разылыкълары бла азбар этерге.

*28-чи дерс.*

**ДЖАУ, ДЖАУ, ДЖАБАЛАКЪ.** *Кечерукъланы Б.*

**КЪАНАТЛЫЛА КЪАЙТДЫЛА.**

Дерсде окъуу-къурулуш амалла: Назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: табигъатда тюрлениулеге эс бёле, ол тюрлениулени сёзле бла къалмай, музыка бла фахмулу композиторла къалай ачыкълай билгенлерине эс бёле, музыка-эстетика сезимлерин «уятыу» эмда айнытыу; ангыларын ишленмекликге, адамлыкъгъа буруу.

Дерсге керекли затла:«Снегопад» джырны макъамы,китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Къыш бла джаз». *Сылпагъарланы К.* – кесгин окъутуу, кеси разылыкълары бла азбар айтдырыу.
2. Ал дерсдеги элберлени къайтарыу: джангыдан бериб, сабийлеге джууабларын айтдырыу.

**Джангы дерсни ангылатыу:**

1. «Снегопад» джырны бир кесегине тынгылатыу, Джазыучуну юсюнден къысха хапар:
2. – Кечерукъланы Байдымат – бизни белгили къарачай джазыучубузду. Кеси да ол, сабийле бла уллулагъа атаб, кёб джыр да джазгъанды. Кёбюсюне сабийлеге деб назмула, хапарчыкъла, джомакъчыкъла джазады. Ол аланы иги болурларын излейди.

– Бюгюн биз аны биринчи «Джау-джау, джабалакъ» деген назмучугъун окъурукъбуз.

1. Джангы сёзлени ангылатыу. *Сёзлюк иш*: джабалакъ, табигъат, къар джуммакъ, акъ къонакъ…
2. Назмуну окъуу, тизгин-тизгин магъанасын тинтиу, соруулагъа джууаб этиу:

– Табигъат неге къууанады?

– Тенгчик къайры чакъырады, нек чакъырады?

– «Акъ къонакъ» деб поэт неге айтады?

– Сиз къышха къаллай ариу сёзле айталлыкъсыз?

– Бу нарт сёзню нек айтылгъанын билемисиз: «Къыш къар кёб болса, кюз мюрзеу кёб болур? (Будайны къачда саладыла. Ол къар кёб болса, къарны тюбюнде зауукъ ёседи, бузламайды. Къар кеси да джерни керекли ашауун береди. Ол да джангурча, джерге хар керекли затладан кёкде байыныб, джерни семиртген микроэлементледен толуб, алай джауады. Джазгъы кюнледе будай дженгил айныб, джай иссиледе мюрзеуню терк джыядыла. Аны ючюн айтадыла алай…).

– Суратда къайсы гоккаланы кёресиз? Къачан чагъадыла ала?

– Къаллай тилбургъуч билесиз джанкъозланы юсюнден?

– Назмуну ким дженгил азбар этер?!

**Дерсни тамамлау:**

– Биз бюгюн нени окъудукъ? Аны ким джазъанды?

Ишге багъа салыу.

**Юй иш:**

«Джау, джау, джабалакъ» *Кечерукъланы Б. –* азбар этерге.

«Къанатлыла къайтдыла» – энчи окъургъа, тинтерге, соруулагъа джууаб этерге.

*29-чу дерс.*

**КЪОЙЧУ**. *Къобанланы А.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: адамны урунуу усталыкъларыны бири – къойчулукъну – сыйлылыгъын, кереклисин, юйге берекет бергенин, къойчулукъгъа уллу билим кереклисин айыртыу; миллетге къыйын джыллада къойчулукъ бла джюн иши ачдан-джаланнгачдан джанларын сау къалдырыб, аны бла къалмай юйле ишлерге, башха харакет этерге уллу себеб болгъанын ачыкълау; ангыларын адамлыкъгъа буруу.

Дерсге керекли затла*:* «Сюрюучю» джырны записи; къойну, тюени, эчкини, къочхарны, эшекни суратлары; китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Джау, джау, джабалакъ» *Кечерукъланы Б. –* азбар айтдырыу.

«Къанатлыла къайтдыла» – окъутуу, тинтиу, соруулагъа джууаб этиу:

– Къарылгъачла уяларын къайда ишлейдиле?

– Не затдан ишлейдиле?

– Къарылгъачладан башха къаллай чыпчыкъланы билесиз?

– Аланы уялары уа къаллайладыла? (Устаз былайда слайдда неда суратда тюрлю-тюрлю уяланы кёргюзеди…).

– Къанатлыландан не хайыр барды?

**Джангы дерсни ангылатыу:**

1. Назму бла, аны джазгъан Къобанланы Ахматдат къысха билдириу, шагъырей этиу.
2. Джангы сёзлени ангылатыу. ***Сёзлюк иш:***мангырай, къоюн, хазна, кирпик къакъмайса, сюрюу, джюрюуюнгю…
3. Сурат бла ишлеу, джангы болушлукъ сёзлени хайырландыра (107 б.) хапарчыкъ къурау:

(Суу бойнунда къойчу джашчыкъ турады. Ол къойларын гёлеу хансда кютеди. Аны сюрюуюнде тюрлю-тюрлю къойла бардыла. Къарачай къойла эмда акъ къойла. Къойчу джашчыкъ, тобукъланыб, тум къара къозучукъну эркелетеди. Къатында итчиги барды. Ол да джашчыкъгъа къой кютерге болушады, сюрюуюн сакълайды.

Джашчыкъ джигер джашчыкъды. Ол атасына джай сайын болушады. Къойчулукъну да бек сюеди…)

1. Назмуну окъуу, тинтиу.
2. Соруулагъа джууаб этиу:

– Кимни юсюнден джазылады назмуда?

– Къаллай билим керекди, мал кюте билир ючюн? (Малланы ашларын-сууларын, аурууларын, джерни битимин, иги-аман отлауну, малны къылыгъын – суткада, джылда режимин, джангы туугъан тёлюге къарай, къойланы къоруулай…).

– Къаллайды (тынчмыды огъесе къыйынмыды) къойчуну иши?

– «Табигъатны къойнунда» деб къаллай джерлеге айтылады? Нек айтылады алай?

**Элберле тешиу.** (Устаз билячаларын суратда кёргюзте барады, сёзлюк иш бла биргелей).

Кийим болама,

Сюйюм болама,

Ашарыкъ болама,

Ичерик болама,

Алтын болама,

Кюмюш болама,

Джыйырма тёрт юлюш болама.

Отха салыргъа отун болама,

Къараб турмасанг,

Къотур болама,

Джаным – джарлы,

Башым – алтын. (*Къой)*.

Бир-бирин башын чача,

Бир-биринден къача. (Къочхарла).

Мюйюзю – таракъгъа,

Териси – аякъгъа. (*Тууар)*.

Сырты – дукъур,

Башы – дугъур,

Тюгю – къонгур. (*Тюе*).

Бир къызым барды да:

Усу тутса, къусаргъа тартышады. (*Тюе*).

Эти ашалмагъан узункъулакъ. (*Эшек*).

**Дерсни тамамлау:**

1. Биз бюгюн не джангы зат билдик? Назмуну ким джазгъанды?
2. Ишге салыу.

**Юй иш:**

**Къойчу**. *Къобанланы А. –* кесгин окъургъа, соруулагъа джууаб этерге.

Байрам дерсге хазырланыу.

*Вариант дерс.*

**КАВКАЗ**. *Боташланы А.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: сабийлеге табигъатны шартларын, затларын ангылатыу, къарыуларын, эстетика ёсюмлерин къатлауну джетишимли этиу; табигъатыбызны айнытыуда, ариу джерлерибизни сакълауда бизни уллу борчубуз болгъанын айырыу; тууъан джерибиз Кавказда ата-бабаларыбыз бизге сыйлы орун алыб, джашагъан бла къалмай, ариу тутаргъа кереклисин джырлада, нарт таурухлада, нарт сёзледе чертиб кетгенлерин билдириу; ангыларын ишленмекликге, адамлыкъгъа буруу.

Дерсге керекли затла:Кавказны картасы, слайдла, сыбызгъы сокъгъан кавказ макъам, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Къойчу». *Къобанланы А. – кесгин окъутуу, с*оруулагъа джууаб этдириу.

56-чы дерсден элберлени къайтарыу.

**Джангы дерсни ангылатыу:**

**Устазны ал сёзю:**

– Бюгюн окъурукъ дерсибиз – Кавказны темасыды. Неди Кавказ? Къаллай миллетле джашайдыла Кавказда? Къаллай республикаладан къуралгъанды? Аланы барындан хапар билликбиз. Къарачыгъыз картагъа… (Устаз Шимал Кавказдагъы республикаланы атларын, къалайда тургъанларын, кимле джашагъанларындан къысха хапар береди. Ызы бла кесибизни джерибизни чеклерин эслерине салады).

– Бизни туугъан джерибиз кесине, былайда туугъанланы къой эсенг, кёб къонакъны да тартады.

Сёз ючюн, *Теберди-курортну* алыб къарасанг(слайдла), анга къуру курорт шахар деб къояргъа джарарыкъ тюлдю. Ол мийик тауланы, терен ёзенни къойнунда орналгъанды. Тёгерегиндеги гара сууланы, белгили суу секиртмеле бла кёллени, башха сейирлик джерлени уясыды дерча, бир ариулугъу барды.

Былайдан башха джерледе былай къалын ёсген чегетлени, ёмюрлюк кюртле джабхан тау башланы аз табаргъа боллукъду. Къыш кёзюуде ол тауланы къабыргъаларында лыжала бла учаргъа сюйгенлени кесине тартханлай турады.

Табигъатны ариулугъун кёрюрге, аны къойнунда солургъа къарт да, джаш да излейди.

Табигъат байлыгъы бла *Доммайгъа* джетген аз джер табыллыкъды. Туристле *Алибек, Чунгур, Птыш* суу секиртмелени ариулукъларына, мийикликлерине сейирсиниб, къууанчлары ичлерине сыйынмайын къараучандыла.

М.Ю.Лермонтов «Хаджи-Абрек» деген чыгъармасында (сиз аны уллу класслада окъурукъсуз) ариу кёргюзген *Джамагъат ёзен*, алайдан ариу кёрюннген *Кавказ тауланы сынджыры*, анда Европаны эм мийик таууну *Минги Тауну* эки башлы чал тёппеси, ауушдан тюшсенг, *Дуут ёзен* – была бары да биргелей хар бир солургъа келген туристни табигъатыбызны ариулугъуна, байлыгъына сукъландыра, джюреклерин кёлтюртеди, кёллерин джарытады.

Бери къуру солургъа келген бла къалмай, эришиулеге да келедиле. Алай демеклик, лыжалада учадыла, резин къайыкълада терк саркъгъан тау сууланы къыйын, къоркъуулу джерлеринде джюзюб эришедиле. Альпинизм бла кюрешген адамла да аз тюлдюле.

Алай бла Доммай Олимпия чемпионланы, спортну тюрлю-тюрлюсюнден онглу джашла бла къызланы, белгили джырчыланы кесине илешдиргенлей турады…

– Бу ариу джерлени юсюнден, айхай да, поэтле бары да назму джазмай къоймайла. Кавказны ариулугъун киши сансыз этиб къоялмайды. Ким биледи, сизден да чыгъарла джазыучула, джырчыла… Эсигизде къалсын бу дерсибиз…(Слайдла кёргюзген сагъатда сыбызгъы согъулгъан, кавказ макъам согъулады…)

Бюгюн а биз Боташланы Абидатны «Кавказ» деген назмусун окъурукъбуз.

Назму бла шагъырей этиу, джангы сёзлени ангылатыу. ***Сёзлюк иш:***кемсиз сюеме, тансыкълаб, келбет – келбетинг, сослан таш, мермер таш, дамлыды-татыулуду аш, гара – гарала, багъыладыла, тамаша – тамашалыкъ…

1. Назмуну окъуу, тинтиу, соруулагъа джууаб этиу:

– Кавказны ариулугъу, байлыгъы ауругъанлагъа джарагъаны назмуда къалай суратланады?

**Дерсни тамамлау:**

– Биз бюгюн нени окъудукъ? Аны ким джазгъанды?

Ишге багъа бериу, салыу.

**Юй иш:**

Назму «Кавказ». *Боташланы А.(109-110 б.) –* азбар этерге.

Байрам дерсге хазырланыу.

*Вариант дерс.*

**КАВКАЗДА ДЖАЗ**. *Байрамкъулланы Ф.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: сабийле кеслерин ариу джюрютюрча, окъуугъа, джамагъатха хайырлы урунургъа талпырча, Ата Джуртубузну бек сюерча юретиу; асыл халиге юретиу, ангыларын ишленмекликге, адамлыкъгъа буруу.

Дерсге керекли затла элберлени билячаларыны суратлары, Боташланы Н. «Джазны джылыуу» («Эльбрусоидни фонотекасындан»);, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.** *(Дерс Кавказ макъам бла башланады).*

1. Саламлашыу.
2. Дерсге хазырланыу.

**Юйге берилгенни тинтиу:**

Назму «Кавказ». *Боташланы А.(109-110 б.) –* азбар этерге.

**Элберле тешиу:** (Элберлени билячаларын не суратда, неда слайдла бла кёргюзюб танышдырыу).

Бир къызым барды да,

Кёрген къулагъындан тартады. (*Къозукъулакъ*).

Джол джанында къабыучу итчик. (*Мурса).*

Къырау урса – бише,

Бишсе – джерге тюше. (*Муртху).*

Тау башында – къызыл ачытхы. *(Такъюзюк).*

Тау башында марджан таш. *(Тюртю).*

Кёкден келир чыкъыр-чукъур,

Сермеб ал да, башын джар да къутул. *(Чёртлеуюк).*

Кеси – къызыл, бурну – къара. *(Итбурун).*

**Джангы дерсни ангылатыу:**

1. Назму бла шагъырей этиу, сураты бла къысха хапар къурау (108 чи б.).
2. Джангы сёзлени ангылатыу. ***Сёзлюк иш****:* къозгъалгъанды, джашнайдыла, кёк кырдык, сюрюу, мычымайын, макъыралла, кёгетле, тюртю, итбурун, муртху, наныкъ, джандет сыфат…
3. Назмуну окъуу, тинтиу, кесгин окъутуу, ангылашынмагъан сёзлени магъаналарын ачыкълау...
4. Соруулагъа джууаб этиу:

– Автор-джазыучу Кавказны къалай суратлагъанын текстге джууукъ ачыкълагъыз*.* (Назму халда джазылгъанны текстча айтыргъа юретиу).

**Дерсни тамамлау:**

– Биз бюгюн нени окъудукъ? Аны ким джазгъанды?

Кавказ макъамгъа (*сериуюн согъулгъан*) тынгылатыб, кёзлерине не кёрюннгенин соруулау, къайсы инструментле бла согъулгъанын ачыкълау.

Ишге багъа бериу, салыу.

**Юй иш:**

1. «Кавказда джаз». *Байрамкъулланы Ф. (107-109 б.)* – кесгин окъургъа, джангы сёзлени магъаналарын билирге.
2. Байрам дерсге хазырланыу.

***Классдан тышында бардырылгъан байрам дерс*:**

**«СЕН БАРСА ДА, ТУУГЪАН ДЖУРТУМ** – **НЕМ ДА БАРД»**

Намыс болсун джюрек хантынг, Къарачай!

Тюзлюк болсун ёмюр антынг, Къарачай!

Бай тилинги, хур тилинги сакъла, джай!

Адам санынг минг къат ёссюн, Къарачай!

Дерсни тамамлау мураты: сабийлеге миллетибизни, халкъыбызны сёз чемерлигинден талай зат билдире, Ата джуртубузгъа сюймекликлерин ёсдюрюу, музыка – эстетика джанындан сезимлерин ёсдюрюу эм бегитиу.

Дерсге керекли затла: омакъ джасалгъан кирсиз класс, Ата джуртубузну ариу суратлары, гитара, къобуз, магнитофон, керекли видеороликле, слайдла дагъыда башха кёрмюч керекле.

Дерсни барыуу

*1-чи эген.*

Туугъан джуртум!

Къыйырындан къыйырына кёзюм джетмейд,

Джюрегими къандырырча, сёзюм джетмейд,

Тилсиз тюлме.

Джана тургъан джаным бард,

Къуш къанатча, кекге учхан, сууда джюзген,

Тамбласында не боллугъун ачыкъ билген

Сен болгъанда – нем да бард.

***2****-чи эген.*

Сен барса да, Туугъан джуртум – нем да бард:

Эгечлерим,

Таула кибик, къарнашларым,

Джашаууму джулдузлары – сабийле,

Тыбырымда от джагъыгъыучу тенглерим,

Сагъышларым, джырларым.

***1****-чи эген.*

Акъ тауларым,

***2****-чи эген.*

Насыбымча, уруб келген сууларым...

***1****-чи эген.****,2****-чи эген.*

Сен барса да, Туугъан джуртум – нем да бард!

**Джыр «Минги тау»**

Сен кёкге джете мийиксе

Ууакъ тауланы ичинде,

Мияла кибик джылтырай,

Къанга бузларынг юсюнгде.

Юсюнгде барды акъ тонунг,

Сен джай да, къыш да киесе,

Кюн бузулургъа тебресе,

Боран этерге сюесе.

Кюн ариу чууакъ тургъанлай,

Тохтамайды боранынг,

Джай да, къыш да эримейле

Юсюнгдеги бузларынг.

Сенден сора къайсы тауду

Ариулукъ бла бай болгъан,

Башы къыш болуб, бели джаз болуб,

Этеклеринде джай болгъан.

*Семенланы Сымаил.*

Ал сёз:

Устаз:

– Байрамукъланы Халиматны сюйген Ата Джуртубузну юсюнден айтхан сёзлери бла башларым келеди ал сёзюмю: «… туугъан джеринги юсюнден джаза тебресенг, кёлюнге джетген сёз табмайса, ташны, агъачны юсюнден да айтырынг келеди, кёб зат эсинге тюшеди, кёзюнге кёрюнеди. Къайсын айтхын, былайда къайсысына орун айыргъын! Туугъан джерин сюе билмеген, Ата джуртун сюе да биллик тюлдю. Бу сюймеклик джюрегинги джылытханлай, сени джашаугъа тартханлай турады».

Биз бек сейир, бек ариу джерледе джашайбыз.

– Айтыулагъа кёре, бу джерледе эртделеде аланла джашагъандыла.

– Тик таулада арпа ёсдюргендиле, кёгет терекле салыб, кёгет джыйгъандыла, бал четенле тутхандыла, мал сюрюуле кютгендиле.

– Чегетледе айланнган джаныуарла чегетни иеси болуб джашагъандыла.

– Ёзенледе таш буруула бла бегиген уллу шахарла болгъандыла, джолланы джер-джерде сакълауулла сакълагъандыла.

– Солургъа джараулу ариу джерледе чыммакъ клисалагъа джолоучула сейирсиниб къарагъандыла. Ол клисаладан къонгурау таууш келиб тургъанды...

Биз джашагъан тау джерле

Мелхумдула байлыкъдан,

Сырты, къолу тауланы

Толудула джайлыкъдан.

Ол таулада керюрсе

Шоркъулдагъан сууланы,

Джитилеге тайаныб,

Маралланы, бууланы.

Ол таулада керюрсе

Сюрюу-сюрюу малланы,

Ариу битген, сюзюлюб,

Нызыланы, талланы.

Сагъыш этиб къарасанг

Кёбдю аланы байлыгъы:

Бийчесынла, Маркъала

Малчылыкъны джайлыгъыд.

**Джыр «Къарачай»**

Кёкге термилиб ёсген наратла,

Джашил чепкенли Табигъат –

Ата Джуртуму сейир хапары

Саулай Дуниягъа айтылад.

Атам, анам да – сенсе, Къарачай,

Кириш тутушуб тауларынг!

Юйюм, кюнюм да – сенсе, Къарачай,

Эриб кетгинчи бузларынг!

Дарман маталлы ариу хауанга,

Дангыл тюзлеге, таулагъа

Сюйген къызыма айтыр сёзлени

Сайлаб береме саугъагъа!

– Бюгюн биз «Джан тамырым – Къарачай» деген теманы ачыкълайбыз.

Кавказ бютеу дунияда эм ариу джерлерини бириди: къалын чегетле, тау суу кёлле, кёзюнгю алдагъан гокка хансла, мингле бла джылланы ичинде къарлары эримеген мийик къаяла, бугъойлу чатла, кюртлю къулакъла, дунияда болмагъанча, ариулукъ, сюйюм бередиле джуртубузгъа.

– Джер-суу кёре келген адамладан бир къаууму, саулукъларын бакъдыра келгенлени бир белеги, къарачай тилни, культураны, адетлени, джорукъланы халкъны историясын, джерни байлыгъын тинтиб, билиб, журналлада, газетледе, тау миллетни, Кавказны ариулугъуну юсюнден кёб джазгъандыла.

Сёз ючюн:

«На мгновение мы лишились дара речи перед этой удивительной панорамой: это не было похоже ни на Альпы, ни на Пиренеи, ни на что - либо виденное нами; казалось, что представить не в состоянии ни одно даже самое изысканное воображение. Это был Кавказ!».

*А.Дюма*.

*1 эген*

Туугъан джерим!

Бир джерге да тенг тюлд энинг.

Ана сютча, къачынг уллуд.

Сенсиз джашау – джандет болуб,

Кенг къучагъын джайса да,

Джазыу болуб, терт санымдан ауруууму алса да – керек тюлдю!

Ёмюрлюкню ол теджесин башхагъа!

Мен а учхун болайым,

Сени орнунга кесим кюйюб,

Санга тюшген ёртенде.

**Джыр «Джан тамырым - Къарачай»**

1.Туугъан джерим, джюрегимде джашайса,

Сабийликден сен меннге кёл ашайса.

Чомартлыгъынг белгилиди дуниягъа,

Кюн таякълай насыб сингиб таулагъа.

*Эжиу*: Алтын терекни алтын джетеги

Туугъан джерим Минги тауну этеги.

Нарт Сатанай ана терин атхан джер,

Сыйлы Къарча юйюр ташын салгъан джер.

Къыйынлыкъла керюр ючюн къалмадынг,

Алай а сен бюгюлмединг, чыдадынг,

Джырынгы да, тилинги да сатмадынг,

Адамлыкъны, ассыллыкъны сакъладынг.

Сакъландыла сени огъур шартларынг,

Джаш телюге оноу эте къартларынг.

Учхан къушдан тюк алырча джашларынг,

Джюреклеге джылыу берген къызларынг.

Туугъан халкъым, джан тамырым, Къарачай,

Сен тюлмюсе къонакъ сюйген къонакъбай.

Насыблыма джашынг болгъан ючюн,

Чууакъ кекден джарыкъ тийиб турсун кюн.

*Тохчукъланы Исмаил.*

*1 эген*

Багъалыса, саулай джерибиз, меннге

Кемсиз ариу керюнеди хар затынг,

Таурухдача кёб сууунг, тауунг, чатынг,

Туугъан Джуртум, Россияды сени атынг.

*2 эген*

Ана сют кибик, джюрек дарманым,

Къууат бересе джаныма,

Ёхтем Къобаным, сюйген Къобаным,

Сингенсе бютеу къаныма.

**Джыр «Къобан»**

Ёзенлени, кенг тюзлени

Суусабларын къандыргъан,

Минги Тауну джюрегини

Къан тамырыса, Къобан.

Къарачайны Къобаны,

Минги Тауну кёк къаны,

Алгъышлары къартланы,

Таркъайма минг джыллыны!

Джаз башында кемсиз аза,

Къулакъ суудан уяла,

Джайда – боза, къачда – таза,

Къыш болса уа – мияла.

Сени сууунг – мени къаным

Ёхтемлигинг – келюмде.

Сабыр болгъанлыкъгъа ангым,

Дженгиллигинг – халимде.

Энди халкъым термилмесин,

Сенден уртлам уртларгъа!

Ачлыкъ джетиб кюсемесин,

Ташларынгы джаларгъа!

Сынамазча халкъым къуллукъ,

Ёмюрде да болма сай,

Этиб турсанг халал къуллукъ,

Разы турур Къарачай!

*Ёзденланы Альберт*

*1 эген*

Сюйсенг – тюй мени, сюйсенг – сюй мени,

Эркинсе, Джуртум, неге да.

Хаман да сынаб, сынаб бил мени,

Къыйын ишлеге джеге да.

*2 эген*

Сюйсенг – тюй мени, сюйсенг – сюй,

Терслигими уа кёлтюрме,

Не бек тебсенг да, багъалы Джуртум,

ЁГЕЛИК этиб ёлтюрме.

**Джыр «Къарачай»**

Алан халкъны аслан кёллю баласы,

Тау намысны оюлмазлыкъ къаласы.

Хар не тюрлю хазна адам, джеринг бай,

Ахыр сёзлю, дугъум кёзлю Къарачай.

Тау башлада эримеучю къарынгдан,

Субай санлы джашил наратларынгдан,

Тоялмайма, кёзлерим бла ийнакълай,

Акъ башлыкълы, джашил чепкенли, Къарачай!

Алма терек чакъгъан кюнде эшикде,

Джукълаб тургъан балачыгъынг бешикде.

Тылпыуунгдан тогъугъанча, мен алай

Солуучанма тау хауаны, Къарачай!

Кёзбау сёзге сен да тюртме эсинги,

Сакъла, сакъла, Шам Къарачай, кесинги.

Сюйгенден да болмагъанды кёлюм сай,

Ата джуртум, ана сютюм, Къарачай!

Керек болса амалчы бол сен алай:

Бек бюгюл да, дженгил тюзел мычхылай.

Кёз зорлукъну сен, ашыкъмай, бек чыда.

Тамам джылы болсун юйюнг, Къарачай!

Намыс болсун джюрек хантынг, Къарачай!

Тюзлюк болсун ёмюр антынг, Къарачай!

Бай тилинги, хур тилинги сакъла, джай!

Адам санынг минг къат болсун, Къарачай!

Устаз:

1. «Абезек» – тебсеу.

2. Конкурс «Ата джуртха аталгъан ким кёб нарт сёз биле эсе».

3. Конкурс «Ата джуртха аталгъан ким кёб назму биле эсе да» – кесгин азбар айтыргъа.

4. Конкурсланы тамамлау. Тёреге сёз бериу. Саугъаланы юлешиу.

*1 эген*

Тамчы болуб сингсем туугъан джериме,

Кёр болдум деб, ёкюнмезем ёмюрде.

Учхун болуб, сабанлагъа себилсем,

Тас болдум деб, ёкюнмезем ёмюрде...

*2 эген*

Тауларымдан бир зыгъырчыкъ болалсам, таш болдум деб ёкюнмесем ёмюрде!..

**Джыр «Къарачайны Къадау ташы»**

Къарачайны Къадау ташын

Таудан ургъан салкъын аяз сылайды.

Деу Къарчаны бёгек джашын

Кюн кесине нёгерликге сайлайды.

Бир джарлыны, юзмей ашын

Тау миллетим къыйыны бла джашайды.

Къум тюзледе да тутханд башын,

Уясына къайытхан къушха ушайды.

Кёре джерни сууукъ къышын,

Малчы къоюн, тууарын да къурайды

Къарачайны Къадау ташын

Ай, сайлайд да, туурасындан къарайды.

Таулу къызны кёзюн, къашын

Тау джитиден Чолпан джулдуз марайды.

Къарачайны Къадау ташын

Ёхтем тулпар огъурлукъгъа сынайды.

*1 эген*

– Багъалы къонакъла! Муну бла Ата Джуртубузгъа – Шам Къарачайгъа – аталгъан къууанч джыйылыуубузну джабабыз.

*2 эген*

– Эсен кёрюшейик.

*1 эген*

– Къуру да къууанчлада тюбешейик.

*2 эген*

– Халал къыйын ашайыкъ.

Ким да сюйгенледен болайыкъ!

*30-чу дерс.*

**ЧУБАР ТАУУКЪЧУКЪ**. *Чотчаланы М. (1-чи кесеги).*

Дерсде окъуу-къурулуш амалла: Хапар бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: Иги халиге юретиу, ангыларын ишленмекликге, адамлыкъгъа буруу.

Дерсге керекли затла*: «Джюу-джюу, джюджаларым*» деген джырны записи, юй къанатлыланы суратлары, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Джангы дерсни ангылатыу:**

Устаз:(«Джюу-джюу, джюджаларым» деген джырны записини бир кесегине тынгылата…)

–Бир юй къанатлыны юсюнден бюгюн хапар окъурукъбуз. Ким айтыр, къайсыладыла юй къанатлыла?

–Мен сизге элберле берейим, сиз аланы билячаларын табыгъыз. (Устаз билмегенлерин айтдыра, сабийле да аланы суратда кёргюзюб барадыла…).

Бир къызым барды да,

Кёлге кирсе, суу къонмайды. (*Бабуш)*.

Башы – таракъ,

Къуйругъу – оракъ. (*Гугурукку*).

Не атасы табмагъан, не анасы табмагъан. (*Джюджек*).

Келиними бир баласы –

Къалгъанладан багъалы. (*Зайын)*.

Бир къызым барды да,

Суу ичсе – кёкге къарайды. (*Тауукъ)*.

Къол бла бир саугъасы,

Эл бла бир къаугъасы. (*Тауукъ*).

– Не ашайдыла юй къанатлыла? Къалай къарайдыла балаларына?

– Аланы гаккыларына ким гурт джатады? «Гурт джатады» деб неге айтадыла?

– Къаллай бир джатадыла гурт?

–Гурт джатхан къанатлыла артда балаларына къалай къарайдыла?

–Сиз болушаламысыз? Не бла болушасыз?..

1. Хапар бла шагъырей этиу.
2. Джангы сёзлени ангылатыу. ***Сёзлюк иш****:* къангкъылдаб, тюненеги, эркелетеди, гурт, ёрлейди, сескекли, хыйлачы…
3. Хапарны 1-чи кесегин окъуу (110-112б*. –* «Юч ыйыкъ чакълы кетди» дегеннге дери), тинтиу, соруулагъа джууаб этиу:

– Гаккы къайда табады тауукъчукъ? Ол ары къалай минеди?

– Тауукъ джер-джерде табмаз ючюн, не бла алдайдыла аны?

– Неге деб табады тауукъ гаккы, адамла гаккыла ашар ючюн огъесе башха сылтаууму барды, кёлюгюзге къалай келеди?

– Гаккыланы бир джерде нек табады?

– Мурат къалай бузду тауукъчукъну «режимин»?

– Алдаялдымы да ол тауукъну?

– Андан ары не болду?

– Не болду ахыры тауукъчукъ бла?

**Дерсни тамамлау:**

–Биз бюгюн нени окъудукъ? Аны ким джазгъанды?

Ишге багъа бериу, салыу.

**Юй иш:**

«Чубар тауукъчукъ». *Чотчаланы М.* (2-чи кесеги – 112-114 б. – кеси кючлери бла окъургъа, текстге джууукъ хапарын айтыргъа).

*Вариант дерс.*

**ДЖЫЛНЫ ЧАКЪЛАРЫ**. *Байрамкъулланы Ф.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: юй чыпчыкъланы джашауларыны юсю бла къарыусузлагъа, онгсузлагъа, ауругъанлагъа сакълыкъгъа учундуруу; джазыкъсынмакълыкъгъа эмда бюгюн гитче кёрюннген тамбла ёсюб уллу боллугъун тауукъ юйюрню юсю бла кёргюзтюу; ангыларын ишленмекликге, адамлыкъгъа буруу.

Дерсге керекли затла: китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Чубар тауукъчукъ». Чотчаланы М. (2-чи кесеги) – окъургъа, хапарын айтыргъа, соруулагъа джууаб этерге.

1. «Гаккы» деген сёзю болгъан нарт сёзлени соруулау, магъаналарын ачыкълау:

«Гаккы бла таш сындырмазса». (Къарыуунга кёре алай атла дегенмагъанадады). «Гаккыда тюк излегенлей, джауда джик излегенлей». (Керексиз къайгъы излеб тургъаннга айтылады).

«Гаккыны къаягъа ургъанча». (Къарыусуз кесинден узакъ кючлюге кесин тенг этсе неда эришсе, неда кюреширге излесе айтылады).

**Джангы дерсни ангылатыу:**

1. Назму бла шагъырей этиу, суратда *(115-чи б.)* джылны чакъларын тенглешдириу, аланы бир-бирлеринден айырыу, башхалыкъларын суратлагъан шартларын чертиу.
2. Джангы сёзлени ангылатыу. ***Сёзлюк иш****:* оджакъ – оджакъла-ны, акъ чепкени джылтыргъанды, кёк чепкени кёрюнеди, шоркъа – шоркъала – шоркъала-дан.
3. Назмуну окъуу, джылны чакъларына кёре, бёлюмлеге бёлюу, тинтиу, соруулагъа джууаб этиу:

*–* Джылны ненча чагъы барды?

*–* Ала къайсыладыла?

*–* Чапыракъла, сары болуб, къачан агъадыла?

*–* Къышны юсюнден джазыучу къалай айтады?

*–* Джылны чакъларында сиз къайсы чагъын сюесиз? Нек?

*–* Джылны чакъларын таныгъыз.

Биреу сюйдюре,

Биреу кюйдюре. (*Джай бла къыш*).

Онеки къуш,

Элли эки чаука,

Ючджюз алтмыш беш чакъынджик

Бир гаккы табхандыла. (*Айла, ыйыкъла, кюнле, джыл*).

**Макъамгъа тынгылатыу,** алгъы дерследе тынгылагъанланы эсге тюшюрюу, джылны чакъларын айыртыу («Времена года» *–*  классика макъам).

**Дерсни тамамлау:**

*–* Биз бюгюн нени окъудукъ? Аны ким джазгъанды?

1. Ишге багъа салыу.

**Юй иш:**

**Джылны чакълары**. *Байрамкъулланы Ф.* – логика басымгъа, бёлюм басымгъа эс бёле, кесгин окъургъа.

*Вариант дерс.*

**БИЛЧИ, КЪАЙСЫ ЗАМАНДЫ***. Биджиланы А.*

**ДЖАЗ КЕЛДИ.** *Сюйюнчланы А.*

(Дерс хауада, экскурсия халда бардырылады)

Дерсде окъуу-къурулуш амалла: назмула бла шагъырей эте, тилни ариулугъун, байлыгъын ачыкълау; логика басым бла бёлюм басымны бир-биринден айыртыу; сёз байлыкъларын ёсдюрюу.

Дерсни тамамлау мураты: хар джылны чагъыны уллу магъанасын , хар чагъы сайын не магъаналы ишле этилгенлерини ачыкълауда назмуну ариу тилин кёргюзюу; иги халиге юретиу, ангыларын ишленмекликге, адамлыкъгъа буруу; табигъатда тюрлениулеге эс бёлюу, назмулада айтылгъан тюрлениулени табигъатда излеб табдырыу.

Дерсге керекли затла: китабла, хар джылны чагъына келишген слайдла.

Дерсни барыуу

**Сабийлени эслерин дерсге буруу.**

(Дерс хауада, экскурсия халда бардырылады)

**Юйге берилгенни тинтиу:**

1. «Джылны чакълары». *Байрамкъулланы Ф. –* логика басымгъа, бёлюм басымгъа эс бёле, кесгин окъутуу.
2. Элберлени къайтарыу:

Биреу сюйдюре,

Биреу кюйдюре. (*Джай бла къыш*).

Онеки къуш,

Элли эки чаука,

Ючджюз алтмыш беш чакъынджик

Бир гаккы табхандыла. (*Айла, ыйыкъла, кюнле, джыл*).

**Джангы дерсни ангылатыу.**

Устаз:

– Табигъатда къаллай тюрлениуле боладыла джаз, тёгерегигизге бир къарагъыз?

– Къар къачан эрийди?

– Кюн къалай тиеди, къыздырамыды огъесе джылытмаймыды?

– Джаз табигъат къаллай кийим киеди? Ата къалайды ол кийимни?

– Чыпчыкъ джырлагъан, башха таууш, къулагъыгъыз нени эшитеди?

– Къаллай ишле башланадыла адамлада джаз алада? Неге ишлеб кюрешедиле адамла?!

– Биз бусагъат эки назму окъурукъбуз. Биринчини Биджиланы Асхат джазгъанды. Ол белгили хирург болгъанды. Кеси да Москвада ишлегенди. Фахмулу адам болгъанды ол, кёб затны эте билгенди. Ана тилин бек сюйгени ючюн, сабийлеге кёб назму джазгъанды. Биз аланы окъуй барлыкъбыз. Бюгюн а «Билчи, къайсы заманды» деген назмусун окъуюкъ.

1. Назму бла шагъырей этиу, джангы сёзлени ангылатыу. ***Сёзлюк иш****:* кёк кюкюреб, джерни сюре, урлукъ чачыб, битерине – битим…
2. Назмуну окъуу, тинтиу, соруулагъа джууаб этиу:

– Джазда къаллай тюрлениуле болдула?

– Неге къууанады сабанчы?

1. Бу схемагъа кёре, Сюйюнчланы А. «Джаз келди» деген назмусун тинтиу, ызы бла эки назмуну тенглешдириу.

– Тенглешдирейик, джазны дагъыда къаллай тюрлениулери къошулдула бу назмуда? (Къарны джылы аяз да эритеди. Джол арбаз балчыкъ болдула. Кёк кюкюрегеннге «дауурбаз урду» дейди. Къарылгъачла учдула. Биринчи джаугъан джангур тамчыла кырдыкны ёсдюрдюле…)

**Нарт сёзлени тинтиу, магъаналарын ачыкълау**.

«Джазны кюню джыл багъар»

«Джаз мыйысы къайнагъанны, къыш къазаны къайнар»

«Джазына кёре – къышы, тюнюне кёре – тюшю»

«Джаз башы – кёзге асыу, кюз арты – кёлге асыу»

**Дерсни тамамлау:**

1. Биз бюгюн нени окъудукъ? Аны ким джазгъанды?
2. Ишге багъа салыу.

**Юй иш:**

1. Сюйюнчланы А. «Джаз келди», «Билчи, къайсы заманды» *Биджиланы А.* деген назмуланы кесгин окъургъа, бирин азбар этерге.
2. Джазны юсюнден нарт сёзлени дефтерлеге джазаргъа.

*31-чи дерс.*

**ТАБИГЪАТНЫ САКЪЛАУ – АДАМЛЫКЪДЫ**

**НЫЗЫЧЫКЪНЫ КЪУУАНЧЫ**. (С.Михалковдан кёчюрген Чотчаланы Р.У.).

Дерсде окъуу-къурулуш амалла: джомакъ бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: байрамда тереклени къыргъанны табигъатха уллу зараны болгъанын, нызы терекчикле бир да акъырын ёсгенлерин ачыкълау; хапарны юсю бла экология джанындан айнытыу ушакъны бардырыу эмда тиллерин байындырыу; ангыларын ишленмекликге, адамлыкъгъа буруу.

Дерсге керекли затла: «Зимняя сказка» классика макъам, Хапчаланы Р., Кочкаров М. «Келчи, Буз Акка» («Эльбрусоидни фонотекасындан»); дауурбаз бла чакъынджикни суратлары, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

Сюйюнчланы А. «Джаз келди», «Билчи, къайсы заманды» *Биджиланы А.* деген назмуланы кесгин окъутуу, кеси разылыкълары бла бирин азбар айтдырыу.

**Джангы дерсни ангылатыу:**

(«Зимняя сказка» макъамгъа тынгылатыу; кёзлерине не кёргюзтдюле макъамгъа тынгылай, аны ачыкълау…)

1. Джомакъ бла шагъырей этиу, джангы сёзлени ангылатыу. ***Сёзлюк иш:***чарс эте эдиле, къонакъбайлыкъ, джайны ара сюреми, чакъынджик, хыны гъыжылдады, кёлюне чабды, эс джыяргъа – эс джыйгъаннында, джасанма, чокъуракъча – чокъуракълача (как ракушки), чалыула (узорное плетение)…
2. Джомакъны окъуу, тинтиу, соруулагъа джууаб этиу:

– Къаллай эди Нызычыкъны чегетде джашауу?

– «Кесинден сора алайда джукъ ёсмегенликге, джангызлыкъ сынамай эди» деген сёзлени къалай ангылайсыз?

– Къаллайды чакъынджик? Аны халисин, айтханын, сёз урумун джаратдыгъызмы?

– Чегетчини къаллай адамгъа санадыгъыз?

– Атаны къайсы сёзлерин джаратдыгъыз?

– Джомакъны бетледе окъуюкъ…

Элбер тешиу, ышанларын тинтиу, нек айтылгъанын ангылатыу. *(Суратларын кёргюзте).*

Къазандан къара,

Къардан акъ,

Оракъдан муккур,

Окъдан тюз. (*Чакъынджик)*.

Данг-дунг эте беземе,

Элни сафха тиземе. (*Дауурбаз*).

**Дерсни тамамлау:**

– Биз бюгюн нени окъудукъ? Аны ким джазгъанды?

Ишге багъа салыу.

**Юй иш:**

«Нызычыкъны къууанчы» деген С.Михалковну джомагъын окъургъа, бетледе окъургъа хазыр болургъа.

*Вариант дерс.*

**«ТАБИГЪАТ».** (Аууздан суратлау эм джаздырыу).

Дерсде окъуу-къурулуш амалла: сёз байлыкъларын ёсдюрюу, билимлерин терен этиу.

Дерсни тамамлау мураты: *кёлден джазма* джаздырыу; иги халиге юретиу, ангыларын ишленмекликге, адамлыкъгъа буруу.

Дерсге керекли затла: сурат, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

«Нызычыкъны къууанчы» деген С.Михалковну джомагъын бетледе окъутуу, соруулагъа джууаб этдириу.

**Джангы дерсни ангылатыу:**

1. 122-чи бетдеги сурат бла ишлеу.
2. Соруулагъа джууаб этиу:

– Кийик дунияны суратына эс ийиб къарагъыз. Джаны болгъан нелени кёресиз?

– Джансыз дуния бла ала къалай байланыбдыла?

– Табигъат бла адам а къалай келишедиле?

– Адамны эм уллу борчу неди?

– Табигъатны сакълаугъа сиз къаллай джумуш бла джарарыкъсыз?

(Устаз, сабийлени джууабларын керекли джерде тюзете, сочинение-чыгъарма къурашдырады. Таб келишдирилген текстни биреулен къангада, къалгъанла дефтерледе джазадыла. Устаз сабийлени тюз-терс джазгъанларына эс бёлгенлей турады, ол къангада джазгъан сабийни джазыуларын юлгюге алыб, эсгертиу диктантдача, ишни алай бардырады).

**Табигъатны сакълау**

Бизни къралда табигъатны сакълауну юсюнден джорукъ барды. Табигъатны аяусуз этерге эркинлик бермейди ол, табигъат байлыкъны таркъайтыргъа тюл, аны сакъларгъа, ёсдюрюрге, айнытыргъа кереклисин борч этеди хар бирибизге.

Школда окъугъан хар сохтачыкъ быллай магъаналы ишге кесини юлюшюн къошаргъа амалсыз керекди. Терек бутакъланы сындыргъан, чыпчыкълагъа таш атхан, чыпчыкъ уяны чачхан – табигъатны джаууду.

Къара сууну, чабакълагъа деб ишленнген кёлню тазалыгъын сакъларгъа, газонланы, скверлени ариу тутаргъа, сакъларгъа керекбиз. Буруннгу ата-бабаларыбыз табигъатны сакъламасала, бизни бюгюннгю джашауубуз боллукъ тюл эди.

Бизден сора джашарыкъ тёлюлеге да керек боллукъду табигъатны байлыгъы, ариулугъу, тазалыгъы.

**Дерсни тамамлау.**

1. Биз бюгюн неге джарадыкъ?
2. Ишге багъа салыу

*32-чи дерс.*

**ХОРЛАМНЫ КЮНЮ*.***

**ЭСГЕРТМЕ.** *Джаубаланы Х.*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: къазаууатда джанларын Ата Джурт ючюн, юйлерин къоруулай, джерлерини сыйын сакълай бергенлеге сый бердиртиу; ала уллу патриот борчларын мийик дараджада толтургъанларын айыртыу; адеблендириу эмда ангыларын ишленмекликге, адамлыкъгъа буруу.

Дерсге керекли затла: алгъынгы Совет Союзну политика картасы республикалары бла биргелей, «Священная война» джырны записи, урушдан Рейхстагны башына Хорламны Байрагъы тагъылгъанын кёргюзген хроника кадрла, «Джигитле» (гр. «Салам») деген джыр, китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу***.*

1. Саламлашыу.
2. Дерсге хазырланыу.

**Джангы дерсни ангылатыу:**

Устаз:

– 22 июнь 1941-чи джыл. («Священная война» джырны 1 куплети согъулады…).

– Сабийле, кимигиз биледи, не джырды бу эшитген джырыгъыз?

– Бу джырны макъамы бла бизни джигит аскерчилерибиз къазауатны заманында урушха кетгендиле. Киши билемиди, Уллу Ата Джурт къазауат къачан башланнганын?

–Бу кюн Фашист Германия, бир-бирибине тиймез Договорну бузуб, бизни къралны чеклеринден ётюб, уруш самолетлары бомбаларын Брест шахаргъа атыб башлагъандыла. Ол заманда бизни кралны аты Советский Союз болгъанды, бусагъатдагъы Белоруссия – ара шахары *Минск*, Украина – ара шахары *Киев*, Молдавия – ара шахары *Кишинев*, Азербайджан – ара шахары *Баку*, Армения – ара шахары *Ереван*, Грузия – ара шахары *Тбилиси*, Къазахстан – ара шахары *Алма-Ата*, Киргизстан – ара шахары *Фрунзе*, Узбекистан – ара шахары *Ташкент*, Таджикистан – ара шахары *Душанбе*, Туркменистан – ара шахары *Ашхабад*, Латвия – ара шахары *Рига*, Литва – ара шахары *Вильнюс*, Эстония – ара шахары *Таллин*, Российская Федерация – ара шахары *Москва* – бютеулей 15 Республика – бир кърал – Советский Союз – болуб тургъандыла. (Айтылгъан Республикаланы, ара шахарларын устаз картада кёргюзтеди).

Ала бары да бирлешиб, 9 майда 1945-чи джыл Берлинни Ара Майданында тургъан ол замандагъы Правительствосуну юйюню - Рейхстагны – башына, Совет Союзну Хорламын белгилеб, къызыл байракъны такъгъандыла. (Хроникадан юзюкле кёргюзтюрге…).

Ол къазауатны заманында 22 минг къарачай сабий ёлгенди. Уллуланы да учу-къыйыры джокъ. ОЛ ачы урушда къарайлыланы саны юч этиб бирге кем болгъанды, 30 проценти джан бергенди…

Ол Хорламгъа, бютеулей кърал ёрге туруб, алай джетгендиле. Бизден къарачайлыладан кеслерин аямай, джуртлары ючюн, адамлары ючюн джанларын берген 11 Совет Союзну Джигити аталгъан джашларыбызны атларын сиз билирге керексиз.

1. Заполярьеде чеклерибизни сакълагъан, кеси да Александр Матросовча атыла тургъан пулеметну отун 1944-чю джыл кеси бла джабыб джан берген, 125-чи полкну тенгиз пехотасыны сержанты ***Хачирланы Хызыр***;
2. Киевни фашист джалдатладан къоруулауда Днепрдагъы урушда кесин ётгюр кёргюзтген ***Багъатырланы Харун***;
3. 1943-чю джыл лётчик-истребитель ***Голаланы Джанибек*** кеси энчи 15 фашист самолетну кюйдюргенди;
4. Ёмюрлеге кесини атын унутмазлыкъ этгенди Белоруссияны Джигити ***Къасайланы Осман***; 1944-чю джылны февраль айына аны отряды 27 джау гарнизонну чачуу-къучуу этиб, 4 минг фашистни дуниядан джокъ этгенди, 100-ден артыкъ джаугъа къаршчы аскер операция ишлени бардыргъанды…
5. Белоруссияда дагъыда джан бергенле партизан командирле ***Хайиркизланы Кичибатыр, Каракетланы Юнус***, Ёзденланы Азрет, Каракетланы Домбузулла д.а.к.
6. Джюз-джюз къыз сабий урушха кетгендиле, аланы ичинде ***Чичханчиланы Фатима***, «За Отвагу» медаль берилгенди анга; ***Глоуланы Мёлек*** – лётчик-стрелок-радист – сансыз медаллары, орденлери аны да; Матрос къызла ***Чотчаланы Кочура, Токъланы Шерифа, Эбзеланы Халимат***, партизан къызыбыз ***Эрикгенланы Залихат***…
7. ***Биджиланы Солтан-Хамит***, летчик-истребитель – 15 самолетну чачханды;
8. ***Бадахланы Хамзат***, ётгюр тахсачы (разведчик);
9. ***Чочуланы Харун*** – Словакияда партизан отрядны командири;
10. ***Ёзденланы Дюгербий*** – сайлама партизан отрядны командири (башчысы);
11. ***Гербекланы Магомет***, миномет расчетну белгили командири, танкаланы истребители…
12. ***Ижаланы Абдул,*** тахсачы бёлюмню командири;

(А.Д. Койчуев «Сыны и дочери Карачая – фронту»,

Черкесск, 1995, стр. 108, 49-53).

– Бютеулей 11 Джигитибиз барды. Бусагъатда энтда 12 къарачайлыны Уллу АтаДжурт къазауатны заманында Джигит атха джораланнган докуметлери табылыб, алагъа да къайгъырыу ишле бардырылады…

Бу ол замандагъы ётгюрлюкню бир кесегиди. Айтханда , къыз-джаш демей, сабий-уллу демей, къарт-джаш демей – бютеу халкъла бирлешиб, алай хорлагъандыла герман фашист джалдатланы.

Аллай джигитликни утутмаз ючюн, хар элде дегенча, эсгертмеле салыннгандыла. Ала адамла къыйынлыкъ болгъанын, болса да кесинги къоруулай билирге керекди деген эсгертмеледиле, Джигитлеге, игилеге-ашхылагъа салыннган эсгертмеледиле. «*Эсгертме*» деген сёз «*эсгер, эсде тут*» деген магъанады…

1. Назму бла шагъырей этиу, джангы сёзлени ангылатыу. *Сёзлюк иш*: къадама, аууш, саугъа, шейит…
2. Джаубаланы Х. «Эсгертме» назмусун окъуу, тинтиу, соруулагъа джууаб этиу:

– Бизни республикада быллай эсгертмеле къайда бардыла?

– Ол эсгертмеле нени юсюнден хапар айтадыла?

– Неге керекдиле эсгертмеле?

– Ата Джурт къазауат къайсы джыллада болгъанды? Ол къазауат бошалгъанлы ненча джыл болду?

– Хорламгъа аталгъан эсгертмени юсюнден хапарчыкъ къурагъыз.

1. *«Джигитле****»*** (гр. «Салам») деген джыргъа тынгылатыу.

**Дерсни тамамлау:**

– Биз бюгюн нени окъудукъ? Аны ким джазгъанды?

1. Ишге багъа салыу.

**Юй иш:**

1. Джаубаланы Х. «Эсгертме» назмусун кесгин окъургъа, соруулагъа джууаб этерге.

*Вариант дерс.*

**РАХАТЛЫКЪ КЕЛСИН!** *Семенланы А.*

*(Эсгертмени къатында экскурсияда бардырылады дерс).*

Дерсде окъуу-къурулуш амалла: назму бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: рахатлыкъ биринчи къралдан, аны ызы бла туугъан джуртунгдан, аны ызы бла юйюнгден, кеси халингден болгъанын ачыкълауадеблендириу эмда ангыларын ишленмекликге, адамлыкъгъа буруу.

Дерсге керекли затла: эсгертме, Боташланы Н. «Джигит Харунну джыры» («Эльбрусоидни фонотекасындан»); китабла.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. Джаубаланы Х. «Эсгертме» назмусун кесгин окъутуу, эсгертмени къатында кеслерин ариу тураргъа кереклисин эсгертиу, аны бла къалмай къабырла къатында да алай тутаргъа кереклисин чертиу. Къарачай айтыу барды «Ёлгенни сагъынсанг, сауну нюрю кетер» деб. Аны унутмайыкъ.

– Сабийле бу нарт сёзню къалай ангылайсыз «Ёлюмден аман – зорлукъ»?

1. Соруулагъа джууаб этерге.

**Джангы дерсни ангылатыу:**

1. «Рахатлыкъ келсин!» *Семенланы А*., назму бла шагъырей этиу, джангы сёзлени ангылатыу. ***Сёзлюк иш:*** рахатлыкъ…
2. Назмуну окъуу, тинтиу, соруулагъа джууаб этиу:

– «Рахатлыкъ» деген сёзню къалай ангылайсыз?

– Дунияда рахатлыкъ болур ючюн, не этерге керекди?

– Сиз не болушлукъ эталасыз онгсузлагъа юйгюзде, тийрегизде?

– Назмуну азбар этигиз.

**Дерсни тамамлау:**

– Биз бюгюн нени окъудукъ? Аны ким джазгъанды?

Ишге багъа бериу, салыу.

**Юй иш:**

1. «Рахатлыкъ келсин!» *Семенланы А*. – азбар этерге.
2. «Тауда» Чотчаланы Ш. – энчи окъургъа, соруулагъа джууаб этерге, хапарын 3-чю бетден айтыргъа хазырларгъа.
3. Байрам дерсге хазырланыу.

*33-чю дерс.*

**ИШЛЕНМЕКЛИК АДЕБ ДЖОРУКЪЛАДАН**

**АДАМЛЫКЪ**. *Байрамукъланы Х.,*

**МУХТАРЧЫКЪ.** *Абайханланы Н.*

Дерсде окъуу-къурулуш амалла: хапарла бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: нарт сёзлени юсю бла адеб джокъда намыс болмазлыгъын, акъыл бла адеб бирден келгенлерин, намыс болгъан джерде насыб болгъанын, намыс болмагъан джерде берекет болмагъанын, намыс болмагъан джерге ырысхы къонмагъанын ачыкълау; адеблендириу эмда ангыларын ишленмекликге, адамлыкъгъа буруу.

Дерсге керекли затла*:* китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Рахатлыкъ келсин!» *Семенланы А*. – азбар айтдырыу.
2. «Тауда» Чотчаланы Ш. хапарын 3-чю бетден айтдырыргъа, соруулагъа джууаб этдириу:

– Джашчыкъ джай къайры баргъанды?

– Тауда табигъатны ариулугъун къаллай сёзле бла суратлайды джазыучу? Текстге джууукъ айтыгъыз.

– Къалай болушханды джашчыкъ атасына?

– Атасы разы болдуму джашчыкъгъа?

– Къалай билдигиз сиз аны?

**Джангы дерсни ангылатыу:**

1. «Адамлыкъ». *Байрамукъланы Х. - х*апар бла шагъырей этиу, джангы сёзлени ангылатыу. ***Сёзлюк иш****:* адамгъа уру къазгъан, кёлкъалды адамына, сёгюб, айгъакълаб…
2. Хапарны окъуу, тинтиу, соруулагъа джууаб этиу:

– Бизни миллетде адамны адамлыгъы къаллай къылыкъладан къуралады?

– Халкъда джюрюген къаллай ариу адетлени билесиз?

– Адетлерибизни тикирал билигиз. Ол деген иги, деменгили билигиз дегенди.

**Нарт сёзлени тинтиу, азбар этерге тырмашдырыу.**

Игини иши да иги.

Адеб джокъда – намыс джокъ.

Акъыл бла адеб эгизледиле.

Алтындан артыкъ адеб бар.

Намыс бла насыб – къарнаш.

Намыс болмагъан джерде берекет болмаз.

Намыс болмагъан джерде ырысхы къонмаз

**Дерсни тамамлау:**

– Биз бюгюн нени окъудукъ? Аны ким джазъанды?

1. Ишге багъа салыу.

**Юй иш:**

1. «Адамлыкъ». *Байрамукъланы Х.* – *х*апарны окъургъа, магъанасын ангыларгъа.
2. «Мухтарчыкъ». *Абайханланы Н. –* окъургъа, джангы сёзлени тинтерге, хапарын айтыргъа.
3. Байрам дерсге хазырланыу.

*Вариант дерс.*

**ТАС БОЛГЪАН НАМЫС.** *Занкишиланы Ж.*

Дерсде окъуу-къурулуш амалла: таурух бла шагъырей эте, тилни ариулугъун, байлыгъын ачыкълау; сёз байлыкъларын ёсдюрюу, билимлерин терен этиу.

Дерсни тамамлау мураты: намысны джашауда орнун нарт сёзлени юсю бла ангылатыу: аманлыкъ этген да, игилик этген да кесине этгенин, аманлыкъ этсенг, сеннге да ол аманлыкъ бла къайытханын айыртыу; адеблендириу эмда ангыларын ишленмекликге, адамлыкъгъа буруу.

Дерсге керекли затла: китабла, сёзлюкле, къаламла, дневникле.

Дерсни барыуу

**Сабийлени эслерин дерсге буруу.**

1. Саламлашыу.
2. Дерсге хазырланыу.

**Юйге берилгенни тинтиу:**

1. «Адамлыкъ». *Байрамукъланы Х.* – *х*апарны кесгин окъутуу.
2. «Мухтарчыкъ». *Абайханланы Н. –* окъутуу, джангы сёзлени тинтиу, хапарын айтдырыу, соруулагъа джууаб этдириу:

– Не ючюн сыйлы кёре эдиле элчилери Ибрахимни?

– Мухтарчыкъ нек уялды?

– Къарт Ибрахим автобусну нек тохтатды?

– Мухтарчыкъ не к тиледи кечмеклик?

– Мухтарчыкъгъа къаллай джашчыкъ дерге боллукъду?

– «Онгсузну джакъла, тенгликни сакъла» деген нарт сёзню къалай ангылайсыз?

**Джангы дерсни ангылатыу:**

1. «Тас болгъан намыс»**.** *Занкишиланы Ж. –* Таурух бла шагъырей этиу.
2. Джангы сёзлени ангылатыу. ***Сёзлюк иш:***джай чилле, бучхакъ, ойлады, ызына салыр умутда, джумуб, къолунгу джумдурукъ эт, ышанмай, джетишимли…
3. Таурухну окъуу, тинтиу, соруулагъа джууаб этиу:

– Джашчыкъ ненча кере намысын тас этди?

– Анасы къалай ангылатды намыскъайда болгъанын?

– Биринг джашчыкъ, биринг къарт, биринг ана болуб, хапарны бетледе окъуюкъ…

**Нарт сёзлени тинтиу.**

(Биринчи устаз бла биргелей магъаналарын ачыкълайдыла, азбар этедиле; ызы бла къангада неда экранда джазылгъан сёзлени ахырын неда аллын айтдырыу: тюблери тартылгъан сёзлени устаз, кеси айтмай неда джазыб къоймай, сабийлеге айтдырыргъа керекди):

«Къартны сыйлагъан къартлыкъгъа джашайды»

«Сау бол деб айтдыргъан атха миннген кибикди»

«Аманлыкъ этген да, игилик этген да кесине этеди»

«Элге аман деген – кеси аман, эл аман деген керти аман»

«Аманнга игилик этсенг, юйюнге сау бармазса»

«Аманлыкъчыны эки юлюшю башына джау»

**Дерсни тамамлау:**

– Биз бюгюн нени окъудукъ? Аны ким джазъанды? Баш магъанасы неди?

1. Ишге багъа бериу, салыу.

**Юй иш:**

1. «Тас болгъан намыс»**.** *Занкишиланы Ж. –* Таурухну бетледе кесгин окъуй билирге.
2. Байрам дерсге хазырланыу.

*34-чю дерс.*

*Байрам дерс* **«АДАМЛЫКЪНЫ ТАС ЭТМЕЙИК»**

Дерсде окъуу-къурулуш амалла: ушакъ халда селеше билиу; кеслери акъыллары бла сагъыш этиб джууаб берирге юретиу; табигъатха сюймекликни ёсдюрюу, аууз творчествогъа эслерин белюрге; Ата джуртха, джырлагъа, тепсеулеге сюймекликни есдюрюу.

Дерсни тамамлау мураты: адамлыкъны шартларын ачыкълау; адеблендириу: ариу халиге, адебге, намысха, адетге юретиу.

Дерсге керекли затла: плакат Сюйюнчланы Азаматны сёзлери (адамлыкъны юсюнден) джазылыб; запись къарачай тартыулары бла; адамлыкъны, адебни, намысны, Ата джуртну юсюнден китабла (кёрмюч этерге); Джаубаланы Хусейни, Сюйюнчланы Азаматны портретлери.

Дерсни барыуу

*Устаз*:

*–* Адам къайсы ёмюрде джашаса да, къайсы къралда джашаса да, джамагъат ичинде, адамлыгъы бла орун алады.

«Адамлыкъ» деген кенг сездю, аны айтыр ючюн кёб сёз бла хайырланыргъа керекди. Ол сёзню айырыр ючюн, кёб ёмюрлени узунунда кёб ашхы адамланы иги шартларын алыб къараргъа керекди.

*–* Сиз адамлыкъны къурагъан шартлагъа нени санайсыз?

*Сабийлени джууаблары*:

1. Урмазгъа.
2. Алдамазгъа.
3. Уллуну айтханын этерге.
4. Къартха, сабийге, онгсузгъа болушургъа.
5. Атаны, ананы, эгечни, къарнашны къачын этерге.
6. Хоншу тийре бла иги турургъа.
7. Иги окъургъа, урунууну сюерге. Ата джуртну сюерге.

*Устаз****:***

*–* Къарча алты джюз джылны мындан алгъа джашагъанды, алай а биз бюгюн айтхан джууаблагъа келишеди аны этген осияты бизге.

**Къарчаны осияты:**

*–* Джалгъан сёз айтмазгъа,

*–* Ат белинде кесинги тута билирге,

*–* Садакъ ата, къылыч тута билирге,

*–* Джуртунгу сакъларгъа,

*–* Къартны къачын, тиширыуну намысын кёерюрге,

*–* Къонакъны сыйын тёппенгде тутаргъа,

*–* Джыр этерге, джырларгъа.

(Устаз «Къарчаны осиятында» хар тизгинни ачыкълайды сабийле бла).

*–* Къарачай-малкъар сёзлюкге къарасанг,«адамлыкъ» деген сёз 4 магъанада бериледи:

*–* адамлыкъгъа талашхан – стремящийся стать хорошим человеком;

человечность, гуманность, доброта;

*–* адамлыкъ этерге – поступить по-человечески;

порядочность, достоинство, честь;

*–* «адамлыгъы болгъан адам» – порядочный человек;

мужество, храбрость;

*–* «адамлыгъынгы танытыргъа»– проявить мужество

Ма быллай бир кючю барды джангыз бир сёзню!

–Къаллай уллу магъанасы барды, къаллай бир борчу, къаллай кючю барды «адамлыкъ**»** деген сёзню?

*Устаз****:***

– Адам, адамлыкъ деген сёзле магъаналары джууукъ сёзледиле. Адамлыкъны шартларын джюрютмеген адам – адам тюлдю, хайыуан бла тенгди.

(Сабийле адамлыкъгъа, адетге аталгъан назмуланы азбар айтадыла).

**Адетлерибиз**

Халкъынгы адетлерин билмей,

Сокъур адамча джашама.

Джауорун, баш джарты алыб,

Атанг саулукъда ашама.

Атлы болуб келе эсенг, тиширыугъа

«Кюн-ашхы» атдан тюшюб бер.

Сенден тамада бар эсе,

Излеме юйде, къошда тер.

Адамгъа суусаб берсенг, айраннга

Сууну алай кеб къошма,

Не бек ашыкъсанг да,

Кесингден уллуну аллы бла озма.

Сенден тамада сёлешген заманда

Аны ауузуна чабма.

Ашаргъа олтурсанг а,

Джутланыб уллу къабма.

Тамададан эркинликсиз

Тепсиден туруб кетме,

Кесиме табды деб,

Адебсизлик этме.

Къонакъгъа баргъан джерингде

Бек кечге къалма.

Тебсиден урлаб алыб,

Хурджунунга джукъ салма.

*(Биргелей)*

Атагъа, анагъа сыйыннгъан,

Аланы намысларын, сыйларын керген,

Тамадагъа туруб орун берген –

Ма бу адетледиле ёмюрден келген.

\*\*\*

Джаман сюеме таулу адетни –

Таулуну кирсиз иннетин.

Таза сакълайды ёхтем миллетим

Адетни уллу хурметин.

Джаман сюеме юйню тёрюнде

Уллугъа орун бергенни,

Адамлыкъ сыйны бизни ёмюрде

Неден да онглу кёргенин.

*Джаубаланы Х*.

(Нарт сёзле айтадыла сабийле).

«Къартны сыйлагъан къартлыкъгъа джашайды»

«Сау бол деб айтдыргъан атха миннген кибикди»

«Аманлыкъ этген да, игилик этген да кесине этеди»

«Элге аман деген – кеси аман, эл аман деген керти аман»

«Аманнга игилик этсенг, юйюнге сау бармазса»

«Аманлыкъчыны эки юлюшю башына джау»

***(«Къарт атамы осияты»*** *деген джырны, запись бла джырлатыб, биргесине джырлайдыла).*

Чууакъ кекден кёлек тигиб кийсенг да,

Джулдузладан тюйме этиб тиксенг да,

Сен ыйлыкъма атанг кийген кийимге,

Къапталында аны халы тюймеге.

Сен ыйлыкъма топуракъ башлы юйлеге,

Сен ыйлыкъма атанг ёсген тийреге,

Сени сыйынг, намысынг да – алада,

Джашасанг да накъут-налмаз къалада!

Чий алтындан чурукъланы кийсенг да,

Джанынг саудан эсгертменги кёрсенг да,

Сен ыйлыкъма атанг кийген чабыргъа,

Тау Джуртунгда эрле къазар къабыргъа!

Башха халкъны тёбен этиб кюрешсенг,

Тукъум сайлаб, халкъны эки юлешсенг,

Ана тилни учуз этиб сёлешсенг,

Адамлыгъынг джокъду – анга ыйлыкъ сен!

Бир онгсузну аякъ тюбге теблесенг,

Ачхалыд деб, шиндиклид деб, сый берсенг,

Джолучугъа сатыб берсенг айранны,

Таулу тюлсе – ким эсенг да, бил аны!

Чагъыр ичиб, «таулума!» – деб къычырсанг,

Джутлугъунг бла дуния малгъа сатылсанг,

Намыс, адет кете барыр сенден кенг,

Сагъыш эт да, бу затлагъа ыйылыкъ сен!

Туудукъларым, сизден ахыр тилегим:

Эки кесек болгъанд мени джюрегим –

Бирге болсакъ Къарачайым-Малкъарым,

Къычырырсыз, эшитирча къабырым!

– Ёзденланы Альберт не зат адамлыкъ шартланы юсюнден джырлайды?

Сабийлени джууаблары:

– Атаны-ананы къачын кёрюрге.

– Ана тилине, атасыны эски юйюне ыйлыкъмазгъа.

– Башха халкъла бла шохлукъда турургъа.

– Кесини халкъын эки юлешмезге, тукъум айырыб.

– Джолоучуну, къонакъны сыйын кёрюрге.

– Аракъы ичмезге.

– Онгсузгъа болушургъа.

*Устаз:*

– Ишленмеклик хар адамгъа да керекди. Къартха да, джашха да. Ишленмекликге эм уллу мусхамлыкъ (неполноценность) салгъан эки бетлиликди. Оноучуду, байды, къарыулуду деб, тюзлюкню джакъламай, къуру кесине джараулу, джанын сакълагъан адам – эки бетлиди, адамлыкъ аллай адамладан кериди.

*Устаз****:***

– Сабийле, насыб деб неге айтабыз? Къалай ангылайсыз ол сёзню?

Сабийле***:***

– Адамлыкъ этиу,

– ата-ананы сыйын тутуу,

– уллуну-гитчени хатерин этиу,

– табигъатны аяй билиу,

– адеблилик,

– намыслылыкъ,

– ишленмеклик.

**НАСЫБ къайдады?**

(Бетледе ойнатыу).

Эртде биреуле НАСЫБ излей чыкъгъандыла. Сора бир акъыллы къарт къатыннга соргъанды:

– НАСЫБ къайдады экен, билмеймисиз?

Акъыллы тиширыу, кёбню кёрген, сынамлы адам:

– Ол НАМЫС, АДЕБ болгъан джерде джюрюученди, алай ары бир къарагъыз, – дегенди.

Барсала, НАМЫСНЫ, АДЕБНИ биргесинде НАСЫБ олтуруб тура.

Устаз:

– Сабийле, кимни биргесине турады НАСЫБ, ким бла шохду?

Сабийле:

– АДЕБ, НАМЫС болгъан джерде НАСЫБ да, АДАМЛЫКЪ да, ДЖАН ТЫНЧЛЫКЪ да къонушлу болурла.

*Устаз:*

– Адеб бла намысны юсюнден къаллай нарт сёзле билесиз?

Сабийле***:***

Адеб джокъда – намыс джокъ.

Акъыл бла адеб эгизледиле.

Алтындан артыкъ адеб бар.

Намыс бла насыб – къарнаш.

Намыс болмагъан джерде берекет болмаз.

Намыс болмагъан джерде ырысхы къонмаз

(Занкишиланы Жанакъаитни **«*Тас болгъан намыс*»** деген таурухун бетледе ойнатыу).

**Тас болгъан намыс**

*Авторну сёзлери****:***

Джай чилле. Бир къолу бла сыртында къапчыкъны бучхагъындан тутуб, гулоч таягъына таяна, терлегени да чал сакъалын джибите, бир къартчыкъ, шош-шош атлай, джолну энишге келеди. Аны ызындан, эки къолун да хурджунуна сугъуб, джашчыкъ джетеди.

(Къартчыкъ, башында айтылгъаныча, ызындан да аунай-аунай, къартчыкъны эниклей, джашчыкъ чыгъадыла).

*Джашчыкъ:*

– Къара бу аман къартчыкъгъа! Быллайла нек джашай болурла, бу къапчыкъдагъын да не этеди?» – деб ойлады.

*Авторну сёзлери:*

Сора

*Джашчыкъ:*

– Ата, не кёлтюрюб бараса?

*Къартчыкъ*, бёркюн кёзлеринден ёрге кёлтюрюб:

– Бу джолну озуб, намысларын тас этгенлени намысларын джыя келиб, къапчыкъ бла юйге кёлтюрюб барама.

*Авторну сёзлери:*

Джашчыкъ аппаны юсюнден хапарны анасына айтды.

*Анасы:*

–Сен ол аппагъа салам бергенми эдинг?

*Джашчыкъ:*

– Огъай.

*Анасы:*

– Джюгюн кёлтюрюрге уа болушханмы эдинг?

*Джашчыкъ:*

– Огъай.

*Анасы:*

– Да сора сени намысынг да ол къартчыкъны къапчыгъына тюшгенди. Сен да намысынгы тас этгенсе.

*Авторну сёзлери:*

Намысны ызына алыр умутда джашчыкъ аппагъа келгенди.

*Джашчыкъ:*

– Салам алейкум, аппа, къалай тураса?

*Авторну сёзлери:*

Аппа джашчыкъны саламын алыб, кеси олтургъан шиндикни бош этгенди.

*Къартчыкъ:*

– Олтур, ашхы улан!

*Джашчыкъ:*

– Огъай, аппа, сен къартса, къартха уа намыс этерге керекди!

*Авторну сёзлери****:***

Алай айтыб, джашчыкъ унамагъанды олтурургъа, джумушун да айтханды.

*Аппа:*

– Кёзлеринги джумуб, онг къолунгу джумдурукъ эт! Энди намысынгы къол аязынга салайым, тюшюрген иш этерсе!..

*Авторну сёзлери:*

Бу сёзле бла аппа джашчыкъны юйюне ашыргъанды.

Джашчыкъ, намысын табханына асыры къууаннгандан, аякъ тюбюнде чёб сынмай, чабыб юйге келгенди.

Джашчыкъ, къол аязын ача:

– Намысымы табыб келеме! Ма!

*Авторну сёзлери:*

Ма! – дегенлигине джукъ да джокъ!

*Джашчыкъ, мыдах сагъышлы болуб*:

– Энтда тас этдим! Бармакъ орталарым бла тюшген болур…

*Анасы:*

– Джашым, намыс кёзге кёрюнмейди, аны адам кесини ариу къылыгъы бла табады.

*Авторну сёзлери:*

Анасы джашчыкъгъа ангылатханды болумну.

Ол кюнден бери джашчыкъ, намысына сакъ болуб, кесинден уллуну сыйлай, гитчелеге болуша, адебли, ариу къылыкълы джаш болуб, бизни школда джетишимли окъуб турады.

*Устаз:*

– Байрамукъланы Халиматны айтхан сёзлери да таб келишедиле былайгъа:

– Ишленмеклик адамгъа хар заманда да, хар къайда да керек болады: тойда – оюнда, къонакъ алыуда, ашыра билиуде, къонакъгъа барыуда, дагъыда алача башха заманда.

– Алыб къарасанг, къаллай ариу адетлерибиз бардыла: тамадагъа сый бериу; мамматлыкъ; тиширыуну сыйын келтюрюу; къычырыб селешгенни айыблыгъы; онглу онгсузгъа эс белюу; бир юйде бир мал союлса, андан джууукъгъа, хоншугъа хоншулукъ ийиу, адам къатында тюкюрмезге; ушагъыусуз кийиниб эшикге чыкъмазгъа.

–Да азмыды былача затла? Адамны адамлыгъы ма бу ууакъ затладан къуралады. Адамлыкъ хар адамны инсанлыкъ борчуду.

Ахырында **Сюйюнчланы Азаматны** сёзлерин эсге тюшюрейик:

– Эй, адамлыкъ! Дунияда сенден ашхы, сенден онглу не болур?

–Кюнден джарыкъса, отдан иссисе, таудан мийиксе, тюзден кенгсе, тенгизден теренсе. Кючюнг, къудуретинг кёбдю!

– Сени къулачынг джетген джерде бюртюкден ханс, терек ёседи, адам адамгъа къарнашлыкъ-эгечлик этеди.

–Адамлыкъ, сенсе бизге рысхы, насыб! Джашауубузну магъанасы. Алтындан багъалы, фахмудан баш, джандан татлы – адамлыкъ!

– Адамны джазыууну иеси адамлыкъ! Сен джер юсюнде хар инсанны арбазында, терюнде, кекюрегинде бол!

– Сенсиз биз бир кюнню да болмайыкъ!

***Ата джуртну*** юсюнден джыр джырлайдыла сабийле.

**«Тау къушну уясы»**

*Сёзл. Ёзденланы А.*

Ата джуртум къучагъын джаяд,

Халкъларын ийнакълай.

Тау къушну да уясы къаяд,

Уямса, Къарачай!

*Ойрасы:*

Мен джырлайма, джюрекден келген

Ауазыма тынгылай.

Джашна! Джаша, къонакъны сюйген,

Джомакълы Къарачай!

Тау башлача мийикди сени

Адебинг, намысынг.

Бу таулада туугъаным мени –

Олду баш насыбым!

*Ойрасы.*

Къайда болсам да, терк къайтырма,

Кюсеб къучагъынгы.

Ахыр тылпыуум бла айтырма,

Къарачай атынгы!

*Ойрасы.*

Байрам дерсни аягъында, дерсни, джылны да тамамлагъандан сора, къарачай тартыуланы салыб, гитче-уллу да ТОЙ этедиле.

**Окъууда дерследе хайырланыргъа**

**миллет макъамланы эмда джырланы джыйымдыгъы:**

(«Эльбрусоидни фонотекасындан»);

1. Выкова С., Динаев Х «Чалкъычыкъ».
2. Ансамбль народных инструментов Малокарачаевского р-на – Минги Тау.
3. Токов А. – Старинная карачаевская народная песня.
4. Аппаев Б., Ерижева З. – Бирге тепсейбиз.
5. Аппаев Б., Дармилов З. – Къарачай халкъ тартыула.
6. Мустафаева И., Дармилов З. – Тартыу.
7. Кулов А., Эбзеев Ш. – Танцевальная мелодия.
8. Кулов А., Маршанкулов Р. – Къарачай тартыу.
9. Хапчаева Р. – Анам. (Сарнау).
10. Огурлиев И. – Солдатны ахыр письмосу.
11. Салпагаров М. –Аталаны джыры.
12. Салпагарова Ф., Уртенова Т., - Чегетде.
13. Тамбиев Къ. – Халал тенг.
14. Тамбиев Къ. – Алгъыш.
15. Тамбиев Къ. – Анала.
16. Токов А. – Джандар.
17. Хубиев Х. – Батыр Дюгербийни джыры.
18. Хубиев Х. – Хорлам.

**БАШЛАРЫ**

Ангылатыу сёз…………………………………………………………….

2-чи классда адабият окъуу……………………………………………….

Ал башланнган класслада адабият окъуудан билимлерине багъа салыуну мардалары,……………………………………………………………………

2-чи класс. Адабият окъуу бла тил ёсдюрюу…………………………….

Окъуу-тематика план (юлгю маталда берилген)…………………………

БИЛИМ – ДУНИЯНЫ БИЙИ

**1-чи дерс.**

Байрам кюннге къууана. *Сылпагъарланы К.*

Окъуу, билим. *Алийланы У.Дж.*

Школгъа барама. *Байрамукъланы Х…………………………………………*

*Вариант дерс*.

Джашчыкъны анты. *Ёзденланы Р*…………………………………….

**2-чи дерс.**

Къоянчыкъны школгъа баргъаны*. Сылпагъарланы К*………………..

*Вариант дерс*

Джолда саламлашыу. Сылпагъарланы К. …………………………….

АНА ТИЛИМ – ДЖАНЫМ-ТИНИМ

**3-чю дерс.**

Ана тилим. *Лайпанланы Б*………………………………………………

*Вариант дерс*

Ана тилим. Батчаланы Т.

Нарт сёзле ……………………………………………………………….

**4-чю дерс.**

Эртде биреу бар эди. *Булджутма* ………………………………………

*Вариант дерс*.

Бара-бара баз табдым. *Булджутма .........................................................*

**5-чи дерс**

Тилбургъучла. Джангылмай айтчы………………………………….

Эл берген джомакъла …………………………………………………..

*Вариант дерс*

*Сабий оюнла*. Тёгерек. ……………………………………………….

**6-чы дерс**

Аланны алгъышы. *Хубийланы Н*. ……………………………………….

*Вариант дерс*

Боранкелди. ……………………………………………………………….

**7-чи дерс**

**Таурухла, джомакъла**

Кёсе бла джашчыкъ. *(Джомакъ*) ………………………………………..

*Вариант дерс*.

Джашчыкъ бла джулдузчукъ. *Будайланы А*. …………………………….

БЕРЕКЕТЛИ КЪАЧ

**8-чи дерс.**

Кюз артында. *Джаубаланы Х*…………………………………………….

Вариант дерс.

Чегетде . *Маммеланы И*…………………………………………………..

**9-чу дерс**

Атын айтчы. *Кечерукъланы Б*…………………………………………….

*Вариант дерс*.

Чалкъыда. *Чотчаланы А*………………………………………………………

Алтын къач. (*Аууздан суратлау иш*)…………………………………….

СЮЕМЕ СЕНИ, АТА ДЖУРТУМ

**10-чи дерс**

Сюеме сени, Ата Джуртум. Къойчуланы А. …………………………..

Вариант дерс

Ата Джуртум. Ёзденланы А………………………………………………..

**11-чи дерс**

Минги Тауду ариулукъну анасы. *Каракетланы И*………………………

*Вариант дерс*

Салам алейкум, Минги Тау. …………………………………………….

**12-чи дерс**

Халкъ унутмаз адамларыбыз. *Къагъыйланы Н*………………………….

*Вариант дерс*

Бизни республикабыз. *Гочияланы С*……………………………………….

**13-чю дерс**

Россияны ара шахары – Москва…………………………………………..

*Вариант дерс*

Эки къарнаш бла джашчыкъ. *(Таурух)…………………………………………*

ХОШ КЕЛДИНГ, АКЪМЫЙЫКЪ КЪЫШ

**14-чю дерс**

Сурат бла ишлеу. (Аууздан суратлау)…………………………………..

Къыш. *Абайханланы Н*………………………………………………………

*Вариант дерс*

Къышны къылыкълары. (Таурух)………………………………………..

**15-чи дерс**

Чыпчыкъла. *Кечерукъланы Б…………………………………………………*

*Вариант дерс*

Джангы джыл келеди. *Къойчуланы А. ………………………………………*

Къышны оюнлары. *(Аууздан суратлау)…………………………………….*

*Дерсден тышында ыйыкъны ичинде энчи окъуу*

Буу бла Кирпи*. (Таурух)……………………………………………………….*

ИГИ-АМАН

**16-чы дерс**

Ойлашдырыу. *Байрамкъулланы Ф…………………………………………..*

*Вариант дерс*

Сагъыш эте турама. *Шаманланы М……………………………………….*

Кючюкчюк бла киштикчик*. Ёзденланы Р…………………………………….*

**17-чи дерс**

Чабырчыкъла. *Сылпагъарланы К……………………………………………..*

*Вариант дерс*

Амма. *В.Осеевадан………………………………………………………………*

**18-чи дерс**

Насыбды ишлеген. *Кулийланы Къайсын……………………………….*

*Вариант дерс*

Сибилдин, Мияука эмда глобус. *Сылпагъарланы К………………….*

**19-чу дерс**

Эринчек джашчыкъны тарыгъыуу. *Ёзденланы Р………………………..*

*Вариант дерс*

Кирсиз къызчыкъ Халиматчыкъ*. Зумакъулланы Т……………………..*

**20-чы дерс**

Эринчек Байдыу. *Байрамкъулланы Ф…………………………………….*

*Вариант дерс*

Борч. *Чотчаланы РУ.………………………………………………………..*

**21-чи дерс**

Игиге атынг айтылсын. *Каппушланы Ш………………………………*

**22-чи дерс. *Байрам дерс* «Билимни байрамы»**

АСКЕР КЪУЛЛУКЪ – СЫЙЛЫ КЪУЛЛУКЪ

**23-чю дерс**

Чекде. *Къоркъмазланы А……………………………………………………..*

*Вариант дерс*

Джигитлик*. Байрамкъулланы Ф…………………………………………….*

Эсингде тут……………………………………………………………

АНАНЫ КЮЧЮ - ОГЪУРЛУГЪУНДА

**24-чю дерс**

«Алан къыз». (Аууздан суратлау). ……………………………………..

Анама. *Къобанланы А…………………………………………………………..*

*Вариант дерс*

Ананы кючю – огъуру. *Джаубаланы Х………………………………………*

**25-чи дерс***.*

Анам, кеч*! Аппаланы Б. …………………………………………………….*

*Вариант дерс*

Анагъызны сюйюгюз! *Сотталаны А………………………………………..*

**26-чы дерс**. ***Байрам дерс* «Ананы кючю – огъурлугъунда»**

ДЖАЗ КЕЛДИ

**27 чи дерс**

«Джаз келди» *(Аууздан суратлау эм джазыу)………………………….*

Джанкъоз чыкъды Тотур айда*. (Халкъдан)………………………………..*

*Вариант дерс*

Къыш бла джаз. *Сылпагъарланы К……………………………………….*

**28-чи дерс**

Джау, джау, джабалакъ. *Кечерукъланы Б………………………………..*

Къанатлыла къайтдыла………………………………………………….

**29-чу дерс**

Къойчу. *Къобанланы А…………………………………………………….*

*Вариант дерс*

Кавказ. *Боташланы А………………………………………………………*

Кавказда джаз. *Байрамкъулланы Ф………………………………………..*

**Классдан тышында бардырылгъан байрам дерс «Сен барса да, Туугъан Джуртум – нем да бард»**

**30-чу дерс**

Чубар тауукъчукъ. *Чотчаланы М……………………………………………*

*Вариант дерс*

Джылны чакълары. *Байрамкъулланы Ф…………………………………….*

Билчи, къайсы заманды*. Биджиланы А………………………………………..*

*Вариант дерс*

Джаз келди. *Сюйюнчланы А…………………………………………………..*

ТАБИГЪАТНЫ САКЪЛАУ - АДАМЛЫКЪДЫ

**31-чи дерс**

Нызычыкъны къууанчы. С.Михалковдан………………………………….

*Вариант дерс*

«Табигъат». (Аууздан суратлау)………………………………………

**32-чи дерс**

Эсгертме. *Джаубаланы Х…………………………………………………..*

*Вариант дерс*

Рахатлыкъ келсин! *Семенланы А………………………………………………*

ИШЛЕНМЕКЛИК АДЕБ ДЖОРУКЪЛАДАН

**33-чю дерс**

Адамлыкъ. *Байрамукъланы Х………………………………………………..*

Мухтарчыкъ. *Абайханланы Н………………………………………………….*

*Вариант дерс*

Тас болгъан намыс. *Занкишиланы Ж……………………………………………*

**34-чю дерс. *Байрам дерс* «Адамлыкъны тас этмейик»**………………

Окъууда дерследе хайырланыргъа миллет макъамланы эмда джырланы джыйымдыгъы:(«Эльбрусоидни фонотекасындан») …………………